text:
ཁག་གསུམ་པ།
བོད་ཀྱི་ཕྱིར་བསྐྱོད་ལག་འཁྱེར་དང་ཆིངས་ཡིག།
བོད་གཞུང་གིས་རང་གི་ས་ མཚམས་རྣམས་སུ་འགྲུལ་བཞུད་བྱེད་མཁན་དང་ཡང་ན་བོད་མི་༼ཉུང་ཤས༽ ཕྱི་རྒྱལ་ལ་བསྐྱོད་པ་ཚོར་ཕྱིར་བསྐྱོད་ལག་འཁྱེར་རམ་ལམ་ཡིག་བསྩལ་ཡོད་པ་རེད། དམག་ཆེན་གཉིས་པའི་སྔོན་དུ་ ལག་འཁྱེར་ཞེས་པའི་མིང་ཚིག་འདི་ ཐོངས་མཆན་དང་འགྲུལ་བཞུད་ལག་འཁྱེར་སྤྱི་ཡོངས་ལ་གོ་བ་རེད། ཕྱི་རྒྱལ་གྱི་མི་ལ་སྤྲད་པའི་བོད་ཀྱི་ལག་འཁྱེར་སྔ་ཤོས་ཡིག་ཐོག་ཏུ་འཁོད་པ་ནི་ ༡༦༨༨ ལོར་ཨར་མི་ནི་ཡའི་ཚོང་པ་ ཡོ་ཧཱ་ན་སེ་ ཟེར་བ་ཞིག་ལ་སྤྲད་པ་དེ་རེད། ༡༧༨༠ ལོར་རྒྱ་གར་གྱི་གཞུང་འཛིན་སྤྱི་ཁྱབ་པ་ ཝེ་རེན་ ཧེ་སེ་ཏིང་སེ་༼ Warren Hastings༽ ཡི་སྐུ་ཚབ་ པུ་རཱན་གིར་ གོ་སཱེན་ ༼ Purangir Gossain༽ལ་ལྷ་ས་ནས་ལག་འཁྱེར་ཞིག་བསྩལ་ཡོད་པ་རེད་ལ། སྤྱི་ཁྱབ་པ་འདིས་ སྐབས་དེའི་དབྱིན་ཇིའི་ཚོང་ལས་ཀྱི་ཚོགས་པ་ཆེན་པོ་ཞིག་ཡོད་པ་དེ་ལ་བོད་འདི་ སྒོ་འབྱེད་ཐུབ་པའི་རེ་བ་བྱས་པ་རེད།
༡༩༢༡ ལོར་ཇོ་མོ་གླང་མར་འཛེགས་མཁན་ལ་བསྩལ་བའི་ལག་འཁྱེར།
བོད་གཞུང་གིས་ ཇོ་མོ་གླང་མར་འཛེགས་པའི་བཀའ་འཁྲོལ་ཐོག་མ་དེ་ ༡༩༢༡ ལོར་ ཆེལ་སི་ བྷེལ་ལ་སྤྲད་ཡོད་པ་རེད། ལྷ་སར་ཡོང་བའི་ དབྱིན་ཇིའི་ཕྱི་འབྲེལ་ལས་དོན་པ་དེས་བྲིས་དོན། “ང་ལ་བོད་གཞུང་གིས་གཞུང་འབྲེལ་ ལག་འཁྱེར་ཞིག་གནང་འབྱོར་བྱུང་བ་དེས་ང་རང་ཇོ་མ་གླང་མ་ལ་འཛེགས་རྒྱུའི་བཀའ་ འཁྲོལ་སྤྲད་ཡོད།”ཅེས་ བྲིས་འདུག དེའི་རྗེས་འབྲེལ་དུ་བྱུང་བའི་ ༡༩༢༢ དང་ ༡༩༢༤ དེ་ནས་ ༡༩༣༦ བཅས་ཀྱི་ཇོ་མོ་གླང་མའི་རི་འཛེགས་པ་རྣམས་ལ་ཡང་བོད་གཞུང་ནས་ལག་འཁྱེར་གནང་འབྱོར་བྱུང་ཡོད། ལག་འཁྱེར་དེ་ཚོ་ནི་མཚམས་རེར་ཚན་རིག་སློབ་སྦྱོང་ཐད་ལ་ཞུ་བསྩལ་བྱས་ཡོད་པ་ནི། ༡༩༣༩ ལོའི་ཤེའེ་ཧྥེར་འགྲུལ་བཞུད་དང་། ༡༩༤༩ ལོའི་ཏཱུ་ཆི་འགྲུལ་བཞུད། ༡༩༢༤ ལོའི་རྩི་ཤིང་འཚོལ་སྒྲུབ་པ་ ཧྥི་རན་ཀི་ ཀིང་ཌོན་ ཝར་ཌི་ལྟ་བུ་རེད།
༡༩༤༢ ལོར་སྲིད་འཛིན་ རཱོ་སེ་ཝེལ་གྱིས་བོད་དུ་བཏང་བའི་སྐུ་ཚབ་གཉིས་ལ་ ཡཱ་ཏུང་དུ་ལག་འཁྱེར་སྤྲད་པ་རེད། ཨ་མི་རི་ཀ་བ་ལཱོ་ཝེལ་ ཐོ་མཱ་སི་ཕ་བུ་གཉིས་ ༡༩༤༩ ལོར་བོད་དུ་བསྐྱོད་སྐབས་ དོལ་མོ་༼ཡང་ན་གྲོ་མོ།-རབ་གསལ།༽ནས་ "བོད་ཀྱི་ལག་འཁྱེར་"སྤྲད་པ་རེད། ༧རྒྱལ་བ་རིན་པོ་ཆེའི་ལག་འཁྱེར་དེ་ང་ཚོའི་མདུན་ལ་བཀྲམས་སྐབས་དེར་ལྷ་སར་བསྐྱོད་རྒྱུར་ལམ་ལྷོང་མ་བྱུང་བའི་ནུབ་ཕྱོགས་པ་མང་པོར་མཚོན་ན་ཡིག་ཆ་འདི་འདྲ་ལ་རིན་རྩིས་ཆེན་པོ་བྱེད་ཀྱི་རེད་ཅེས་བསམས་པ་དེ་འགོག་མེད་དུ་སྐྱེས་བྱུང་།”ཞེས་བྲིས་ཡོད་པ་རེད།
ཞྭ་སྒབ་པའི་ལག་ཁྱེར།
༡༩༡༢ ལོ་ནས་བཟུང་བོད་མི་ཕྱིའི་རྒྱལ་ཁབ་ལ་བསྐྱོད་མཁན་དག་ལའང་ལག་འཁྱེར་བསྩལ་ཡོད་པ་ རེད། བོད་ཀྱི་དེང་རབས་ལག་འཁྱེར་སྟེ། སྐྱེ་བོ་སྒེར་གྱི་ལོ་རྒྱུས་དང་པར། ད་དུང་ཐོངས་མཆན་དང་རྒྱབ་གཉེར་ཞུ་ས་བཅས་ཡོད་པ་ནི་ ༡༩༤༨ ལོར་བོད་ཀྱི་ཚོང་དོན་སྐུ་ཚབ་རྣམས་ལ་སྤྲད་ཡོད་པ་དེ་རེད། དེ་ནི་ ༡༩༡༥ ལོའི་རྒྱལ་སྤྱིའི་ཤོག་ངོས་གཅིག་ལྟེབ་རྩེག་བརྒྱབ་པའི་མ་དཔེ་ལ་དཔེ་བླངས་ཡོད་ པ་རེད། དབྱིན་ཡུལ་དང་ཨ་མི་རི་ཀ ལུང་པ་གཞན་བདུན་གྱིས་ཡིག་ཆ་འདིའི་ཐོག་ཐོངས་མཆན་དང་བར་བརྒལ་ཐོངས་མཆན་སྤྲད་ ཡོད་པ་རེད།
ཆིངས་ཡིག།
༼སྤྱི་ལོ་ ༨༢༡-༢༢ ལོར་བཞག་པའི་ཆིངས་ཡིག།
ཆིངས་ཡིག་ཆེས་གལ་འགངས་ཆེ་བའི་གྲས་ཀྱི་གཅིག་ནི་སྔོན་མ་སྤྱི་ལོ་ ༨༢༡-༨༢༢ བར་དེར་བོད་ཀྱི་བཙན་པོ་དང་རྒྱ་ནག་གོང་མ་གཉིས་བར་བཞག་པ་དེ་རེད། ཡིག་འབྲུ་དེ་དག་བོད་ཡིག་དང་རྒྱ་ཡིག་གི་ནང་དུ་རྡོ་རིང་གསུམ་གྱི་སྟེང་བརྐོས་ཡོད་པ་ལྷ་སའི་ཇོ་ཁང་གི་ཐག་ཉེར་ཡོད་ཅིང་། དེར་ "བོད་ཆེན་པོ་" དང་“"རྒྱ་ཆེན་པོ་"” གཉིས་ཕན་ཚུན་མཛའ་བཤེས་དང་འདྲ་མཉམ། གུས་ཞབས་བཅས་ཀྱི་ཐོག་ནས་ལས་ཀ་བྱེད་ཀྱི་ཡིན་ཞེས་འཁོད་འདུག་མཐའ་མཚམས་༼ད་ལྟའི་ཀན་སུའུ་དང་ཧྲན་ཞིས་ཀྱི་ས་མཚམས་དང་ཉེ་བ་ཞིག་༽སྐོར་གྱི་རྩོམ་ཡིག་གཞན་ཞིག་ཏུ། “དེའི་ཤར་ཕྱོགས་ཐམས་ཅད་ནི་རྒྱ་ ཆེན་པོའི་ཡུལ། ནུབ་ཕྱོགས་ཐམས་ཅད་ནི་ཡང་དག་པར་བོད་ཆེན་པོའི་ཡུལ་”ཅེས་གསལ་པོར་འཁོད་འདུག།
ཞོལ་རྡོ་རིང་།
ཆིངས་ཡིག་རྡོ་རིང་འདི་ནི་མཚམས་རེར་པོ་ཏ་ལའི་མདུན་གྱི་ཞོལ་རྡོ་རིང་གྲགས་ཅན་དེ་ལ་འཁྲུལ་བ་ཡོད་ཅིང་། རྡོ་རིང་དེའི་སྟེང་དུ་ ཕྱི་ལོ་ ༧༦༣ ལོར་བོད་ཀྱིས་རྒྱ་ནག་གོང་མའི་རྒྱལ་ས་ཁྲང་ཨན་༼ Changan ༽བཟུང་བའི་བོད་ཀྱི་རྒྱལ་ཁ་ཆེན་པོ་གཞན་དེའི་ལོ་རྒྱུས་འཁོད་ཡོད་པ་རེད།
༡༩༡༤ ལོའི་སིམ་ལའི་ཆིངས་ཡིག།
རང་བཙན་གྱི་རྒྱལ་ཁབ་ཅིག་ཡིན་པའི་ངོས་ནས། བོད་ཀྱིས་ཁྱིམ་མཚེས་རྒྱལ་ཁབ་དཔེར་ན། ༡༦༨༡ ལོར་བུ་ཤེར་དང་། ༡༦༨༣ དང་ ༡༨༤༢ ལོར་ལ་དྭགས། ༡༨༥༦ ལོར་བལ་ཡུལ་སོགས་དང་ལྷན་དུ་ཆིངས་ཡིག་བཀོད་ཡོད། བོད་ཀྱིས་དབྱིན་ཇིའི་གཞུང་དང་ལྷན་ ༡༩༡༤ ལོའི་སིམ་ལའི་ཆིངས་ཡིག་བར་དུ་གྲོས་མཐུན་དང་ཆིངས་ཡིག་མང་པོར་མིང་རྟགས་བཀོད་ཡོད་ཅིང་། སིམ་ལཱ་ཆིངས་ཡིག་ནང་རྒྱ་གར་གྱི་དབྱིན་གཞུང་དང་བོད་གཞུང་གིས་རང་གི་ཐུན་མོང་ས་མཚམས་ཐད་མོས་མཐུན་བྱས་ཡོད། དེང་སང་གི་རྒྱ་གར་གྱིས་ རང་གི་བྱང་ཕྱོགས་ཀྱི་ས་མཚམས་སུ་བཞེད་པའི་མཚམས་དེ་ཡང་། རྒྱ་ནག་གིས་མིན་པར་བོད་ཀྱིས་མིང་རྟགས་བཀོད་པའི་ཆིངས་ཡིག་འདི་ལ་གཞི་བྱས་ཡོད།
ཁག་བཞི་པ་གཟིགས།


c: text/html

text:
Thursday, December 10, 2015
མ་ལེ་ཤར་འགྲུལ་བཞུད་བྱས་པ།
དེ་རིང་ནི་མ་ལེ་ཤའི་འགྲུལ་བཞུད་ཉིན་ཐ་མ་དེ་ཡིན། བདུན་ཕྲག་གསུམ་རིང་ཡུན་རིང་མ་ཐུག་པའི་ས་གནས་ཁག་མི་འདྲ་མང་པོར་ཡོད་པའི་ངོས་ཀྱི་ཆོས་གྲོགས་ཕོ་མོ་རྣམས་དང་འཕྲད་པ་ཧ་ཅང་ས་དགའ་བོ་བྱུང་། ངས་ཀྱང་ཆོས་བཤད་དང་འདོན་པ་སོགས་ཁོ་རང་ཚོའི་འདོད་པ་ལྟར་དཀའ་ཚེགས་དང་ངལ་དུབ་གང་ལའང་མ་འཛེམས་པར་ཆོས་བཤད་དང་རབ་གནས་འདོན་པ་སོགས་རང་གང་ཤེས་བྱེད་ཁུལ་བྱས། མང་པོ་ཞིག་ནས་དུས་ཡུན་བདུན་ཕྲག་གསུམ་དེ་ཐུང་དྲགས་པའི་བསམ་འཆར་འདོན་མཁན་འདུག ཁ་སང་རྒྱལ་ས་ཀོ་ལ་ལམ་བུར་ཡོད་པའི་རྙིང་མའི་ཀློང་ཆེན་སྙིང་ཐིག་ཆོས་ཚོགས་ལ་ཆེར་བཅར་བྱས། ངོས་ཀྱི་ཆོས་གྲོགས་སྤྲུལ་སྐུ་བཀྲ་ཤིས་བསོད་ནམས་བོད་ལ་ཕེབས་ནས་མ་བཞུགས་པ་ཁེལ་འདུག ཁོང་གི་སློབ་མ་རྣམས་ནི་ངོས་ཀྱི་ཆོས་གྲོགས་རྙིང་ཤོས་དེ་ཡིན་སྟབས་ཕན་ཚུན་ཐུག་འཕྲད་བྱུང་བ་ཧ་ཅང་ནས་དགའ་བོ་བྱུང་། གཟའ་ཟླ་བའི་ཉིན་མོར་ཀློང་ཆེན་སྙིང་ཐིག་ཆོས་ཚོགས་སུ་འཚོགས་པ་ལ་ཆེད་བཅར་དང་མང་མི་མང་གི་རེ་བ་ལྟར་དུ་བྱིན་རླབས་དང་བཀའ་བསྒོ་སོགས་གང་དྲགས་བྱས། དབྱིན་ཇི་གོབ་ཏོ་དེ་སྐྱོན་ནས་ཆོས་བཤད་འདི་འདྲ་བྱས།
བཀའ་བསྒོ་ངོ་མ་དེ་མི་ཚེ་ཧྲིལ་པོར་གཞན་ལ་སྐྱབས་སུ་མ་བཅོལ་བར་རང་མགོ་རང་གིས་ཐོན་པར་བྱེད་རྒྱུ་དེ་གལ་ཆེན་པོ་ཡིན། སངས་རྒྱས་ཀྱིས་ཀྱང་། བདག་ཉིད་བདག་གི་མགོན་ཡིན། ཅེས་གསུངས་པ་འདིར་གོ་རྒྱུ་ཆེན་པོ་ཡོད། ཆོས་བྱེད་ཟེར་དུས་ཁ་འདོན་སྨོན་ལམ་གཅིག་པུའི་སེམས་ནང་གི་ཉོན་མོངས་སེལ་བར་ཕན་ཐོག་དཀའ་ལས་ཁག་པོ་རེད། དེ་ལས་རང་སེམས་བསྒྱུར་བཅོས་གཏང་ནས་སེམས་ཀྱི་ཐོག་ནས་སངས་རྒྱས་རྙེད་པའི་ཐབས་ཤེས་བྱས་ན་ཡག་པོ་རེད། དེ་འདྲ་ཡོང་དགོས་ན་ངེས་པར་ཅན་གྱི་སྒོམ་རྒྱག་དགོས། སྒོམ་རྒྱག་ཟེར་དུས་ཞལ་ཕྱག་གིས་མཚན་པའི་ལྷ་འཇིགས་སུ་རུང་བ་ཞིག་སྒོམ་མི་དགོས། རང་གི་སེམས་ཀྱི་ངོ་བོ་འདི་སྐྱོང་ནས་གང་ལྟར་གླང་ཆེན་སྨྱོན་པ་ལྟ་བུའི་སེམས་འདི་བདག་པོ་རྒྱག་དགོས།
ཞེས་བཤད་ནས་ཁོ་རང་ཚོའི་འདོད་པ་ལྟར་རབ་གནས་དང་བཀའ་བསྒོ་སོགས་ཀྱང་བྱས་པས་མི་མང་དགའ་བོ་བྱས་སོང་། ཕྱི་ཉིན་མཚན་མོ་ཆུ་ཚོད་བཞི་པའི་སྐབས་སུ་ཆོས་ཚོགས་ཀྱི་འགན་འཛིན་སྐྱེད་དམན་ཞིག་དང་ཆོས་ཚོགས་ཀྱི་བླ་མ་ནམ་མཁའ་གཉིས་ནས་གནམ་ཐང་དུ་སྐྱེལ་མ་བྱས་སོང་། ངས་ཀྱང་ད་རེས་མ་ལེ་ཤའི་འགྲུལ་བཞུད་འདིའི་སྐབས་སུ་ཚུར་བསུ་ཕར་བསྐྱལ་སོགས་སྣེ་ཟབ་རྒྱས་གནང་མཁན་ཆོས་གྲོགས་ཕོ་མོ་ཚང་མ་ལ་ཐུགས་རྗེ་ཆེ་ཞུ་འདོད་བྱུང་། མ་ལེ་ཤའི་གནམ་ཐང་ནས་ཀོའུ་རི་ཡའི་གནང་ཐང་བརྒྱུད་ནས་ཀི་ལི་ཧྥོ་ཉའི་གནམ་ཐང་བར་དུ་ཆུ་ཚོད་ཉེར་གསུམ་ཏག་ཏག་འགོར་སོང་། ཀི་ལི་ཧྥོ་ཉའི་གནམ་ཐང་ནས་ཨ་མ་སུས་སིན་དང་སློབ་མ་སི་ཀབ་གཉིས་ནས་ལག་ཁ་གཏག་གིས་སྒུག་འདུག ཨ་མ་སུས་སིན་ཧ་ཅང་དགའ་བོ་བྱུང་འདུག ངེད་གསུམ་ཁ་བརྡ་བྱེད་ཆོས་ཚོགས་སུ་དགུང་མོ་ཆུ་ཚོད་གཉིས་པའི་སྐབས་སུ་གཞི་ནས་འབྱོར་སོང་།
Subscribe to: Post Comments (Atom)

robotstxt: allowed

filter: keep


text:
ལ༌དཱགས༌པ༌ ཚང༌མ༌ གའ༌སུས༌ ཞུའད༌། འི༌ ནང༌ང༌ ཡོད༌ཁན༌ནི༌ དཀོན༌མཆོག༌གི༌ སུང༌རབས༌, ཆོན༌ལ༌ སིལ༌ཅེས༌, ཉན༌ཅེས༌, ཀ༌བོའེ༌ ཅོ༌ཅེས༌ ཏང༌, ཞན༌མ༌ ཏང༌ཅེས༌སི༌ ཕིའ༌ ཡིན༌ནོག༌།
དཀོན༌མཆོག༌གི༌ ཁོང༌ངི༌ སུང༌རབས༌ རྒྱུད༌ཏེ༌ ཁོང༌ངི༌ སྐྱོད༌ཁན༌ནི༌ སྐྱབ༌གོན༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ ཤད༌ད༌ ཛད༌ད༌ནོག༌། དཀོན༌མཆོག༌གི༌ ཁོང༌ངི༌ སུང༌རབས༌ འི༌ ཇིག༌རྟེན༌ནི༌ ནང༌ང༌ ཡོད༌ཁན༌ནི༌ མི༌ རིགས༌ ཚང༌མའི༌ སིལ༌ཅེས༌ལ༌ ཀལ༌ལ༌ ཛད༌ཏེ༌ ཡིན༌ནོག༌།
འི༌ སུང༌རབས༌སི༌ ནང༌ང༌ ཁག༌ ཉིས༌ ༼ཞལ༌ཆད༌ སྙིང༌པ༌ ཡང༌ ཞལ༌ཆད༌ སོ༌མ༌༽ ཡོད༌ཏེ༌ ཡིན༌ནོག༌།། ཞལ༌ཆད༌ སྙིང༌པའི༌,
ཞལ༌ཆད༌ སོ༌མའེ༌, ཡེ༌ཤུ༌ མ༌ཤི༌ཀ༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ སྐྱབ༌གོན༌ ཡང༌ ཁོང༌ངི༌ མི༌གུན༌ ཤི༌ཅེས༌ དང༌ ཉལ༌ཝའེ༌ ནང༌ནེ༌ སྐྱོབས༌ཏེ༌ ནམ༌ཁའེ༌ ནང༌ང༌ ཆ༌ཅུག༌ག༌ ཛད༌ཅེས༌སི༌ སྐོར༌ལ༌ ང༌དང༌ང༌ ཤད༌ད༌ ཛད༌ད༌ནོག༌།
འི༌ སུང༌རབས༌གུན༌ སིལ༌ཅེས༌ དང༌ ཉན༌ཅེས༌ལ༌ ཞུ༌ཝ༌ ཕུལ༌ལད༌། ཡང༌ དཀོན༌མཆོག༌གི༌ ཡེ༌ཤུའི༌ སྐོར༌ལ༌ ཤད༌ད༌ ཛད༌ཁན༌གུན༌ནི༌ཀ༌ སམ༌བ༌ སལ༌ལ༌ ཛད༌། གལ༌ཏེས༌ ཁྱོ༌ཞའ༌གུན༌ལ༌ སུང༌རབས༌ནེ༌ སིལ༌ཁན༌ ཡ༌ ཧ༌གོ༌ཁན༌ནི༌ སྐོར༌ལ༌ དྲི༌ཝ༌ ཡོད༌ན༌ ང༌ཞའེ༌ emaili ཨེ༌དྲེས༌སི༌ཀ༌ ཁྱོ༌ཞའེ༌ དྲི༌ཝ༌བོ༌ ཀལ༌ལ༌ ཛད༌།
ཇུ༌ལེ༌༎


text:
ཆོས་རྗེ་དོན་གྲུབ་རིན་ཆེན་ནི་བྱ་ཁྱུང་དགོན་པ་གསར་འདེབས་གནང་མཁན་དང་། རྗེ་ཙོང་ཁ་བའི་སློབ་དཔོན་ཡིན། ཁོང་གི་འཁྲུངས་ཡུལ་ལ་མཁས་གྲུབ་རྗེས་མདོ་ཁམས་སྨད་ཡིན་པར་གསུངས་པ་ཙམ་ལས་གསལ་པོ་ཞིག་ལོ་རྒྱུས་སྔ་མ་རྣམས་སུ་མི་གསལ་ལ། ཆུ་བཟང་ངག་དབང་ཐུབ་བསྟན་དབང་ཕྱུག་གིས། འཁྲུངས་ཡུལ་དང་རིགས་རུས་ནི་ས་སྐྱ་ཡིན་ཞེས་པ་དང་། ས་སྐྱ་ནས་ཆད་པའི་རེབ་གོང་གི་ཡུལ་ཡིན་ཟེར་པའི་བཤད་ཡམས་མཆན་བུར་བཀོད་ནས་རང་ལུགས་ལ་རྨ་ཆུའི་ལྷོ་ངོས་རེབ་གོང་གི་ཆར་འཁྲུངས་པར་གསུངས། ཇུ་ནང་ངག་དབང་སྙན་གྲགས་ཀྱི་གདན་རབས་སུ། རྐ་ཕུག་རིན་པོ་ཆེའི་ཕྱག་བྲིས་ཤིག་ཏུ་ཁྲི་ཀའི་མི་ཉག་རིན་པོ་ཆེས་སྣང་ར་ཡིན་ཞེས་གསུངས་པ་བཀོད་པར་བཤད། ངག་རྒྱུན་ལ་རེབ་གོང་ཤ་སྦྲང་དུ་འཁྲུངས་པར་ས་དེ་གའི་སྐྱེ་བོ་དམངས་ལ་ཡོངས་སུ་གྲགས་ཤིང་། ཤ་སྦྲང་གི་ཉེ་འཁོར་གྱི་ཉིན་ཕྱོགས་རི་ཁྲོད་ཅིག་ཏུ་སྒྲུབ་པ་མཛད་ནས་བཞུགས་པར་བརྟེན་དོན་གྲུབ་རིན་ཆེན་གྱི་མཚན་བསྡུས་པས་དོན་རིན་ཉིན་དང་། དེ་ཡང་ཟུར་ཆག་པས་དོར་ཉིན་དུ་འབོད་པ་ཡིན་ཟེར་རོ།།
སྐུ་འཁྲུངས་པའི་དུས་ནི། འབྲས་ཀླུ་འབུམ་པའི་མཁན་རབས་སུ། ཇོ་བོ་རྗེ་འཁྲུངས་ནས་ལོ་སུམ་བརྒྱ་ཉེར་བརྒྱད་པ་རབ་བྱུང་ལྔ་པའི་ས་བྱ་ལ་﹙༡༣༠༩﹚འཁྲུངས་པར་བཤད། འོན་ཀྱང་མཁན་རབས་དེ་ཉིད་ཀྱི་དཔེ་རྙིང་འགར་ཇོ་བོ་འཁྲུངས་ནས་ལོ་སུམ་བརྒྱ་སོ་དྲུག་པ་རབ་བྱུང་ལྔ་པའི་ས་བྱ་ཞེས་པ་ནི་མ་དག་སྟེ། ཇོ་བོ་རབ་བྱུང་དང་པོའི་གོང་རོལ་དེ་མ་ཐག་གི་དྲུག་ཅུ་སྐོར་གྱི་བགྲང་བྱ་བཅུ་དྲུག་པ་ཆུ་རྟ་ལ་འཁྲུངས་པར་ཀུལ་ལ་རྩོད་པ་མེད་པས་སོ།།
དེར་ཡབ་ཡུམ་ཕུན་སུམ་ཚོགས་པའི་རིགས་སུ་སྐུ་བལྟམས་པ་ནས་བཟུང་ཆོས་ཀྱི་བག་ཆགས་མངོན་པར་སད་དེ་རབ་ཏུ་བྱུང་ཞིང་དབུས་གཙང་དུ་བྱོན། སྙེ་ཐང་པ་བཀྲ་ཤིས་སེང་གེ་སོགས་ལ་ཕར་ཕྱིན་དང་། བྱམས་ཆོས་ཐམས་ཅད་མཁས་པར་བསླངས། གཙང་སྣར་ཐང་གི་ཆོས་གྲྭར་བྱོན་ནས་བཅོམ་ལྡན་རིགས་རལ་གྱི་བུ་ཆེན། བཅོམ་ལྡན་པ་རང་གི་གདན་ས་བ་ལྡོང་སྟོན་རིགས་པའི་སེང་གེ་ལ་ཚད་མ་རྣམ་ངེས་གསན། ཡི་གེ་གཞན་དུ་འདི་ལ་མདོག་སྟོད་པ་རིན་ཆེན་སེང་གེ་ཞེས་ཟེར། དེའི་ཚེ་རིག་པའི་གནས་ཀྱི་དགག་སྒྲུབ་ཅུང་ཟད་འཆད་དཀའ་བ་བྱུང་བ་ལ། ཞྭ་ལུར་བྱོན་ནས་ཐུགས་རྗེ་ཆེན་པོ་རང་བྱོན་གྱི་དྲུང་དུ་གསོལ་བ་དྲག་ཏུ་བཏབ་ཅིང་། ཞབས་ལ་ཁྲག་རྡོལ་གྱི་བར་ཉིན་མཚན་དུ་སྐོར་བ་མཛད་པས་བློ་གྲོས་ཀྱི་ནུས་པ་ཡ་ཚན་འཁྲུངས་ཏེ་རིག་པའི་གནས་ལ་ཐོགས་པ་མེད་པ་གྱུར་ནས། རྩོད་པ་བཟང་བའི་མཆོག་ཏུ་གྲགས་པ་བྱུང་། མཐུན་རྐྱེན་དཀོན་པོ་བྱུང་ཡང་སྣར་ཐང་བའི་སྐྱོ་ཚལ་ལ་བརྟེན་ནས་ལེགས་པར་སྦྱངས། དེ་རྗེས་ཞྭ་ལུར་གྲྭ་སྐོར་བྱོན་པ་ན་རིན་པོ་ཆེ་བུ་སྟོན་ཐམས་ཅད་མཁྱེན་པ་ཡང་གདན་སར་ཕེབས་ནས་འདུག་པ་ལ། ཚོགས་སུ་བགྲོ་གླེང་མཛད་པས་ལེགས་པར་ཟིན་ཏེ། ཤར་ཕྱོགས་པ་རིགས་པའི་དཔའ་བོ་ཞེས་སྙན་པའི་གྲགས་པ་ཆེས་ཆེར་རྒྱས། གསུང་རྒྱུན་གཅིག་ཏུ་ཚོགས་དབུས་སུ་བུ་སྟོན་རིན་པོ་ཆེ་དང་བགྲོ་གླེང་མཛད་པས་ཀུན་གྱིས་སྟོན་གྲགས་བཟང་ཞེས་བསྔགས་པར་བཤད། འོན་ཀྱང་བུ་སྟོན་ལས་དགུང་ལོ་ཉི་ཤུས་གཞོན་ནོ། དེ་ནས་རོང་དུ་བྱོན་ཏེ་གསན་རྒྱ་དང་མཁྱེན་རྒྱ་བུ་སྟོན་དང་མཉམ་པར་གྲགས་པའི་རོང་གི་བླ་མ་ཡེ་ཤེས་དཔལ་བའི་དྲུང་ནས་གཤེད་སྐོར་སྤྱི་དང་། ཁྱད་པར་འཇིགས་བྱེད་ཀྱི་དབང་དང་། རྒྱུད་འགྲེལ་གྱི་བཤད་པ། མན་ངག་ཐམས་ཅད་ལེགས་པར་གསན་ནས་ཐུགས་སུ་ཆུད། ཨ་མདོར་ཕེབས་ཏེ་ཤིང་ཀུན་སྡེ་གསར་གྱི་མཁན་པོ་མཛད། དེར་མཁན་པོ་མཛད་ནས་འཆད་ཉན་ཤིན་ཏུ་འཕེལ་སྐབས་ཤིག་ལ། སྙེ་ཐང་བདེ་བ་ཅན་གྱི་གདན་ས་མཛད་པར་ཞུ་བའི་གདན་འདྲེན་པ་བྱུང་བས་དབུས་སུ་ཕེབས། འོན་ཀྱང་དེ་དུས་གདན་ས་བ་བསྐོས་ཚར་བས་གདན་སའི་སྟབས་མ་འཕྲོད་ཀྱང་། ཡོ་བྱད་མང་དུ་བསྣམས་བྱོན་པ་རྣམས་ཀྱིས་བདེ་བ་ཅན་དང་། སྣར་ཐང་སོགས་སུ་གཙུག་ལག་ཁང་དང་དགེ་འདུན་ལ་སྲི་ཞུ་རྒྱ་ཆེར་བསྒྲུབས། ཡབ་ཆོས་སྡིངས་འདེབས་མཁན་སྐྱེས་མཆོག་རྟོགས་ལྡན་པ་ཆོས་རྗེ་བསམ་གཏན་དཔལ་གྱི་དྲུང་དུ་སྒྲུབ་པ་ལ་བྱོན། ཕྱག་རྫས་གང་ཡོད་བླ་མ་ལ་ཕུལ། སྒྲུབ་པ་རྩེ་གཅིག་ཏུ་གཞོལ་བས་ཞི་གནས་ཀྱི་མྱོང་བ་ཁྱད་པར་ཅན་འཁྲུངས་། ཁྱད་པར་དུ་མཁས་གྲུབ་ཆེན་པོ་མཆིམས་བློ་བཟང་གྲགས་པའི་སྤྱན་སྔར་མདོ་སྔགས་ཀྱི་ཆོས་མང་དུ་གསན་པའི་སྐབས་ཤིག བླ་མའི་ཞལ་ནས། ཁྱོད་ཀྱི་གནས་དང་གདུལ་བྱ་མདོ་སྨད་དུ་ཡོད། ཁྱད་པར་ཤ་སྦྲང་དང་བྱ་ཁྱུང་ཟེར་བའི་གནས་གཉིས་སུ་དགོན་པ་ཐོབས་ལ་བཤད་སྒྲུབ་ཀྱི་བསྟན་པ་གང་འཕེལ་གྱིས། སྒོས་སུ་བྱ་ཁྱུང་དུ་སྒྲུབ་པ་གཙོ་བོར་མཛོད། དེ་དུས་ཁྱོད་ལ་སློབ་མ་མཁས་གྲུབ་གཉིས་འཛོམ་མང་པོ་འོང་བའི་ནང་ནས་འགྲན་ཟླ་དང་བྲལ་བ་གཅིག་འབྱུང་བས་དེ་རབ་ཏུ་བྱུང་དུས་བློ་བཟང་གྲགས་པ་ཞེས་མིང་འདི་ཐོགས་ཞེས་གསུངས། དེ་ནས་བླ་མས་ལུང་བསྟན་པ་བཞིན་སླར་ཨ་མདོར་བྱོན། ཐོག་མར་ཤ་སྦྲང་གི་གནས་བཙལ་ཏེ་དེར་དགོན་གནས་བཏབ། ཉི་མ་ཤར་མ་ཐག་པང་དུ་བླངས་འདྲ་བས་ན་ཤར་པང་སྟེ་ཟུར་ཉམས་པས་ཤ་སྦྲང་དུ་ཐོགས་ཟེར། དེར་ལོ་སྦྲེལ་གྱི་བར་དུ་ཕར་ཚད་ཀྱིས་ཐོག་དྲངས། བྱམས་ཆོས་རྣམས་དང་། བརྟག་གཉིས། སྤྱོད་འཇུག་སོགས་ཀྱི་བཤད་པ་མཛད་ཀྱང་ཐུགས་བཞེད་མ་ཁེངས་པས་ཐུགས་སྐྱོ་ནས་དབོན་པོ་ཤཱཀྱ་བཟང་པོ་གདན་སར་བསྐོས། རང་ཉིད་བྱ་ཁྱུང་གི་གནས་བཙལ་བར་བྱོན། དགུ་རོང་བརྒྱུད་བྲག་བྱ་ཁྱུང་མཐོང་བའི་གྲོང་སྣང་རར་བྱོན། ཨ་མེས་དོན་གྲུབ་སེང་གེ་ཞེས་པའི་རྩར་ཕེབས། དེར་དོན་གྲུབ་སེང་གེས་སྦྱིན་བདག་བྱས་ཏེ་སྣང་རའི་གསེང་ཁང་དུ་གྲགས་པ་འདི་བཞེངས། དེར་ཚོགས་པ་མང་བོར་ས་སྡེའི་བཤད་པ་ཡང་གནང་བར་གྲགས། དེའི་ཕྱིར་ཡབ་རྗེ་གསེར་ཁང་བས་ཀྱང་། སྣང་རའི་གསེར་ཁང་འདི་ཆོས་རྗེ་དོན་གྲུབ་རིན་ཆེན་པས་ས་སྡེའི་བཤད་པ་གནང་བའི་གནས་ཡིན་གསུངས། དེ་ནས་བྲག་བྱ་ཁྱུང་ལ་གཏད་དེ་ཕེབས། རྨ་ཆུ་ལ་དར་ཆགས་ཡོད་དམ་ལྟོས་ཞེས་ཉེ་གནས་ལ་ཡང་ཡང་གསུངས་པས། ཟླ་བ་དྲུག་པ་ལ་དར་ཇི་ལྟར་ཆགས་སྙམ་ནས་ཉེ་གནས་མ་རངས་ཏེ་དར་ཆགས་འདུག་ཅེས་ཞུས་པས། དེ་ལྟར་ན་བཟང་འདུག་མྱུར་དུ་འགྲོ་གསུངས་ནས་ཕེབས་ཚེ་རྨ་ཆུ་ལ་དར་རྣམ་དཀར་གྱི་ཟམ་འཕངས་པ་འདྲ་བ་ཞིག་ཆགས་དེར་བླ་མས་རྟིང་མནན་ནས་ཕེབས། ཕྱི་ན་འདུག་པའི་མི་རྣམས་ཀྱིས་བལྟས་ཚེ་ཆུའི་དར་ཟམ་དེ་བླ་མ་ཕེབས་པ་དང་ལྷན་ཅིག་དྲིལ་ནས་ཕར་ཐལ་སོང་ཟེར། དར་ཆགས་པའི་ཉེ་འགྲམ་གྱི་གྲོང་སྡེའི་མིང་ལ་རྨ་དར་གོང་བ་ཞེས་ཐོགས་ཤིང་ཟུར་ཆག་ནས་མན་རྡལ་གོང་བ་ཟེར། དེ་ནས་བཟུང་དགུན་ནམ་ཡང་དར་འཛིན་སྔ་ཞིང་འགྲོ་འཕྱི་བའི་དར་ལམ་ངེས་ཅན་དུ་འཛིན་པར་གྲགས་སོ།། དེར་ཕེབས་ནས་ཐོག་མར་ཁྱུང་ལྟག་ཏུ་བཞུགས། ཉིན་གཅིག་དོས་ཁལ་དང་བཅས་པའི་དྲེའུ་ཞིག་ཡོད་པ་བཙལ་བས་མ་རྙེད་པར་མཐར་མདུན་གྱི་རིའི་ངོས་སུ་ལྗོན་ཤིང་མང་པོ་ཡོད་པའི་སར་ཆུ་འཐུངས་ནས་ཉལ་འདུག་པ་ཐབས་ཅི་བྱས་ཀྱང་མ་སློང་ཚུལ་ཞུས་པས། ང་ཚོའི་འདུག་ས་ནོར་བ་ཡིན་འདུག དེར་འགྲོ་གསུངས་ནས་གནས་དེར་དགོན་པའི་གཞི་བཏིངས་﹙ས་གླང་ལོ་༡༣༤༩ལ་བཏབ﹚ཀླུ་རྒྱལ་གཙུག་ན་རིན་ཆེན་གྱི་ཕོ་བྲང་ཆུ་མིག་གཉན་པོ་ཡོད་པའི་ནེའུ་གསེང་གི་སྟེང་དུ་གཙུག་ལག་ཁང་བཞེངས་པ་ཕྱིས་སུ་མགོན་ཁང་དུ་གྲགས་ཏེ་ད་ལྟའི་འདུ་ཁང་གི་སྟེང་རྒྱབ་ན་ཡོད་པ་འདི་ཡིན། ད་ལྟའི་འདུ་ཁང་འདི་ཕྱིས་སུ་རིམ་གྱིས་རྒྱ་བསྐྱེད་པ་ཡིན། གནས་གཞི་བཏིངས་འཕྲལ་གྲྭ་ཚོགས་བརྒྱ་ཕྲག་བརྒལ་བ་ལ་ཕར་ཚད་ཀྱིས་ཐོག་དྲངས་བྱམས་ཆོས་རྣམས་དང་། བརྟག་གཉིས། སྤྱོད་འཇུག་སོགས་ཀྱི་བཤད་པ་རྒྱ་ཆེར་མཛད། མགོན་ཁང་དེར་རྡོ་རྗེ་འཇིགས་བྱེད་ཀྱི་སྐུ་ཞལ་ཕྱག་ཡོངས་རྫོགས་དང་། མགོན་པོ་ཕྱག་དྲུག་པ་སོགས་ཆོས་སྐྱོང་རྣམས་ཀྱི་སྐུ་བརྙན་མང་དུ་བཞེངས། བར་སྐབས་ཤིག་ཆོས་རྗེ་ཉིད་སྐུ་འབུམ་ཆུ་དཀར་རི་ཁྲོད་དུ་ཉམས་བཞེངས་མཛད་སྐབས་མཚན་ལམ་དུ་རྗེ་ཙོང་ཁ་བ་ཆེན་མོ་འཇིག་རྟེན་དུ་བྱོན་པའི་བརྡ་ཤར་ནས་ཉེ་གནས་ཚུལ་ཁྲིམས་དང་ལྡན་པ་ཞིག་ལ་ལེགས་སྐྱེས་དང་བཅས་རྟེན་འབྲེལ་དུ་བཏང་། ཕྱི་ཞིག་ན་ཡབ་ཡུམ་གྱིས་ཆོས་རྗེ་དོན་གྲུབ་རིན་ཆེན་པ་ཉིད་སྤྱན་དྲངས། བཀུར་སྟི་ཕུན་སུམ་ཚོགས་པ་མཛད། རྗེ་འདི་བས་ཀྱང་རྟ་ནོར་གོས་དར་སོགས་ཟང་ཟིང་གི་གནས་སྦྱིན་དཔག་ཏུ་མེད་པ་མཛད་ནས་ཁྱོད་ཀྱི་བུ་འདི་ང་ལ་ཕུལ་ཅིག། ཅེས་བཀའ་སྩལ་པ་བཞིན་ཡབ་ཡུམ་གྱིས་ཀྱང་དགའ་སྤྲོ་དང་བཅས་འབུལ་བར་ཁས་བླངས། ད་ལྟ་སྐུ་འབུམ་འཇམ་དབྱངས་ཀུན་གཟིགས་ཁང་དུ་བཞུགས་པའི་ཕ་བོང་སྟེང་རྗེ་དོན་རིན་པའི་ཞབས་རྗེས་དང་དབྱུག་པའི་རྗེས་གསལ་བར་བཏོད་ཡོད་པ་འདི་ཡང་དེ་དུས་བྱུང་བར་མངོན། དེ་ནས་རྗེ་ཀརྨ་རོལ་པའི་རྡོ་རྗེ་ཤ་རྫོང་རི་ཁྲོད་དུ་ཕེབས་ནས་བཞུགས་སྐབས་ཡབ་ཀྱིས་ཁྲིད་ནས་རབ་ཏུ་བྱུང་བར་ཞུས་ཀྱང་ད་དུང་གཞོན་ནུར་གྱུར་པས་རབ་ཏུ་བྱུང་མ་རན་གསུངས་ནས་དགེ་བསྙེན་དུ་བསྒྲུབས། མཚན་ལ་ཀུན་དགའ་སྙིང་པོར་གསོལ། དབུས་སུ་ཕེབས་ཤིག་ཅེས་པའི་ལུང་བསྟན་གནང་སྟེ། ཕྱིས་སུ་སངས་རྒྱས་གཉིས་པ་ལྟ་བུར་བྱོན་པ་འདིའོ་ཞེས་དཔའ་བོ་གཙུག་ལག་ཕྲེང་བའི་ཆོས་འབྱུང་ལས་བསྔགས། ལོ་རྒྱུས་འགར་རྗེ་དགུང་ལོ་བཞི་པར་བྱ་ཁྱུང་དུ་ཕེབས་ཟེར་བ་ལ་དཔགས་ན་རྗེ་དགུང་ལོ་རིལ་པོ་གསུམ་དང་ངོ་མཐོང་བཞིའི་སྟེང་ཤ་རྫོང་དུ་དགེ་བསྙེན་བསྒྲུབས་ཏེ། འཕྲལ་ལ་བྱ་ཁྱུང་དུ་ཕེབས་པར་སེམས། འབྲས་ཀླུ་འབུམ་པས། དགུང་ལོ་བདུན་བཞེས་ནས་བྱ་ཁྱུང་དུ་ཕེབས། དགུང་ལོ་བརྒྱད་བཞེས་ནས་རབ་བྱུང་མཛད་ཟེར།
ཆོས་རྗེའི་དྲུང་དུ་ཕེབས་མ་ཐག་ནས་ཚེགས་མེད་པར་ཡིག་ཀློག་ལ་བྱང་བར་སྦྱངས། རབ་ཏུ་མ་བྱུང་བའི་སྔ་རོལ་དུ་དཔལ་རྡོ་རྗེ་འཇིགས་བྱེད་དང་། འཁོར་ལོ་བདེ་མཆོག་དྲིལ་བུ་ལུགས་དང་། ཀྱེེ་རྡོ་རྗེ་དང་། ཕྱག་ན་རྡོ་རྗེ་ལ་སོགས་པའི་དཀྱིལ་འཁོར་དུ་བཅུག་ཅིང་དབང་བསྐུར། གསང་མཚན་དུ་དོན་ཡོད་རྡོ་རྗེ་ཞེས་བཏགས་ཏེ་རྡོ་རྗེ་ཐེག་པའི་སྒོར་སྨིན་པར་མཛད། དབང་ཐོབ་པ་ནས་བཟུང་བདེ་མཆོག་དང་། ཀྱེེ་རྡོར། ཀུན་རིག གཤིན་རྗེའི་གཤེད་ལ་སོགས་པའི་དཀྱིལ་ཆོག་མང་པོ་ཐུགས་ལ་བཟུང། བདེ་མཆོག་དྲིལ་བུ་བའི་བདག་འཇུག་ལན་མང་བཞེས། ལྷའི་རྣམ་འབྱོར་དང་བཟླས་པའི་རིམ་པ་སོགས་ལ་ཅིག་ཏུ་དཔལ་བཟང་པོས་མཁན་པོ་དང་། ཏཱ་དབོན་གཞོན་ནུ་སེང་གེའི་སློབ་མ་གཞོན་ནུ་བྱང་ཆུབ་འོད་ཀྱིས་སློབ་དཔོན་མཛད་དེ་རབ་ཏུ་བྱུང་ཞིང་ཚིགས་སྔ་མ་དགེ་ཚུལ་གྱི་སྡོམ་པ་བཞེས་ནས་མཚན་ལ་བློ་བཟང་གྲགས་པ་ཞེས་གསོལ། དེ་ལྟར་ན་རྗེས་རབ་བྱུང་མཛད་པའི་ཆུ་ཡོས་ལོ་དེ་ནས་ད་ལྟ་རབ་རྒྱལ་མེ་བྱ་ཡན་ལ་ལོ་ལྔ་བརྒྱ་དང་གོ་བཞི་འདས་པའང་ཤེས་པར་བྱའོ། དེ་ནས་རྗེ་དགུང་ལོ་བཅུ་དྲུག་བཞེས་པའི་ཚེ་མཐུན་རྐྱེན་གྱ་ནོམ་པ་དང་བཅས་དབུས་གཙང་དུ་ཕེབས་པའི་སྐུལ་མ་དང་རྫོངས་པ་མཛད། ཕེབས་ཁར་བླ་མའི་ཞལ་ནས། ངས་ཁྱེད་ལ་ཆོས་ཤིག་འཆད་པ་ཡིན། ཅི་འདྲ་ཞིག་འདོད་ཅེས་པ་ལ། སེམས་ལ་ཕན་པའི་ཞལ་ཏ་ཞིག་ཐུགས་ལ་འདོགས་འཚལ་ཞུས་པས། དང་པོ་ཐོས་བསམ་བྱ་ཚུལ། དེ་ནས་དེ་དག་གི་དོན་ཉམས་སུ་བཞེས་ཚུལ། མཐར་བསྟན་འགྲོའི་བྱ་བ་མཛད་ཚུལ་རྣམས་འབྱུང་འགྱུར་ལུང་བསྟན་བསླབ་བྱའི་ཚུལ་དུ་ཚིགས་བཅད་ཀྱི་སྒོ་ནས་རྒྱ་ཆེར་འདོམས་པར་མཛད། དེ་ནས་དགེ་སློབ་དབར་ཕན་ཚུན་འབྲལ་མི་ཕོད་པ་ལྟ་བུའི་ངང་ནས་དབུས་གཙང་དུ་ཕྱག་བཏེགས། དེ་ནས་རིམ་གྱིས་དབུས་གཙང་དུ་ཕེབས་སོ།།
སྐུ་ཚེའི་སྨད་དུ་ཡང་སྐུ་གསུང་ཐུགས་རྟེན་མང་དུ་བཞེངས་པ་ལས། ད་ལྟའི་ལྷ་ཁང་ཆེན་མོ་ཞེས་གྲགས་པ་འདི་དུས་ནམ་བཞེངས་པའི་ལོ་ཚིགས་གསལ་པོར་བཤད་པ་མི་སྣང་ཡང་། ཇུ་ནང་པའི་གདན་རབས་སུ་རབ་ཡིད་ས་ཡོས་ལོའི་བར་དུ་ལོ་བཞི་བརྒྱ་ལྔ་བཅུ་ལྷག་སོང་ཞེས་བཤད་པ་ལྟར་ན་རྗེ་ཙོང་ཁ་བ་དབུས་གཙང་དུ་མ་ཕེབས་པའི་གོང་རོལ་ཞིག་ཏུ་བཞེངས་པར་འགྱུར་དགོས་ཤིང་། གང་ལྟར་བྱིན་རླབས་དང་རབ་གནས་དངོས་ཀྱིས་མཛད་གྲགས། སློབ་མ་ཡང་མང་དུ་འདུས་པ་ལས། རེབ་གོང་གི་རོང་པོའི་གཞི་འཛིན་ལྷ་རྗེ་བྲག་སྣ་བའི་སྲས་རོང་ཆེན་མདོ་སྡེ་འབུམ་ལ་སྲས་དགུ་འཁྲུངས་པ་ལས། རོང་པོའི་གཞི་འདིང་མཁན་གཅེན་པོ་རོང་པོ་བསམ་གཏན་རིན་ཆེན་ཡང་ཆོས་རྗེ་འདི་ཉིད་ཀྱི་དྲུང་ནས་བརྙེན་རྫོགས་ཞུས་པ་ཡིན།
གསུང་རྩོམ་ཡང་རྩ་བ་ཚང་གི་གདན་རབས་སུ། གསུང་གི་མཛད་པའི་མཆོག་རྒྱུད་བླ་མའི་ཊཱིཀྐ་ཞིག་ཀྱང་མཛད། ཅེས་འབྱུང་བ་ལྟར་མགོ་མཇུག་ནས་ཅུང་མ་ཚང་བར་སྟག་དཀར་བློ་བཟང་ཆོས་དབྱིངས་ཀྱིས་ཁ་བསབས་པ་ཕྱིས་སུ་བྱ་ཁྱུང་དུ་པར་དུ་བཀོད་ནས་ཀུན་གྱིས་མཇལ་དུ་ཡོད་པ་འདི་ཡིན་པར་གྲགས། རྗེ་ཐར་ཤུལ་དགེ་འདུན་ཆོས་སྐྱོང་རྒྱ་མཚོའི་རྣམ་ཐར་དུ། བླ་བྲང་རྗེ་ཤེས་རབ་རྒྱ་མཚོ་ལ་ཕྱག་དཔེ་དཀོན་པ་འགའ་བྲིས་ཏེ་ཕུལ་བའི་གྲས་སུ་རྒྱུད་བླའི་འགྲེལ་པ་འདི་ཡང་བགྲངས་འདུག་པ་དང་། བྱ་ཁྱུང་ནས་དཔར་དུ་འགོད་སྐབས་ཀྱི་མ་ཕྱི་ཡང་རྗེ་ཐར་ཤུལ་རིན་པོ་ཆེའི་ཕྱག་དཔེ་ལས་གདན་དྲངས་པར་གྲགས། འགྲེལ་བ་དེར་བཀའི་དགོངས་འགྲེལ་ཇི་ལྟར་བྱུང་ཚུལ་བཤད་སྐབས། བཀའ་སོ་སོའི་འགྲེལ་བ་ཇི་ལྟར་བྱུང་ཚུལ་ནི་ཁོ་བོས་བྱས་པའི་རིན་ཆེན་ཐེམ་སྐས་སུ་ཅུང་ཟད་བརྗོད་ཟིན་པས་དེར་བལྟ་བར་བྱའོ།། ཞེས་འབྱུང་བ་ལྟར་ན་བཀའ་རྩོམ་གྱི་རིགས་གཞན་ཡང་ཡོད་པར་མངོན་པས་དེང་སང་མཇལ་རྒྱུ་མེད་པ་ནི་ཤིན་ཏུ་ཕངས་པའི་གནས་སོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2360914 位访客


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། གཏེར་ལམ་རྫོང་གིས“མི་དམངས་གཙོར་འཛིན་པ་དང་དམངས་ཀྱི་དཀའ་ཁག་སེལ་བ། དམངས་ལ་ཞབས་འདེགས་ཞུ་བའི”བྱ་བའི་རྩ་དོན་རྒྱུན་འཁྱོངས་ཀྱིས“དམངས་ཚིས་ལ་འགན་བཅོལ་དང་འཆམ་མཐུན་ལ་སྐུལ་འདེད་བྱེད་པ”བརྗོད་དོན་དུ་བཟུང་ནས། སྤྱི་ཚོགས་རོགས་སྒྲུབ་བྱ་བ་སྤེལ་བ་དང་དཀའ་ཁག་ཆེ་བའི་མང་ཚོགས་ཀྱི་འཚོ་བའི་རྒྱུ་སྤུས་དང་བདེ་སྐྱིད་ཀྱི་ཚད་གཞི་མཐོར་འདེགས་སུ་བཏང་སྟེ་དམངས་ཚིས་ཀྱི་ཆེས་དམའ་བའི་ཚད་གཞི་སྲུང་འཛིན་བྱས།
མུ་མཐུད་དུ་དམངས་ཚིས་ཀྱི་ཆེས་དམའ་བའི་འགན་སྲུང་དྲྭ་རྒྱར་ཤུགས་བསྣན་ནས་གོམ་གང་མདུན་སྤོས་ཀྱིས་མཁར་གྲོང་གི་ཆེས་དམའ་བའི་འགན་སྲུང་ལམ་ལུགས་ལག་བསྟར་དང་འགུལ་རྣམ་དོ་དམ་ལ་ཤུགས་སྣོན། ལྟ་སྐུལ་དོ་དམ་སྒྲིག་གཞི་འཐུས་ཚང་དུ་གཏོང་བ། ཞུ་གཏུག་སྙན་གསེང་ཐད་ཀྱི་ཞིབ་བཤེར་ལམ་ལུགས་གསར་འཛུགས་བྱེད་པ། མཁར་གྲོང་གི་ཆེས་དམའ་བའི་འགན་སྲུང་ལ་སྔར་ལས་སྐུལ་འདེད་ཀྱིས་བྱ་བ་དེ་སྔར་ལས་སྒྲིག་སྲོལ་ཅན་དང་དོན་དངོས་ཅན། ཕན་འབྲས་ཅན་དུ་བཏང་། དུས་ཚིགས་གཅིག་དུས་ཡུན་གཅིག་བྱས་ཏེ་གྲོང་ཁྱེར་གྱི་ཁྱིམ་ཚང550ལ་ཆེས་དམའ་བའི་འཚོ་བའི་འགན་སྲུང་མ་དངུལ་སྒོར་ཁྲི117.8བྱིན་པ་དང་། ཞིང་སྡེའི་ཁྱིམ་ཚང998ལ་ཆེས་དམའ་བའི་འཚོ་བའི་འགན་སྲུང་མ་དངུལ་སྒོར་ཁྲི163.8བྱིན།
དེ་མིན་གང་མགྱོགས་སྒོས་མྱུར་སྐྱོབས་རོགས་སྒྲུབ་དེ་དུས་ལ་ཁེལ་བ་དང་ཚན་རིག་ཚད་ལྡན་ཅན། བྱེད་ཐབས་སྣ་མང་། དོ་དམ་སྒྲིག་སྲོལ་བཅས་ཀྱིས་གནས་སྐབས་མྱུར་སྐྱོབས་རོགས་སྒྲུབ་བྱ་བའི་གནས་བབ་ཆགས་པ་དང་ཁ་གཏད་རང་བཞིན་གྱིས་རིགས་དབྱེ་ཅན་མཁོ་སྤྲོད་དང་སྒེར་གཤིས་ཅན་གྱི་མྱུར་སྐྱོབས་རོགས་སྒྲུབ། ཁྱོན་ཡོངས་ཅན་ལ་ཁེབས་པ་སོགས་ཀྱི་གློ་བུར་དོན་རྐྱེན་དང་འགལ་རྐྱེན་རང་བཞིན། གནས་སྐབས་རང་བཞིན་གྱི་དཀའ་ཁག་གིས་འཚོ་བར་དཀའ་ཁག་ཆེ་བའི་མཁར་གྲོང་མང་ཚོགས་ཀྱི་དབུལ་ཕོངས་ཁྱིམ་ཚང་གི་གཞི་རྩའི་འཚོ་བར་འགན་སྲུང་བྱས་པ་རེད། དུས་སྔོན་མའི་ཟླ3པའི་ནང་མི་ཐེངས69ལ་རོགས་སྒྲུབ་བྱས་ཤིང་། གནས་སྐབས་མྱུར་སྐྱོབས་མ་དངུལ་སྒོར་ཁྲི32.04བྱིན་པ་རེད།
ཤང་དང་གྲོང་བརྡལ་གྱི་སྲིད་དོན་ཚོམས་ཆེན་དང་དོན་གཅོད་ཚོམས་ཆེན། སྣ་འཛོམས་ཞབས་ཞུའི་ལྟེ་གནས་སོགས་ལ་གཞི་བཅོལ་ནས་དོན་དག་གཅིག་ལ་ཐུན་མོང་གིས་རོགས་རམ་བྱས་ནས་སྒྲུབ་པའི་བརྡ་འཕྲིན་དོ་དམ་མ་ལག་ཁྱོན་ཡོངས་ནས་བེད་སྤྱད་བྱས་ཤིང་། སྐུད་ཐོག་ཐོ་འགོད་ཀྱིས་དཀའ་ཁག་ཆེ་བའི་མང་ཚོགས་ལ་རོགས་སྐྱོར་དོན་ཚན་ཐོ་འགོད་བྱེད་དུ་བཅུག་ཤིང་། དཀའ་ཁག་ཆེ་བའི་མང་ཚོགས་ཀྱིས་རོགས་སྐྱོར་རེ་འདུན་ཞུ་ཡིག་ཕུལ་བར་སྟབས་བདེ་བཟོས་ཡོད། དུས་ཚིགས་གཅིག་གི་སྨན་བཅོས་རོགས་སྒྲུབ་ནི་མི་ཐེངས204ཡིན་ལ། རོགས་སྒྲུབ་མ་དངུལ་སྒོར་ཁྲི54.52བྱིན་ཡོད།
དམིགས་གསལ་དཀའ་ཁག་ཆེ་བའི་མི་སྣ་དག་ལ་མྱུར་སྐྱོབས་རོགས་སྒྲུབ་མཁོ་སྤྲོད་ལམ་ལུགས་གསར་འཛུགས་བྱས་པ་བརྒྱུད་གྲོང་ཁྱེར་གྱི་མེད་པ་གསུམ་གྱི་མི་སྣ་ལ་རོགས་སྐྱོར་དང་ཞིང་སྡེ་ཡི་ལྔ་སྐྱོང་མི་སྣ་ལ་གསོ་སྐྱོང་མཁོ་སྤྲོད་དང་དཀའ་ཁག་གི་ཁོར་ཡུག་ནས་འཚར་ལོངས་བྱུང་བའི་བྱིས་པ་ལ་རོགས་སྐྱོར་བྱེད་པའི་བྱ་བ་གཅིག་གྱུར་གྱིས་བཀོད་སྒྲིག་བྱས་ཤིང་། དོན་དངོས་ཟུང་འབྲེལ་གྱིས་མཁོ་སྤྲོད་ནང་དོན་དང་ཁ་གཏད་ཁྱབ་ཁོངས། མཁོ་སྤྲོད་རྣམ་པ། མཁོ་སྤྲོད་ཚད་ལྡན་གྱི་མཁར་གྲོང་གི་མ་དངུལ་སོགས་གཅིག་གྱུར་བྱས་ཡོད། དེ་བཞིན་དུ་དཀའ་ཁག་ཆེ་བའི་མི་སྣ་དག་ལ་གང་ནུས་ཀྱིས་རོགས་སྐྱོར་དང་གང་ནུས་ཀྱིས་གསོ་སྤེལ་བྱས་ཡོད། ད་ལོའི་དུས་ཆེན་གཉིས་ཀྱི་སྐབས་སུ་འཚོ་བར་དཀའ་ཁག་ཆེ་བའི་མང་ཚོགས་ཀྱི་ཁྱིམ་ཚང400ལ་འཚམས་འདྲི་བྱས་ཤིང་འཚམས་འདྲིའི་མ་དངུལ་སྒོར་ཁྲི20བྱིན་པ་རེད། དུས་ཚིགས་གཅིག་གི་ནང་དམིགས་གསལ་དཀའ་ཁག་ཆེ་བའི་མི་སྣ་དག་ལ་གཞི་རྩའི་འཚོ་བའི་མ་དངུལ་དང་ཉིན་རྒྱུན་བདག་སྐྱོང་མ་དངུལ་ཁྱོན་བསྡོམས་སྒོར་ཁྲི40.59བྱིན་པ་རེད།
ལོ་ཙཱ་བ། ལྷ་དཔལ་སྐྱབས།


text:
ཉི་ཧོང་དང་ང་ཚོའི་བར་ཁྱད།
མཁན་པོ་ཚུལ་ཁྲིམས་བློ་གྲོས།
དཔེར་ན། ཉི་ཧོང་(japan)ལ་ས་འགུལ་བྱུང་བའི་སྐབས་སུ། ཉི་ཧོང་གི་མིའི་སྤུས་ཀ་ཟེར་རྒྱུ་ངོ་མ་བཤད་མི་ཤེས་པའི་སྐད་གྲགས་འཛམ་གླིང་ལ་བཞག་པ་རེད། ཉིས་སྟོང་བརྒྱད་ཀྱི་ལོར་རྒྱ་ཡུལ་ལའང་ས་འགུལ་བྱུང་། བོད་ཡུལ་ལའང་ས་འགུལ་བྱུང་། ངེད་ཁ་གཉིས་ཀ་ཕལ་ཆེར་འདྲ་འདྲ་རེད། དཔེར་ན་རྒུད་སྐྱོབ་ཅིག་སོང་ནའང་ཡར་ཐོན་ལོང་མི་འཇུག་པར་ལམ་ནས་འཕྲོག་ནས་བུད་འགྲོ་བ་འདྲ་འདྲ། ཡུལ་ཤུལ་ལ་ས་འགུལ་བྱུང་དུས། གུར་འཕྲོག་རེས་བྱེད་པ་འདྲ་བ་དང་། ཟ་རྒྱུ་འཕྲོག་རེས་བྱས་པ་འདྲ་བ། གུར་ཁྱིམ་ཚང་གཅིག་གིས་གཉིས་གསུམ་རེ་བླངས་ནས། ལ་ལ་རྗེས་ནས་བཙོང་གིན་ཡོད་པ་དེ་འདྲ་ཡོད་ཟེར། ད་དུང་གུར་འཕྲོག་རེས་བྱས་ནས་མི་བསད་པ་རེད་ཟེར། ལ་ལས་བསད་པ་མ་རེད་ཟེར་གང་ཡིན་མི་ཤེས་ཀྱང་། མདོར་ན་དེ་ལྟ་བུའི་ཧབ་ཤ་རྒྱག་ནི་ཡོད་པ་རེད། འོན་ཀྱང་དེ་མང་ཚོགས་ཚང་མ་ཡིན་པ་མ་རེད། དེའི་ནང་གི་གཅིག་གཉིས་རེ་རེད། ཡུལ་ཤུལ་པ་ཁོ་ཚོས་བཤད་ན། དེ་དག་ས་ཆ་གཞན་ནས་འདི་ལ་འོང་པ་རྣམས་རེད་ཟེར། དེ་ཡིན་ནའང་ཐང་། ཁོ་ཚོ་ལ་ས་འགུལ་བྱུང་ནས་བཟའ་ཚང་ཡོངས་བསད་པ་ལ་ཡོངས་དང་། ཕྱེད་བསད་པ་ལ་ཕྱེད་བསད་ཡོད་སྐབས། དེ་ན་སུས་འཕྲོག་ནས་འདུག་རྒྱུའི་ཡི་ག་ཨེ་ཡོད་མི་ཤེས། ས་ཆ་གཞན་ནས་འོང་བ་ཡིན་ནའང་ཐང་མོད། ས་ཆ་གཞན་ནས་འོང་ན་ཡང་དེ་དག་བོད་པ་ཏག་ཏག་ཡིན་ནི་རེད། ས་འགུལ་དེ་འདྲ་ཞིག་བྱུང་ནས་མི་དེ་འདྲའི་མང་པོ་བསད་ནས་ཡོད་དུས། དེ་ལ་རོགས་ཤིག་མ་བྱས་ནའང་། དེའི་སྐབས་སུ་དེ་ལ་རྐུ་བྱས། ཇག་བརྒྱབ་དེ་འདྲ་བྱས་ན་ཅི་འདྲ་ཞིག་རེད་བསམ་བློ་ཐོངས་དང་། དེ་འདྲ་བ་ཁྲི་ཚང་(汶川)ལ་ས་འགུལ་བྱུང་དུས་ཀྱང་བྱས་པ་རེད། མང་ཉུང་ལ་ཅུང་ཙམ་ཡུལ་ཤུལ་ན་ཉུང་ས་རེད། དེ་འདྲའི་མང་པོ་ཡོད་ས་མ་རེད་མོད། གང་ལྟར་དེ་འདྲའི་གནད་འགག་ད་སྔ་མང་པོ་བྱུང་བ་རེད། ཉི་ཧོང་ལ་ས་འགུལ་བྱུང་བའི་སྐབས་སུ། ཟ་རྒྱུ་འཐུང་རྒྱུ་ཅི་ཡོད་ན། ཐ་ན་ཆུ་ཞིག་ལས་བགོ་རྒྱུ་མེད་ཀྱང་། ཚང་མས་སྒོ་ཁ་ནས་ཕར་ཕྲེང་བསྒྲིགས་ནས་ཕར་འཁྱོག་ཚུར་འཁྱོག་བྱས་ནས་འགྲོ་བ་ལས། ཧབ་ཤ་བྱས་ཐོབ་ཤོར་བྱས་ནས་ལེན་ནི་གཅིག་ཀྱང་མ་ཡོད་པ་རེད།
དེ་བཞིན་ཚོང་ཁང་དག་གིས་ཟ་རྒྱུ་འཐུང་རྒྱུ་འདི་དག་བཙོང་དུས། གཞན་པ་རྣམས་ཀྱིས་སྒོ་ནས་ཡར་ཕྲེང་བསྒྲིགས་ནས་འོང་སྐབས། རྗེས་མ་རྣམས་ཀྱིས་ཡར་བལྟས་ན་ཁོ་ཚོའི་ལག་ཏུ་མི་འོང་རྒྱུ་སེམས་ཐག་ཡིན་ཡང་། ད་དུང་ནང་དུ་འཚང་ཁ་བརྒྱབས་ནས་རྒྱུག་ནི་མི་གཅིག་ཀྱང་མ་ཡོད་པ་རེད། དེ་བཞིན་དུ་ཅ་ལག་གང་ཡིན་ཡང་སྔོན་ཆད་གོང་ཅི་ཡིན་ན་དེ་ལས། ས་འགུལ་བྱུང་བས་ཇེ་ཆེར་སྐར་གང་ཡང་མ་སོང་བ་རེད། ཁྲི་ཚང་ལ་ས་འགུལ་བྱུང་སྐབས་སུ། ཅ་ལག་དག་གི་གོང་ཆེ་སོང་ནི་ཟེར་བ། རྒྱལ་ཁབ་ཀྱིས་གོང་གི་མཐོ་ས་ནས་ཡིག་ཆ་མགོ་དམར་པོ་ཅན་ཕུད་རྒྱུར་སོང་བ་རེད། དེ་འདྲའི་འཕྲོག་རྒྱུ་སོགས་ཧབ་ཤ་འདྲ་མི་འདྲ་འོང་བ་རེད། ང་ཚོ་བོད་པའི་ནང་ལའང་ཡུལ་ཤུལ་ལ་ས་འགུལ་བྱུང་དུས་ཡོད་སོང་། དེ་འདྲ་ཡིན་པས་འདི་དག་ཐམས་ཅད་ལ་རྒྱུན་དུ་སློབ་གསོ་བཏང་ནས། དེ་འདྲ་ཉན་ནི་མ་རེད་མ་གཏོགས། དེ་འདྲ་སྤྱིར་ཉན་ནི་མ་རེད་ལ། དེའི་སྐབས་སུ་དེ་བས་ཀྱང་ཉན་ནི་མ་རེད། འཛམ་བུ་གླིང་གཅིག་གི་མི་དུང་ཕྱུར་བདུན་ཅུའི་མིག་དུང་ཕྱུར་བརྒྱ་དང་བཞི་བཅུ་ཕལ་ཆེར་གྱིས་དེ་ལ་བལྟས་ནས་བསྡད་ཡོད་པ་རེད། ཡག་པོ་ཡོད་ནའང་གྲགས་འགྲོ་ལ། བཙོག་པ་ཡོད་ཀྱང་གྲགས་འགྲོ་བ་རེད། དཔེར་ན་དེ་འདྲ་རེད། རྒྱ་དང་བོད་ཚང་མས་སྟེང་ལ་འོང་། མིའི་རྒྱུ་སྤུས་གཞི་ནས་མ་འདྲ་བ་རེད། ཉི་ཧོང་ལ་ས་འགུལ་བྱུང་མ་ཐག་ཏུ་མི་ཚང་མ་མདུན་ཐང་ཆེན་མོ་ཞིག་ལ་འཚོགས་ནས་ཆུ་ཚོད་གསུམ་ལ་བསྡད་སྐབས། ཆུ་ཚོད་གསུམ་གྱི་རིང་དེ་ལ་མི་མང་གི་གྲལ་ན་དུ་བ་འཐེན་མཁན་གཅིག་ཀྱང་མེད། དེ་བཞིན་དུ་ཐམས་ཅད་ཀྱིས་རྒ་རྒས་དང་བུད་མེད་སོགས་ལ་རོགས་བྱེད་པ་ལས། རང་མགོ་གར་ཐོན་མི་བྱེད། དེ་བཞིན་དུ་དུ་ཆུ་ཚོད་གསུམ་གྱི་རྗེས་སུ་མི་ཚང་མ་གྱེས་ནས་སོང་ཤུལ་ན་གད་སྙིགས་ཤོག་བུ་ལིང་ཚེ་ཞིག་ཀྱང་མི་འདུག་ཅེས་རྒྱ་ནག་གི་མི་རྣམས་ཀྱིས་བཤད་ཡོད།
རྒྱ་མི་རྣམས་ཀྱིས་བཤད་སྐབས། ཡང་བསྙད་ནས། ཉི་ཧོང་ཞེས་པ་ང་ཚོའི་དགྲ་རེད། ཁྱོད་དགྲ་ཡི་ཕྱོགས་རེད་ཅེས་བཤད་པ་རེད། ཕྱིར་ལན་འདེབས་པ་རྣམས་ཀྱིས་ཀྱང་། བདེན་གི་ཉི་ཧོང་གིས་གནའ་རྒྱ་ནག་གི་མི་མང་བསད་པའི་གློག་བརྙན་ཁོ་ཚོས་ཀྱང་རིག་མྱོང་། དེ་འདྲ་ཞིག་གིས་གླིང་ཕྲན་ཞིག་བརྩད་ནས་ཐུག་ཡོད་པའང་གོ གོ་མ་གོ་ཡོད་པ་མ་རེད། མི་དང་མི་མི་འདྲ་བས། སྡེ་ཚང་ལ་འདི་འདྲ་ཡོད་འདུག འདི་ང་ཚོས་སློབ་སྤྱོང་བྱེད་དགོས་ས་ཞིག་ཏུ་ལོག་ཡོད་འདུག་ཅེས་དེ་འདྲའི་རྩོམ་ཡིག་མང་པོ་སྤེལ་ཡོད། དེ་འདྲ་ཞིག་རེད། ཁྲི་ཚང་ལ་ས་འགུལ་བྱུང་བའི་སྐབས་སུ། ཁྲི་འདུར་ངོ་མ་བཤད་ན་ཅི་ཡང་བྱས་ཡོད་པ་མ་རེད་ཀྱང་། མི་ཚང་མ་ཕྱི་རུ་བུད་ནས་དགོང་མོར་རླངས་འཁོར་ལམ་ཁ་དག་ཏུ་གུར་ཆུང་དག་ཕུབ་ནས་བསྡད་ཐལ། ཕྱིར་ཉིན་དེའི་ཤུལ་ན་ཤོག་སྒམ་དང་ཆུ་ཤོག་བཏུང་ཆུའི་ཤུབས་སོགས་ཀྱིས་གླིང་བར་ཡོངས་རྫོགས་ཁྲ་ལེབ་ལེབ་ཅིག་བྱས་ཡོད་འདུག་དེ་འདྲ་ཡིན་པས་མི་ཟེར་བ་རྩ་བ་ནས་འདྲ་མི་འདུག དེ་བཞིན་དུ་ཉི་ཧོང་གིས་དེའི་སྐབས་སུ་ཅི་འདྲའི་མི་ཁོམ་པ་ཞིག་བྱས་ཀྱང་ཁ་པར་རྒྱག་ས་ཡིན་ན་འདྲ། མེ་འཁོར་ས་ཚུགས། རླངས་འཁོར་ས་ཚུགས་སོགས་སུ་ཐམས་ཅད་ཀྱིས་ཕྲེང་བསྒྲིགས་ནས་འགྲོ་རྒྱུ་མ་གཏོགས། དེའི་ཐོག་ལ་ཧབ་ཐོབ་བྱས་ནས་སྔོན་ལ་རྒྱུག་ནི་མི་གཅིག་ཀྱང་ཡོད་པ་མ་རེད། ཁྲི་འདུ་ནས་དེའི་དགོང་དྲོ་རླངས་འཁོར་ཐམས་ཅད་འཕྲེད་ལ་རྒྱུག་བསམ་ནི་འཕྲེད་ལ། འཛོང་ལ་རྒྱུག་བསམ་ནི་འཛོང་ལ་བརྒྱུགས་ནས་འགྲིམ་འགྲུལ་ཉེན་རྟོག་པ་གཅིག་གཉིས་རེ་ཡོད་ཀྱང་ཅི་བྱེད་འདི་བྱེད་མི་ལོན་པ་ཞིག་ཏུ་ལོག་ནས་བསྡད་ཡོད་པ་དེ་འདྲ་རེད། དེ་སློབ་གསོ་ཐེབས་དང་མ་ཐེབས་ཀྱི་རྒྱུ་མཚན་གྱིས་བུད་སོང་བ་རེད་མ་གཏོགས། དེ་བས་ལྷག་པའི་མི་གང་ཡིན་ཡང་སོ་སོ་སྐྱེ་བོ་ཐམས་ཅད་རང་འདོད་ཡིད་བྱེད་ཡོད་ནི། འདོད་ཆགས་ཞེ་སྡང་ཡོད་ནི། ལུས་པོ་ཐམས་ཅད་ཤ་དང་ཁྲག་རྒྱ་ནག་ཡིན་ན་ཡང་དེ་རེད། བོད་ཡིན་ནའང་དེ་རེད། ཉི་ཧོང་ཡིན་ནའང་དེ་རེད་ཀྱང་། སློབ་གསོས་ཐུལ་དང་མ་ཐུལ་གྱི་སྟོབས་ཀྱིས་དེ་འདྲའི་ལོག་སོང་བ་རེད། ང་ཚོ་བོད་པ་ཡིན་ནའང་དེ་འདྲ་རེད། བླ་མ་ཞིག་ལ་མཇལ་ནའང་ཀན་ཞིག་ན་གཞན་ཞིག་གི་ཐོག་ལ་ཤོར་གྱིན་ཡོད་པ་འདྲ་བ་མ་གཏོགས་པར། ཕྲེང་བསྒྲིགས་ནས་འཇམ་པོ་བྱེད་རྒྱུ་རྩ་བ་ནས་ཤེས་ནི་མ་རེད། གཞན་ཞིག་གི་ཐོག་ལ་ཤོར་ནས་རོགས་པ་འགས་བཟུང་། དེ་འདྲའི་རྒྱག་རེས་བྱེད་ཀིན་ཡོད་པའི་རྣམ་པ་ཞིག་ལས་ཡོད་པ་མ་རེད། དེ་འདྲ་བྱས་སོང་ན་དེ་དག་ཐམས་ཅད་ང་ཚོའི་སྐྱོན་ཡིན་ནི་རེད། སྐྱོན་འདི་ཚོ་ཐམས་ཅད་ལ་སྒྱུར་བཅོས་བྱེད་དགོས་པ་རེད། སྒྱུར་བཅོས་ཅི་ཞིག་གིས་བྱེད་ཐུབ་པ་མ་རེད། སློབ་གསོ་ཡིས་བྱེད་དགོས་པ་རེད། བྱིས་པ་ཆུང་ཆུང་ལོ་གསུམ་བཞི་ནས་བཟུང་འདི་འདྲའི་སློབ་གསོ་བྱས་འོང་ན་ཡག་པོ་འོང་། གོང་དུ་བཤད་པ་བཞིན་ལོ་བརྒྱ་ཡར་མར་གྱི་ནང་ལ་བོད་ཀྱི་སྤུས་ཀ་འདི་ཡག་པོ་ཞིག་ཡོད་དང་མི་ཡོང་བནྡེ་ཚོས་སློབ་གསོ་རྒྱག་ཐུབ་ལ་ཐུག་ཡོད།
ཡོང་ཁུངས་བོད་ནང་གི་དྲ་ཚིགས།


text:
རོའུ་ཊོར་གསར་ཁང་གིས་༢༠༡༧།༦།༢༢ཉིན་སྤེལ། ཟླ་འདིའི་ཚེས་ ༡ ཉིན་ཁེ་ན་ཌ་རྒྱལ་ཡོངས་མི་སེར་ཐོབ་ཐང་སྤྲད་པའི་དུས་དྲན་སྲུང་གཙི་བྱས་པ་དང་བསྟུན་ཏེ། ཟླ་སྔོན་མ་ནས་ཁེ་ན་ཌའི་མི་སེར་གསར་པ་ཚོས་ཁོ་ཚོའི་མི་ཚེའི་ནང་ལོ་རྒྱུས་ཀྱི་ལེའུ་གསར་བ་ཞིག་གི་དབུ་འཁྱུད་འབྲི་མགོ་བརྩམས་ཡོད། མི་སེར་གསར་བ་ཚོས་ཁེ་ན་ཌ་ནི་རིག་གཞུང་སྣ་འཛོམ་ཡིན་པ་དང་། མི་ཚེ་བདེ་འཇགས་དང་མ་འོངས་མདུན་ལམ་གྱི་གོ་སྐབས་མང་པོ་ཡོད་པ་ཞིག་ཏུ་ངོས་འཛིན་བྱེད་ཀྱི་འདུག
བུ་མོ་མཱི་ཇེ་ཌ་ (FlorMejid) ལགས་ཀྱིས་བཤད་རྒྱུར། “འདི་གར་རིག་གཞུང་སྣ་འཛོམ་ཡིན་པ་དང་། ང་འགྲོ་སའི་མཐོ་སློབ་ནང་དཀྱིལ་ཤར་ཡུལ་གྲུ་དང་ཨ་རིའི་དབུས་ཁུལ། ཨེ་ཤ་ཡ་སོགས་ནས་ཡོང་བའི་སློབ་ཕྲུག་མང་པོ་ཡོད་པ་དང་། ཁོ་ཚོ་ཚང་མ་ཧ་ཅང་ཡག་པོ་འདུག” ཅེས་ཟེར། མཱི་ཇེ་ཌ་ལགས་ནི་ཨ་རིའི་དབུས་རྒྱུད་ཀྱི་ཨལ་སལ་ཝ་ཌོར་ (El Salvador) རྒྱལ་ཁབ་ནས་ཁེ་ན་ཌར་གནས་སྤོར་དུ་ཡོང་བ་དང་། ཁོ་མོ་ཁེ་ན་ཌ་རྒྱལ་ཡོངས་མི་སེར་ཐོབ་ཐང་སྤྲད་པའི་དུས་དྲན་སྲུང་གཙོའི་ཐོག་མཉམ་ཞུགས་བྱས་ཡོད་པ་དང་། བུ་མོ་མཱི་ཇེ་ཌ་ལགས་ནི་ཁེ་ན་ཌ་རྒྱལ་ཡོངས་མི་སེར་ཐོབ་ཐང་སྤྲད་པའི་དུས་དྲན་སྲུང་གཙིའི་ཐོག་མཉམ་ཞུགས་བྱེད་མཁན་རྒྱལ་ཁབ་ ༢༣ ནས་ཡོང་བའི་མི་སེར་གསར་བ་ ༩༠ ཡོད་པའི་གྲས་ཀྱི་གཅིག་ཡིན་པ་དང་། ཟླ་འདིའི་ཕྱི་ཚེས་ ༡ ཉིན་ཁེ་ན་ཌའི་མི་སེར་ཐོབ་ཐང་སྤྲད་ནས་མི་ལོ་ ༡༥༠ འཁོར་བའི་དུས་དྲན་སྲུང་གཙི་མ་བྱས་པའི་བདུན་ཕྲག་གཅིག་གི་སྔོན་ལ་ཁོ་ཚོ་ཚང་མར་ཁེ་ན་ཌའི་མི་སེར་ཐོབ་ཐང་སྤྲད་ཡོད་པ་རེད།
ཨེ་རན་རྒྱལ་ཁབ་ནས་ཡོང་བའི་བུ་མོ་གྷ་སི་མའེ་ (SajedehGhassemi) ལགས་ཀྱིས་བཤད་རྒྱུར། “ང་རང་འདིར་ཡོང་དོན་རང་ཉིད་ཀྱི་མ་འོངས་པའི་ཆེད་དུ་ཡིན། རྒྱུ་མཚན་གང་ཡིན་ཟེར་ན། དཀྱིལ་ཤར་ཡུལ་གྲུའི་བུད་མེད་ཚོ་དང་འདྲ་བར། ངའི་རྒྱལ་ཁབ་ནང་། ལས་དོན་མང་པོ་ཞིག་སྒྲུབ་པའི་ཐོབ་ཐོང་ཡོད་པ་མ་རེད”ཅེས་ཟེར། གྷ་སི་མཱེ་ལགས་ཀྱང་ཁེ་ན་ཌའི་གྲོང་ཁྱེར་མཱེ་སེ་སུ་གྷ་ (Mississauga) སྲུང་གཙི་བྱས་པའི་དུས་དྲན་སྲུང་གཙིའི་ཐོག་མཉམ་ཞུགས་ཡོད་འདུག
ཨ་རིའི་སྲིད་འཛིན་ཊི་རུམ་ཕི་གཞུང་གིས་ཁ་ཆེ་ལུང་པ་མང་པོ་ཞིག་གི་ཡུལ་སྐོར་བ་བཀག་སྡོམ་བྱས་པ་དང་། ཁྲིམས་འགལ་གནས་སྤོ་མི་མང་ཐོག་དམ་དྲག་བྱས་ཡོད་ནའང་། ཁེ་ན་ཌ་གཞུང་གིས་རྒྱལ་སྤྱིའི་གནས་སྤོ་མི་མང་ལ་སྣེ་ལེན་བྱེད་ཀྱིན་ཡོད་པ་རེད།
འདི་ལོའི་ཕྱི་ཟླ་ ༡ ནང་ཊི་རུམ་ཕིས་འགྲུལ་སྐྱོད་བཀག་སྡོམ་སྲིད་ཇུས་ལག་བསྟར་བྱས་རྗེས། ཁེ་ན་ཌའི་སྲིད་བློན་ཊ་རུ་ཌུ་ (Trudeau) ལགས་ཀྱིས་ཊི་ཝི་ཊི་བརྒྱུད་ལམ་དུ། ཁེ་ན་ཌ་རྒྱལ་ཁབ་ཀྱིས་སྡུག་སྦྱོང་མནར་གཅོད་དང་དམག་འཁྲུག་ཁྲོད་ནས་བྲོས་བྱོལ་དུ་ཡོང་མཁན་ཚོར་སྣེ་ལེན་བྱ་རྒྱུ་ཡིན་ཞེས་བརྗོད་ཡོད།
འདི་ལོའི་ཕྱི་ཟླ་ ༡ ནས་བཟུང་ཨ་རི་ནས་ཁེ་ན་ཌར་སྐྱབས་བཅོལ་དུ་ཡོང་མཁན་མི་ ༣༥༠༠ ཡོད་པ་དང་། ཟླ་འདིའི་ནང་ཁེ་ན་ཌ་གཞུང་གིས་ཨ་རིའི་གནས་སྤོ་བཀག་སྡོམ་གྱི་དཀའ་སྡུག་འོག ལག་རྩལ་ལྡན་པའི་ལས་བཟོ་བ་མང་པོར་མཐོང་མཆན་སྤྲོད་མགོ་བརྩམས་ཡོད།
ཁེ་ན་ཌའི་མི་སེར་དང་སྐྱབས་བཅོལ་ལས་ཁུངས་ཀྱི་མགྲིན་ཚབ་པས་གསལ་བསྒྲགས་སྤེལ་བའི་ནང་། “ ༢༠༡༧ ལོར་ཁེ་ན་ཌས་གནས་སྤོ་བ་གྲངས་ ༣༠༠༠༠༠ ལ་སྣེ་ལེན་བྱ་རྒྱུན་ཡིན”ཞེས་དང་། “༢༠༡༧ ལོར་ཁེ་ན་ཌར་གནས་སྤོ་བའི་གྲངས་ཚད་ ༢༥༠༠༠ ཡིན་པ་དང་། ཁེ་ན་ཌའི་དཔལ་འབྱོར་འཕེལ་རྒྱས་ལ་བརྟེན་ཏེ་ཁེ་ན་ཌ་གཞུང་གིས་མུ་མཐུད་གནས་སྤོ་མི་མང་ལ་མཐུན་འགྱུར་གང་ལེགས་སྤྲོད་རྒྱུ་ཡིན”ཞེས་སོགས་བརྗོད་ཡོད།
སྟོན་པ་ཡེ་ཤུ་རྒྱངས་ཤིང་སྟེང་སྐུ་མྱ་ངན་ལ་འདས་པའི་དུས་ཆེན་ (Calgary) ཉིན་མོར། ཁེ་ན་ཌའི་མི་སེར་ཁྲིམས་དཔོན་ཝོ་ཌི་ཝར་ཌི་ (Joe Woodward) ལགས་ཀྱིས་གནས་སྤོ་མི་མང་ལ། ཁེ་ན་ཌའི་སྤྱི་ཚོགས་ནང་གནས་སྤོ་པའི་མི་སེར་རྣམས་ལ “ཁེ་ན་ཌ་དར་རྒྱས” གཏོང་དགོས་པའི་འོས་འགན་ཡོད་སྐོར་བརྗོད་ཡོད། ཁྲིམས་དཔོན་གྱིས་ “ཁྱེད་རང་ཚོ་ཁེ་ན་ཌའི་ཆ་ཤས་ཆགས་རྗེས། ཁེ་ན་ཌ་ཁྱེད་རང་ཚོའི་ཆ་ཤས་ཆགས་ཡོད” ཟེར།
ལྕམ་བྷུ་ཌ་རུའུ་ (YosraBoudhrioua) ལགས་ནི་ ༢༠༡༢ ལོར་ནུབ་ཨ་ཧྥི་རི་ཁའི་རྒྱལ་ཁབ་ཊུ་ནེ་ཤ་ཡ་ (Tunisia) ནས་ཡོང་བ་དང་། སྐབས་དེར་ཁོ་མོས་དབྱིན་སྐད་བཤད་ཤེས་ཀྱི་མེད་ནའང་། ད་སྐབས་ཁོ་མོ་ཁེ་ན་ཌའི་དགེ་རྒན་འོས་སྦྱོང་མཐོ་སློབ་ནས་མཐར་ཕྱིན་ཏེ། སྟོན་པ་ཡེ་ཤུ་རྒྱངས་ཤིང་སྟེང་སྐུ་མྱ་ངན་ལ་འདས་པའི་དུས་ཆེན་ (Calgary) སྲུང་གཙིའི་ཐོག་མཉམ་ཞུགས་སྐབས། ཁོ་མོས་དབྱིན་སྐད་ལེགས་པོ་བཤད་ཤེས་ཀྱི་ཡོད་པ་རེད།
ཁོ་མོས་ཁེ་ན་ཌའི་གནས་སྤོ་སྲིད་ཇུས་སྐོར་ནས་བརྗོད་དོན། “ཁེ་ན་ཌའི་གནས་སྤོ་སྲིད་ཇུས་ཀྱིས་ཁྱེད་རང་ལ་གཉའ་གནོན་བྱ་མི་སྲིད། གལ་ཏེ་ཁྱེད་རང་ལ་མཛའ་བརྩེ་ལྡན་ན། དེས་ཁྱེད་རང་ཡར་འཐེན་གནང་གི་རེད” ཅེས་ཟེར།
ཁེ་ན་ཌའི་ནང་གི་སྐྱབས་བཅོལ་བ་དང་གནས་སྤོ་མི་མང་།
བུ་མོ་ཧོལ་མཱོ་ (ChheHyolmo) ལགས་ནི་བལ་ཡུལ་གྱི་སིར་མ་ཐང་ (Sermathang) ནས་ཁེ་ན་ཌར་གནས་སྤོར་དུ་ཡོང་བ་དང་། འདི་ལོའི་ཟླ་ ༥ ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “རང་ཉིད་ཀྱི་མ་འོངས་པའི་ཆེད་དུ་ང་ཁེ་ན་ཌར་ཡོང་བ་ཡིན། ཁེ་ན་ཌའི་མཛེས་སྡུག་ཆེ་ཤོས་དེ། ཁེ་ན་ཌ་ནི་རིག་གཞུང་སྣ་འཛོམ་གྱི་རྒྱལ་ཁབ་ཅིག་ཡིན་པ་དེ་རེད། མ་འོངས་པར་ངས་ཁྲིམས་ལུགས་སློབ་གཉེར་བྱ་རྒྱུ་ཡིན” ཟེར།
བུ་མོ་ཧམ་ཌི་ (MgeniHamed) ལགས་ནི་ཤར་ཨ་ཧྥི་རི་ཁའི་རྒྱལ་ཁབ་ཊན་རྫ་ནེ་ཡ་(Tanzania) ནས་ཡིན་པ་དང་། འདི་ལོའི་ཕྱི་ཟླ་ ༥ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ང་རང་ཆེས་དགའ་ཤོས་དེ་ཁེ་ན་ཌའི་རིག་གཞུང་སྣ་འཛོམ་ཡིན་པ་དེ་རེད། ཁེ་ན་ཌར་ཡུལ་ལུང་དང་རིགས་རུས་དབྱེ་འབྱེད་མི་འདུག” ཟེར།
སྐུ་ཞབས་ཌ་ལེ་ (Damian Daley) ལགས་ནི་རྗ་མཱེ་ཁ་ (Jamaica) གླིང་ཕྲན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༥ ཉིན་ཁོར་ཁེ་ན་ཌའི་མི་སེར་ཐོབ་ཐང་སྤྲད། ཁོས་ “ང་ཚོ་ཁེ་ན་ཊར་ཡོང་སྟེ་ང་ཚོའི་མི་ཚེའི་ནང་ལོ་རྒྱུས་ཀྱི་ལེའུ་གསར་བ་ཞིག་གི་དབུ་འཁྱུད་འབྲི་མགོ་བརྩམས་ཡོད། ཁེ་ན་ཌར་གནས་སྤོ་ལ་ཡོང་བར་མི་འདོད་མཁན་སུ་ཞིག་ཡོད་དམ། ངོ་མཚར་ཆེ་བའི་རྒྱལ་ཁབ་ནང་ངོ་མཚར་བའི་རིག་གཞུང་རྒྱུན་གནས་ཐུབ་ངེས་རེད” ཟེར།
སྐུ་ཞབས་ནེབ་ཁེད་ (FardinNalbkhil) ལགས་ནི་ཨབ་གྷན་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༥ ཉིན་ཁོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོས་ “ང་རང་ཁེ་ན་ཌར་འཚོ་བ་ལེགས་པོ་ཞིག་རོལ་དུ་ཡོང་བ་ཡིན། རྒྱུ་མཚན། ཡུལ་ལུང་འདིར་གོ་སྐབས་མང་པོ་འདུག ཁེ་ན་ཌ་ནི་རང་དབང་གི་རྒྱལ་ཁབ་ཅིག་རེད། ཁེ་ན་ཌ་ནི་རིག་གཞུང་སྣ་འཛོམ་གྱི་རྒྱལ་ཁབ་ཅིག་རེད། མི་རིགས་དབྱེ་འབྱེད་མེད་པར། ཡུལ་ལུང་འདིར་མི་ཚང་མ་འདྲ་མཉམ་གྱི་ཐོབ་ཐང་འདུག མ་འོངས་པར་ང་ཤེས་ཡོན་སློབ་སྦྱོང་མཐར་སོན་རྗེས། མི་མང་ལ་ཞབས་འདེགས་ཞུ་རྒྱུ་ཡིན” ཟེར།
ལྕམ་མའོ་རེ་སི་ (Farah Morris) ལགས་ནི་མུ་རེ་ཊུ་ (Mauritius) གླིང་ཕྲན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “མ་འོངས་པར་ང་དབང་རྩའི་ཚན་རིག་ལས་གནས་སུ་ཞུགས་ཏེ། ཉེན་རེའི་འཚོ་བ་ཞི་དུལ་ངང་རོལ་གྱི་ཡིན” ཟེར།
ལྕམ་ཨུ་སི་ཊ་ཆོ་ (TheaEustaquio) ལགས་ནི་ཧྥེ་ལེ་ཕེན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག ཁོ་མོས་ “ཤེས་ཡོན་སློབ་གསོ་འཐུས་ཚང་དང་འཕྲོད་བསྟེན་བདེ་འཇགས། རང་དབང་གི་ཡུལ་སྐོར་ལྗོངས་རྒྱུ། རིག་གཞུང་སྣ་ཚོགས་ལ་རྒྱུས་ལོན། ལས་གནས་ཀྱི་གོ་སྐབས་སོགས་ཀྱི་ཆེད་དུ། ང་རང་ཁེ་ན་ཌར་ཡོང་བ་ཡིན། ང་རང་ཆེས་དགའ་ཤོས་དེ་ཁེ་ན་ཌའི་རང་བྱུང་ཁོར་ཡུག་དང་སྤྱི་གླིང་གི་མཛེས་སྡུག སྣ་འཛོམ་རིག་གཞུང་གི་འཛིན་གྲྭ་དང་ཟ་མ་བཅས་རེད” ཟེར།
ལྕམ་བྷུ་ཌ་རེ་ཨོ་ (YosraBoudhrioua) ལགས་ནི་ཊུ་ནེ་ཤ་ཡ་ (Tunisia) རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༩ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག ཁོ་མོས་ “ཁེ་ན་ཌའི་གནས་སྤོ་སྲིད་ཇུས་ཀྱིས་ཁྱེད་རང་ལ་གཉའ་གནོན་བྱ་མི་སྲིད། གལ་ཏེ་ཁྱེད་རང་ལ་མཛའ་བརྩེ་ལྡན་ན། དེས་ཁྱེད་རང་ཡར་འཐེན་གནང་གི་རེད” ཟེར།
ལྕམ་ཌེ་ཡ་ཁོ་ནི་སུ་ (LigiaDiaconeseu) ལགས་ནི་རའོ་མ་ནེ་ཡ་ (Romania) རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག ཁོ་མོས་ “ངའི་རེ་བར། ངས་དབྱིན་སྐད་ཡག་པོ་ཞིག་སྦྱོང་རྒྱུ་དེ་ཡིན། ད་ལྟ་ངས་ (ESL) ནང་སློབ་གཉེར་བྱེད་ཀྱིན་ཡོད། མ་འོངས་པར་ངས་ཊོ་རོན་ཊོ་གཙུག་ལག་སློབ་ཆེན་གྱི་སྨན་པ་དང་ཁྲིམས་ལུགས་སྡེ་ཁག་ནས་རབ་འབྱམས་པའི་ཐོབ་ཐང་ལེན་ཐུབ་པའི་རེ་བ་བྱེད་བཞིན་ཡོད” ཟེར།
སྐུ་ཞབས་ཆའེ་ཊེ་ (Tom Chitty) ལགས་ནི་ཨན་གྷི་ལན་ཊི་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོས་ “ང་ལ་དམིགས་བསལ་འཆར་གཞི་གཞན་གང་ཡང་མེད། རྒྱུ་མཚན་ནི། ང་རང་ཁེ་ན་ཌའི་བུ་མོ་ཞིག་ལ་བརྩེ་བ་ཆགས་ཡོད། དེ་བས། ང་རང་འདི་གར་གནས་སྤར་ནས་ཁོ་མོར་གཉེན་སྒྲིག་རྒྱུ་ཡིན། དེ་མིན་ང་ཐོག་མར་ཁེ་ན་ཌའི་ཧོར་ཊོན་སི་ (Tim Hortons) མགྱོག་ཟས་ཟ་ཁང་ལ་འགྲོ་འདོད” ཟེར།
སྐུ་ཞབས་མན་ཙེ་ (Rainer Manzei) ལགས་ནི་འཇར་མན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོས་བརྗོད་དོན། “ང་རང་ཨ་ནེ་ལགས་ཀྱིས་འདི་གར་ལྟ་སྐོར་ལ་མགྲོན་འབོད་ཞུས་པ་ལྟར་ཡོང་བ་ཡིན། ཁོ་མོས་ང་ལ་འདི་གའི་གནམ་གཤིས་གྲང་མོ་ཡོད་པ་བཤད་མ་སོང” ཟེར།
ལྕམ་ཊ་རྗག་ (Inge Tajik) ལགས་ནི་ཌིན་མར་ཁི་ (Denmark) ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ང་རང་འདིར་ཡོང་དོན། ངའི་ཁྱོ་བོ་སྔོན་ལ་གནས་སྤོས་པས་ང་རང་རྗེས་ལ་གནས་སྤོ་བྱེད་དགོས་བྱུང་བ་རེད། རྒྱལ་ཁབ་ཅིག་གི་མི་སེར་ཟེར་དུས་ངས་དེ་ནི་འོས་བསྡུའི་ཐོབ་ཐང་ལ་གོ་ཡི་ཡོད། དེ་བས་ང་རང་ཁེ་ན་ཌའི་མི་སེར་ཆགས་པར་ཧ་ཅང་དགའ་བོ་བྱུང་། ང་འདི་གར་འདས་པའི་ལོ་ ༢༥ རིང་བསྡད་པ་ཡིན”ཟེར།
ལྕམ་གྷ་སི་མའེ་ (SajedehGhassemi) ལགས་ནི་ཨེ་རན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ང་རང་འདིར་ཡོང་དོན་རང་ཉིད་ཀྱི་མ་འོངས་པའི་ཆེད་དུ་ཡིན། གང་ཡིན་ཟེར་ན། དཀྱིལ་ཤར་ཡུལ་གྲུའི་བུད་མེད་ཚོ་དང་འདྲ་བར་ངའི་རྒྱལ་ཁབ་ནང་ལས་དོན་མང་པོ་ཞིག་སྒྲུབ་པའི་ཐོབ་ཐོང་ཡོད་པ་མ་རེད”ཟེར།
བུ་མོ་མཱི་ཇེ་ཌ་ (FlorMejid) ལགས་ནི་སལ་ཝ་ཌོར་ (El Salvador) རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༩ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ཡུལ་ལུང་འདིར་རིག་གཞུང་སྣ་ཚོགས་འདུག ང་འགྲོ་སའི་མཐོ་སློབ་ནང་དཀྱིལ་ཤར་ཡུལ་གྲུ་དང་ཨ་རིའི་དབུས་ཁུལ། ཨེ་ཤ་ཡ་སོགས་ནས་ཡོང་བའི་སློབ་ཕྲུག་མང་པོ་འདུག ཁོ་ཚོ་ཚང་མ་ཧ་ཅང་ཡག་པོ་འདུག” ཟེར།
བུ་མོ་ཁེ་རེ་ཝོ་ཊུལ་སི་ཁ་ (SvitianaKryvotulska) ལགས་ནི་ཡུ་ཁུ་རན་རྒྱལ་ཁབ་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༥ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ཁེ་ན་ཌ་ནི་འཚོ་བ་རོལ་ས་ཧ་ཅང་ཡག་པོ་འདུག རྒྱལ་ཁབ་འདིས་ང་ལ་གོ་སྐབས་མང་པོ་སྤྲད་སོང་། ང་རང་ཁེ་ན་ཌར་དགའ་བོ་ཡོད་པའི་རྒྱུ་མཚན་ནི། གཅིག་ནས་རིག་གཞུང་སྣ་འཛོམ་གྱི་རྒྱལ་ཁབ་ཡིན་པ་དང་། གཉིས་ནས་ཁེ་ན་ཌར་ཡུལ་སྐོར་སྤྲོ་འཆམ་བྱེད་ས་དང་གནས་སྡོད་བྱེད་ས་མང་པོ་འདུག”ཟེར།
སྐུ་ཞབས་ཨ་ཧ་མཱི་ཌི་ (Arshad Ahmad) ལགས་ནི་པ་ཀི་སི་ཐན་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོས་ “ང་ལ་མཐུན་འགྱུར་གནང་བར་ཐུགས་རྗེ་ཆེ། ང་རང་ཁེ་ན་ཌའི་མི་སེར་ཆགས་པས་ཧ་ཅང་དགའ་བོ་བྱུང་། དེ་སྔོན་ང་རང་རྒྱལ་ཁབ་གཉིས་ཀྱི་གང་ལའང་མི་གཏོགས་པའི་མི་ཞིག་ཡིན” ཟེར།
སྐུ་ཞབས་ཁེན་ (Staniey King) ལགས་ནི་དབུས་ཨ་ཧྥི་རི་ཁའི་རྒྱལ་ཁབ་ཁཱ་མི་རོན་ (Cameroon)ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོས། “ང་ཚོ་ཚང་མས་ཤེས་གསལ་ལྟར། ཁེ་ན་ཌ་ནི་འཛམ་གླིང་སྟེང་གི་རྒྱལ་ཁབ་ལེགས་ཤོས་དེ་རེད། ཁེ་ན་ཌའི་སྣ་འཛོམ་རིག་གཞུང་དང་ཞི་བདེ་ལ་སྐད་གྲགས་ཡོད་པ་རེད། ང་རང་ཁེ་ན་ཌའི་མི་སེར་ཆགས་པ་དེས་ངའི་སྤྱི་ཚོགས་གོ་གནས་མཐོར་འདེགས་བཏང་བྱུང”ཟེར།
ལྕམ་སུ་ཊིར་ (Grace Sutter) ལགས་ནི་ཨ་རི་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༩ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་ཐག་ཡོད། ཁོ་མོས་ “ ༢༠༠༡ ལོར་ང་རང་ཁོ་ལམ་བྷེ་ཡར་གནས་སྤོར་ཏེ་དེ་གར་ང་ཚོས་ཁང་བརྒྱབས་ནས་ཁྱིམ་གཞི་བཟུང་ཡོད། ཕྱིས་སུ་ངས་ཨ་ཕ་ལགས་ཀྱི་རྒྱུ་དངོས་ཤུལ་འཛིན་བྱེད་དགོས་བསམ་ཡོད། རྒྱུ་མཚན། ཁོང་ནི་འཛམ་གླིང་དམག་ཆེན་གཉིས་པའི་སྐབས་ཨ་རིར་སྐྱབས་བཅོལ་དུ་ཡོང་ནས་ཨོ་ཧེ་ཨོ་ (Ohio) མངའ་སྡེ་ནང་བསྡད་པ་རེད། དེར་བརྟེན། ང་རང་ཨ་ཕ་ལགས་ཀྱི་རྗེས་སུ་འབྲང་ནས་རྒྱལ་ཁབ་གསར་བ་ཞིག་གི་ནང་འཚོ་བ་གསར་བ་ཞིག་མགོ་རྩོམ་འདོད་པ་ཡིན”ཟེར།
ལྕམ་ཨ་ཤཱ་རེ་ཡ་ (Victor Ishria) ལགས་ནི་ཨེ་ཙི་རལ་ (Israel) ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་བཤད་རྒྱུར། “ང་ཚོ་ཁེ་ན་ཌར་ཡོང་དོན། ཡུལ་ལུང་འདི་ཧ་ཅང་བདེ་འཇགས་ཡིན་སྟབས་ང་ཚོ་ཕྲུ་གུ་ཚོ་སློབ་གྲྭར་བསྐྱལ་རྗེས་ཕྱིར་ཡོང་མེད་པ་དེ་འདྲར་སེམས་ཁྲལ་བྱེད་དགོས་ཀྱི་མི་འདུག ང་རང་ཁེ་ན་ཌའི་ཞོག་ཁོག་རྔོས་མ་ལ་དགའ་བོ་ཡོད”ཟེར།
རང་ལོ་ ༧ ཡིན་པའི་བྱིས་པ་ཨལ་མཱ་ཌ་ནེ་ (YazanAlmadani) ལགས་ནི་ཨེ་རག་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོ་ལ་ཁེ་ན་ཌའི་མི་སེར་ཐོབ་ཐང་རག་ཡོད། ཁོས་ “ཁེ་ན་ཌ་ང་ཚོའི་ཕ་ཡུལ་ཡིན་བསམ་ཡོད། མ་འོངས་པར་ང་རང་རྐང་རྩེད་སྤོ་ལོ་རྩེ་མཁན་ཞིག་བྱ་རྒྱུ་ཡིན” ཟེར།
ལྕམ་ཨ་ཧ་མ་ཌི་ (Nasira Ahmad) ལགས་ནི་པ་ཀི་སི་ཐན་ནས་ཡིན་པ་དང་། འདི་ལོའི་ཟླ་ ༥ ཚེས་ ༣༡ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ཁེ་ན་ཌ་ནི་ཧ་ཅང་ཞི་བདེའི་རྒྱལ་ཁབ་ཅིག་རེད་འདུག འདི་གར་ང་ཚོར་རང་དབང་འདུག དམིགས་བསལ་ཆོས་ལུགས་རང་དབང་འདུག ཕ་ཡུལ་ལ་སོང་ན་ང་ཚོར་རང་དབང་དེ་དག་ཡོད་པ་མ་རེད། ང་ཚོ་འདི་གར་བདེ་འཇགས་རེད། ང་ཚོ་འདི་གར་ཞི་བདེ་རེད། འདི་གར་ང་ཚོར་འགྲོ་བ་མིའི་ཐོབ་ཐང་འདུག”ཟེར།
ལྕམ་བྷ་ཊལ་ (LaarniceBatal) ལགས་ནི་ཧྥེ་ལེ་ཕེན་ནས་ཡིན་པ་དང་། འདི་ལོའི་ཟླ་ ༥ ཚེས་ ༢༩ ཉིན་ཁོ་མོར་ཁེ་ན་ཌའི་མི་སེར་ཐོབ་ཐང་རག་ཡོད། ཁོ་མོས་ “ངའི་ཁྱོ་བོས་འདི་གར་ལས་ཀ་ལས་བཞིན་ཡོད། ངེད་གཉིས་དང་བྱིས་པ་ཚོ་མ་འོངས་པར་འཚོ་བ་རོལ་ས་དེ་ཁེ་ན་ཌ་བདམས་པ་ཡིན། ཡུལ་ལུང་འདི་ཧ་ཅང་ཡག་པོ་འདུག” ་ཟེར།
གསར་འགོད་པ། པདྨ་རྒྱལ།
རོའུ་ཊར་སྟེང་གི་གསར་འགྱུར་ཨ་མའི་འབྲེལ་ཐག་འདིར་སྣུན་ཏེ་གཟིགས་རོགས།


text:
༄༅།།མགོ་ལོག་འཇམ་ཚང་བཟའ་གཡང་སྐྱིད་ཀྱིས་དཔལ་ལྡན་རྒྱུད་བཞི་བློ་རྒྱུགས་ཕུལ་བ།
གསར་འགྱུར་སྤེལ་དུས། (2015ལོའི་ཟླ་ 01ཚེས་06ཉིན། 13:39) (རྩོམ་སྒྲིག་འགན་འཁུར་པ། ལྷ་ལུང་།)
མི་དམངས་དྲ་བའི་འཕྲིན། 2015ལོའི་སྤྱི་ཟླ1པའིཚེས2ཉིན། མདོ་ཁམས་མགོ་ལོག་གངས་ལྗོངས་དར་རྒྱས་ཀུན་ཕན་སྨན་རྩིས་སློབ་གླིང་དུ། མཛངས་མ་མགོ་ལོག་འཇམ་ཚང་བཟའ་གཡང་སྐྱིད་ལགས་ཀྱིས་ལོ་མང་གི་ཧུར་བརྩོན་བརྒྱུད། གངས་ཅན་བོད་ཀྱི་རིག་གནས་ཆེ་བ་ལྔའི་ཡ་གྱལ། དཔལ་ལྡན་གསོ་བ་རིག་པའི་ཕྱི་མོ་དཔལ་ལྡན་རྒྱུད་བཞི་སྟེ། རྩ་བ་ཐུགས་ཀྱི་རྒྱུད་དང་། བཤད་པ་སྐུ་ཡི་རྒྱུད། མན་ངག་ཡོན་ཏན་གྱི་རྒྱུད། ཕྱི་མ་འཕྲིན་ལས་ཀྱི་རྒྱུད་བཅས་ཤོ་ལོ་ཀ་ལྔ་སྟོང་དགུ་བརྒྱ་སུམ་ཅུ་སོ་ལྔ་དང་ཕྱེད་དུས་གཅིག་ལ་མཁས་མང་འདུས་པའི་དབུས་སུ་བློ་རྒྱུགས་ཕུལ་བས། བོད་རིགས་བུད་མེད་འཚོ་བྱེད་མའི་སྡེ་ལས་དཔལ་ལྡན་རྒྱུད་བཞི་ཧྲིལ་བོ་དུས་གཅིག་ལ་ཚོགས་མང་འདུས་པའི་དབུས་སུ་བློ་རྒྱུགས་འབུལ་མཁན་རང་རེའི་གསོ་དཔྱད་ལོ་རྒྱུས་ཐོག་སྔར་མ་གྲུབ་པར་སྨྲ་དཀའ་ཡང་། ཡོངས་སུ་མ་གྲགས་པ་ཞིག་མིན་ནམ་སྙམ་པས། དེ་ལྟ་ན་མཚན་སྙན་གྱི་གཟི་བརྗིད་འདི་ནི་བོད་ལུགས་གསོ་བ་རིག་པའི་ལོ་རྒྱུས་ཟིན་ཐོའི་ཁྲོད་ཀྱི་བསྙེལ་བྱང་གསར་བ་ཞིག་ཏུ་ཆགས་པར་མི་རིགས་སམ།
དེ་མིན་སློབ་བུ31གིས་རྩ་བ་ཐུགས་ཀྱི་རྒྱུད་དང་བཤད་པ་སྐུ་ཡི་རྒྱུད། ཕྱི་རྒྱུད་རྩ་ཆུ་དང་། དེའུ་དམར་བའི་ལག་ལེན་གཅེས་བཏུས། ཁམས་གཙང་རིན་པོ་ཆེས་མཛད་པའི་ནད་ཀྱི་ངོས་འཛིན་སོགས་ཀྱི་བློ་རྒྱུགས་འབུལ་བའི་མཛད་སྒོ་གླིང་དེའི་སྐལ་བཟང་ཚོམས་ཆེན་དུ་སྤེལ་བ་རེད།
ཐེངས་འདིའི་མཛད་སྒོའི་སྟེང་དུ། སྙིགས་དུས་ཀྱི་རྣལ་འབྱོར་བ་ཆེན་པོ་བྱ་བྲལ་ཆོས་དབྱིངས་རིན་པོ་ཆེ་དང་། རིག་པའི་གནས་ལྔར་གཟིགས་པ་མཆོག་ཏུ་ཡངས་པའི་མཁས་པའི་དབང་པོ་དགེ་བཤེས་བདེ་ལེགས་རབ་རྒྱས། དེང་རབས་བོད་ཀྱི་སྙན་ངག་པ་གྲགས་ཆེན། ཞུས་ཆེན་གྱི་ལོ་ཙཱ་བ་ཆེན་པོ་འཇུ་སྐལ་བཟང་། མགོ་ལོག་བོད་སྨན་ཁང་གི་སྨན་སྤྱི་བ་དུང་གཅེས། གེ་སར་རིག་གནས་སྨྲ་བ་ཐུབ་བསྟན་དར་རྒྱས། མགོ་ལོག་བོད་སྨན་ཁང་གི་གླིང་གཙོ་གཞོན་པ་འབུམ་རམས་པ་དབལ་ཤུལ་གསང་བདག་ཚེ་རིང་སོགས་ཆེད་མཁས་མི་སྣ་དང་། སློབ་བུ་སུམ་བརྒྱ་ལྷག་ཚོགས་འདུར་ཕེབས་འདུག
ཚོགས་ཐོག་ཏུ་མཁས་དབང་སོ་སོས་གསུང་བཤད་གང་མང་གནང་ཞིང་། ཁྱད་པར་ཏུ་མཁས་པའི་དབང་པོ་དགེ་བཤེས་བདེ་ལེགས་རབ་རྒྱས་ལགས་ཀྱིས་བོད་ལུགས་གསོ་བ་རིག་པའི་ཁྱད་ཆོས་དང་འབྲེལ། བོད་སྨན་པའི་ཀུན་སྤྱོད་དང་འབྱུང་འགྱུར་སོགས་ལས་འཕྲོས་ཏེ་བཀའ་སློབ་གང་མང་བསྩལ། མཁས་དབང་འཇུ་སྐལ་བཟང་ལགས་ཀྱིས་བོད་ལུགས་སྲོལ་རྒྱུན་གསོ་རིག་གི་ཕྱི་མོ་དཔལ་ལྡན་རྒྱུད་བཞི་འདི་ཉིད་ཆ་ཚང་བར་བློ་རྒྱུགས་ཕུལ་བ་ནི། ཆེས་ཡ་མཚན་ཞིང་གཟེངས་སུ་ཐོན་པའི་གྲུབ་འབྲས་རླབས་པོ་ཆེ་ཞིག་སྟེ། ཁོ་བོས་བསམ་ན་འདི་འདྲ་ནི་དེང་གི་ཆ་ལ་མཚོན་ན། ཕལ་ཆེར་འཛམ་གླིང་གི་ཟིན་ཐོ་ལས་ཀྱང་བརྒལ་བ་ལྟ་བུར་མི་འགྱུར་རམ། ཞེས་སོགས་ལས་འཕྲོས་ཏེ་གསུང་བཤད་གལ་ཆེན་གནང་།
མཇུག་མཐར་གངས་ལྗོངས་དར་རྒྱས་ཀུན་ཕན་སྨན་རྩིས་སློབ་གླིང་གི་སློབ་སྤྱི་བའམ་སྨན་རམས་པ་ཚུལ་ཁྲིམས་དར་རྒྱས་ལགས་ཀྱིས་ལོ་ངོ་བཅུ་ཕྲག་ལྷག་གི་བྱ་བ་སྤྱི་བསྡོམས་དང་། བོད་ཀྱི་གསོ་བ་རིག་པའི་བསྟན་པ་ལ་ཐུགས་ཁུར་བླ་མེད་གནང་མཁན་གྱི་མཁས་དབང་རྣམས་ལ་བཀའ་དྲིན་ཞུས་ཏེ་མཇུག་ལེགས་པར་སྒྲིལ། ༼ མཚོ་སྔོན་པོ་དྲ་བ་ལས་དྲངས། ༽


text:
ནང་དོན་གནད་བསྡུས། རྩོམ་འདིའི་ནང་དུ་སྤྱི་ལོའི་དུས་རབས་བརྒྱད་པའི་ནང་སྤུ་རྒྱལ་བཙན་པོའི་རྒྱལ་རབས་དང་ཐང་རྒྱལ་རབས་བར་མཁར་ལྕགས་རྩེ་(石堡城)འཕྲོག་རྩོད་… ཞིབ་ཏུ་ཀློག →
ལྷ་བྱམས་རྒྱལ་གྱི་སྒྲུང་དེབ་གསར་པ«གཉིད་དུ་ཡུར་བའི་ཆུ»ཞེས་པ་ཞིབ་མོ་དར་ཚགས་ཀྱིས་ཐེངས་གཅིག་བཀླགས་པ་ཡིན། དེ་ཡང་སྡུག་བཙིར་ཨ་འཐས་ཀྱི་མུག་འདོན་དང་ན… ཞིབ་ཏུ་ཀློག →
ཤིས་ཚང་མཁྱེན་རབ་རྒྱ་མཚོ། གླེང་སློང་བའི་གཏམ། དེ་རིང་ཁོ་བོས་འདིར་བྲི་བར་བྱ་བའི་རྩོམ་ཐུང་འདིའི་བརྗོད་བྱ་ནི་བོད་རབ་བྱུང་བཅུ་གཉིས་པའི་ནང་བྱོན་པའི… ཞིབ་ཏུ་ཀློག →
ཧེ་མི་རྒྱལ་སྲས་སྲིད་སྐྱོང་རྣམ་རྒྱལ་དང་པཎ་ཆེན་སྐུ་ཕྲེང་དྲུག་པ་དཔལ་ལྡན་ཡེ་ཤེས། བཀྲ་ཤིས་ལྷུན་པོའི་སྲིད་འཛིན་པ་འབྲུམ་པ་ཧུ་ཐོག་ཐུ།(མཚན་ཆ་ཚང་མ་ཤེས… ཞིབ་ཏུ་ཀློག →
— མཁས་དབང་འཇིགས་མེད་ཐེག་མཆོག་ལགས་ཀྱི་གསུང་འབུམ་པར་སྐྲུན་ལེགས་འགྲུབ་བྱུང་བར་ཕུལ་པ། འཇིགས་བྲལ་རྣམ་དཔྱོད་རྟ་བདུན་འཁོར་ལོའི་འགྲོས། །མཐའ་མེད་ཤེས་… ཞིབ་ཏུ་ཀློག →
ཙོང་ཁ་ཚེ་བརྟན་རྒྱལ་གྱི་ཟིན་ཐོ་དང་པོ། རྒྱལ་མོ་ཡེ་ཤེས་སྒྲོལ་མ། རྒྱལ་མོ་ཡེ་ཤེས་སྒྲོལ་མ། གང་གི་རྒྱལ་མོ་རེད། དྲི་བ་ཞིག་རང་དབང་མེད་པར་མགྲ… ཞིབ་ཏུ་ཀློག →
ནང་དོན་གནད་བསྡུས། དཔྱད་རྩོམ་འདིའི་ནང་དུ་སེམས་ཙམ་པའི་གྲུབ་མཐའི་སྤྱི་ཆིངས་དང་། དེ་ལས་འཕྲོས་ཏེ་ཕྱི་དོན་འགོག་པའི་རིག་པ་ལ་ཅུང་ཙམ་དཔྱད་ཁུལ་བྱས་ཡོད… ཞིབ་ཏུ་ཀློག →
བྱིས་པར་སྨྲ་བ་ཉུང་ཞིང་ཉིན་གང་བོར་འཛུམ་མདངས་མེད་པས་རྒྱུ་མཚན་ཁྱེད་ཀྱིས་ཤེས་སམ། བྱིས་པའི་བྱ་སྤྱོད་ཐ་དག་ཕ་མའི་སློབ་གསོ་དང་འབྲེལ་བ་ཡོད། གཤམ་གྱི་ཚ… ཞིབ་ཏུ་ཀློག →
དབུས་ཀྱི་ལྷ་ལྡན་ཉི་མའི་གྲོང་ཁྱེར་ལས་གཞན། ང་རང་ཆེས་འགྲོ་བར་མོས་པ་ནི་གནའ་བོའི་དར་གོས་ཚོང་ལམ་སྟེང་དུ་ཡོད་ཅིང་བཙན་པོའི་རྒྱལ་རབས་དུས་སུ་བོད་མི་ར… ཞིབ་ཏུ་ཀློག →
ཡིག་སྒྱུར་ནི་ཤེས་བྱའི་ཁོར་ཡུག་ན་གོ་ས་ཆེན་པོ་ཞིག་བཟུང་ཡོད་པའི་མཁས་པའི་བྱ་བ་ཞིག་ཡིན། འཛམ་གླིང་གི་རྒྱལ་ཁབ་གང་སར། གཞན་གྱི་ཡིག་རིགས་དང་སྐད་རིགས་ན… ཞིབ་ཏུ་ཀློག →
དགྱ་ནག་ཏུ། མི་དམངས་ཞེས་པ་འདི་ཆ་འཇོག་འཕེར་པོ་མེད་པའི་གོ་དོན་རབ་རིབ་ཅིག་ཡིན། ལས་ཁུངས་ཀྱི་སྒོ་བྱང་ནས་མི་སེར་གྱི་ལས་མཐའ་དག་ཏུ་མི་དམངས་ཞེས་པའི་ཡི… ཞིབ་ཏུ་ཀློག →
ངས་ད་ལྟའི་བར་དུ་དགེ་རྒན་མང་པོ་མང་པོ་ཞིག་གི་སློབ་ཁྲིད་ལ་ཉན་མྱོང་། དེ་དག་གི་ཁྲོད་དུ་མཁས་པ་མང་པོ་ཡོད་ན་ཡང་། ཕ་ཡིས་བུ་ལ་བསླབ་བྱ་གནང་བའི་ཚུལ་གྱིས… ཞིབ་ཏུ་ཀློག →
ཁྱུང་བཟང་གིས་གཞི་རིམ་པའི་དེབ་ལ་བྲིས་པ། ཁྱུང་བཟང་། བདེ་མཆོག་ནི་རེབ་གོང་གི་དགེ་རྒན་ཞིག་ཡིན། སྙུག་མིང་ལ་གཞི་རིམ་པ་ཟེར་ཞིང་། ཆུང་ངུ་ནས་རྩོམ་འབྲི… ཞིབ་ཏུ་ཀློག →
གཏམ་གྱི་གླེང་སློང་བ། ད་ནི་ཕྱི་དྲན་ལྟ་བུའི་ལོ་གསར་དེའང་ཚར་སོང་བས་ཡུལ་འདིའི་སྲོག་ཆགས་ཀུན་ཀྱང་སྔར་བཞིན་སོས་དལ་ངང་འཇམ་ཅག་གེར་གནས་འདུག མ་འོངས་པ་… ཞིབ་ཏུ་ཀློག →
ས་བུ་ཆེ། དེ་ཡང་། གོང་གི་སྐད་ཆ་བཤད་མཁན་དེ་རིགས་ལ་རིག་གཞུང་གི་སྟེང་ནས་མཁོ༷་བེད༷་རྩ༷་འཛིན༷་རིང༷་ལུག༷ས་ཟེར་ལ་ཨིན་སྐད་དུ་Utilitariansmབྱ། … ཞིབ་ཏུ་ཀློག →
བོད་ཀྱི་ཡི་གེའི་འདས་པའི་ལོ་རྒྱུས་ལ་གཞིགས་ཤིང་ད་ལྟའི་གནས་བབ་ལ་བསམ་ན། བཅད་གཉིས༼ བཀས་བཅད་དང་སྐད་གསར་བཅད་ཀྱི་མིང་བསྡུས་པ།༽འདི་ངེས་པར་དུ་ལག་ཏུ་ལེ… ཞིབ་ཏུ་ཀློག →
དིང་སང་རྩོམ་འབྲི་མཁན་ཕལ་མོ་ཆེས་ཁོ་མོ་ཞེས་པའི་མིང་འདི་བུད་མེད་གཞན་པ་བོད་པའི་བརྡ་ལ་སྦྱོར་བཞིན་འདུག་མོད། ཡི་གེ་རྙིང་བ་མང་པོ་ན་དེ་ཉིད་བུ་མོ་ང་རང… ཞིབ་ཏུ་ཀློག →
ཕྲན་གྱིས་ནམ་རྒྱུན་དྲ་ཐོག་ནས་ས་སྐྱའི་བླ་མ་མཁས་པ་རྫོང་སར་ཚང་གི་སྐོར་ལ་མཉམ་བཞག་པ་ཡིན་ལ། ཁོང་གི་གསུང་ཚན་བོད་ཡིག་ཏུ་ཕབ་པ་རེ་མཐོང་དུས་གང་ཐུབ་ཅི་ཐུ… ཞིབ་ཏུ་ཀློག →
སྐྱིད་གྲོང་རྫོང་ནི་གཞིས་ཀ་རྩེའི་ནུབ་རྒྱུད་དང་ཡར་ཀླུང་གཙང་པོའི་ལྷོ་རྒྱུད་དུ་ཆགས་ལ། ཁུལ་དེའི་ནུབ་རྒྱུད་དང་བྱང་རྒྱུད་དུ་ས་དགའ་རྫོང་། འབྲོང་པ་རྫ… ཞིབ་ཏུ་ཀློག →
དཔེ་ཀློག་ནི་མི་ཚེ་དང་འདྲ་བས། དེར་དམིགས་ཡུལ་གསལ་པོའི་ཐོག་དྲངས། རྩ་དོན་དང་ཁ་ཕྱོགས་ཡོད་ན་འོས། ངོས་རང་གིས་དུས་སྐབས་མང་པོའི་དཔེ་ཀློག་ནི་དགའ་མོས་ལ… ཞིབ་ཏུ་ཀློག →
རྩོམ་པ་པོ་ཅང་ཞུའེ་ཆིན་ནི། པེ་ཅིན་སློབ་ཆེན་གྱི་ཞོར་གཏོགས་སློབ་འབྲིང་(北京大学附属中学 – 北大附中)གི་སློབ་གཙོ་གཞོན་པ་དང་སློབ་གྲྭ་དེ་གའི་རྒྱལ་སྤྱི་ཚན་ཁག་གི… ཞིབ་ཏུ་ཀློག →
བོད་ཀྱི་བྱིས་པ་ཚོར་ཆུང་དུས་ནས་མི་འདང་བའི་སློབ་གསོ་གཉིས་ཡོད་དེ། དེ་ནི་སྒོར་མོའི་སློབ་གསོ(金钱教育)དང་ཕ་སྐད་སློབ་གསོ(母语教育)ཡིན། སྔ་མ་འཚོ་གནས་ལ་འབྲེལ་ཡོད་པ་དང་། ཕྱི་མ་མི་ཞིག་གསོན་པའི་སྙིང་བོ་དང་ཤེས་རྟོགས་ཆོས་ཉིད་ཀྱི་འཕེལ་རྒྱས་ལ་འབྲེལ་བ་ཟབ་མོ་ཡོད་དོ།། སྐབས་བབ་ཀྱི་གླེང་བྱ་ནི་སྔ་མ་སྟེ། སྒོར་མོའི་སློབ་གསོ་ཡིན།
བྲག་དཀར་རྟ་སོ་དགོན་ནི་སྐྱིད་རོང་རྫོང་དཀར་གྲོལ་བརྡལ་ལྷོ་རྒྱུད་ཀྱི་ལམ་འགྲམ་དུ་ཆགས་ལ། རྫོང་དང་ས་ལེ་དབར་༤༠ལྷག་གི་རི་སྐེད་དུ་བསྐྲུན་ཡོད། དགོན་… ཞིབ་ཏུ་ཀློག →
དར་ཟབ་ཚོང་ལམ་རྒྱུད་ཀྱི་བོད་བཙན་པོའི་རྒྱལ་རབས། [གསལ་བཤད།] བསྒྱུར་རྩོམ་འདི་ནི་དར་ཟབ་ཚོང་ལམ་རྒྱུད་ཀྱི་བཙན་རྒྱལ་ཞེས་པ་ལས་བོད་བཙན་པོའི་རྒྱལ་རབས་ཀ… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
ད་རྡེའུ་ནི་རྡོ་ལེབ་ཆུང་ཆུང་ཞིག་ཡིན་ཞིང་ཡུལ་སྐད་དུ་ད་རྡོ་ཡང་ཟེར་། དེ་ནི་ཅུང་སྲབ་ཅིང་བྱིས་པའི་ལག་པའི་ཆེ་ཆུང་ཙམ་མ་གཏོགས་མེད། དབྱིབས་ནི་གོར་གོར་རམ་ནར་མོ་ཡིན་དགོས། དེ་ནི་བྱིས་པ་འགའ་ཚོགས་པ་གཉིས་སུ་བགོས་ནས་རྟགས‘日'ལྟ་བུའི་དབྱིབས་གཟུགས་བྲིས་པ་དེའི་ནང་དུ་གོ་རིམ་བཅུ་གཅིག་བརྒྱུད་ནས་རྩེད་པའི་བྱིས་པའི་རོལ་རྩེད་ཅིག་ཡིན།
ད་རྡེའུ་རྩེད་རྒྱུར་རྟགས་འབྲི་བ།
གནའ་དུས་སུ། རྨ་གཡང་ཕྱུག་མོའི་གཡས་ཟུར་དུ་ཆགས་པའི་གཅན་ཚ་ས་ཁུལ་དུ་ཆུང་བྱིས་པ་རྣམས་ཀྱི་རོལ་རྩེད་བྱེད་སྲོལ་དེ་ཡང་གནའ་དུས་སྲོལ་རྒྱུན་གྱི་སློབ་གསོ་བྱེད་ལུགས་ཀྱི་དཔའ་རྩལ་དང་ལག་རྩལ་སྦྱོང་བརྡར་ལ་འབྲེལ་བ་ཤིན་ཏུ་ཆེ་བ་དང་། དེ་ཡང་རང་ལོ་བདུན་ནས་བཅོ་ལྔའི་བར་རྩེད་མོ་སྣ་ཚོགས་རྩེད་དེ་ལུས་སེམས་སྦྱོང་བརྡར་བྱེད་པ་ཐམས་ཅད་བྱིས་པའི་དུས་ཀྱི་རོལ་རྩེད་ལ་གཏོགས་ཤིང་། ཁ་དཔེར་ཕོ་ལོ་བཅོ་ལྔར་བུད་ནས་གཏམ་ཕ་ལ་མི་འདྲི། མོ་ལོ་བཅོ་ལྔར་བུད་ནས་ཟས་མ་ལ་མི་སློང་ཟེར་བའི་དཔེ་བཞིན་དུ་རང་ལོ་བཅོ་ལྔའི་རྗེས་སུ་བསམ་ཤེས་དང་དར་མར་གྱུར་ཏེ་འཚོ་བའི་ཁྲོད་ཀྱི་ལས་ཀ་གང་རུང་ལ་གདོང་གཏོད་པར་སེམས། སྤྱིར་ད་རྡེའུ་རྩེད་འཇོ་ནི་ས་ངོས་མཉམ་པོ་ཞིག་ཏུ། སྲིད་ལ་ཕལ་ཆེར་གོམ་པ་ལྔ་དང་། རིང་ཚད་ལ་གོམ་པ་བརྒྱད་ཡས་མས་ཙམ་གྱི་གྲུ་བཞི་ནར་མོའི་རྟགས་ཤིག་བྲིས་ཤིང་། རྟགས་ནང་གི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར། དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་སུ་བགོས་ཏེ། མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན། ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་། དམའ་སར་ཡོད་པའི་སྐོར་དེས་རང་རང་གི་ད་རྡེའུ་འབེན་དུ་བསླངས་དགོས། ཚོགས་པ་སྐོར་གཅིག་གིས་ད་རྡེའུ་འབེན་དུ་བརྩངས་པ་དེར་ཚོགས་པ་གཞན་དེས་ད་རྡེའུས་རྒྱག་དགོས་པ་དང་། རྩེད་སྟངས་ཀྱི་གོ་རིམ་ནི་རིམ་པ་བཞིན་དུ་ལག་རྩོད་དང་། ལག་རྡེའུ།(སྔ་མ) སྔུན་རྡེའུ། གཞུག་རྡེའུ། ཆུ་རྡེའུ། ལྡིང་རྡེའུ། རྐང་རྡེའུ། ལག་རྡེའུ།(ཕྱི་མ) ཟུར་རྡེའུ། ལེབ་རྡེའུ། ད་སྐྱོངས་པ་བཅས་རིམ་པ་བཅུ་གཅིག་ཡོད་པ་རེད།
ད་རྡེའུ་ཞེས་པ་ནི་བྱིས་པའི་རོལ་རྩེད་ཅིག་ཡིན་ལ། དེ་ནི་རྩེད་འཇོའི་གོ་རིམ་གྱི་ཁྲོད་ནས་སུ་རྒྱལ་སུ་ཕམ་བྱུང་ན། རྒྱལ་བའི་ཕྱོགས་དེས་ཕམ་པའི་ཕྱོགས་དེར་ཆད་པ་གཅོད་པར། ཐོག་མར་རྒྱལ་བའི་ཕྱོགས་དེས་ད་རྡེའུ་དེ་ལག་པའམ་རྐང་པའི་སྦ་ཐོག་ཏུ་བཞག་ནས་གཡུག་ཐུབ་ཚོད་དུ་ཕར་གཡུག་པར་བྱེད་ཅིང་། ཕམ་པའི་ཕྱོགས་དེ་གཡུགས་པའི་རྡོ་དེ་ཉིད་ལེན་དུ་འགྲོ་སྐབས་ཁ་ནས་ད་ཞེས་སྐད་ཤུགས་ཆེར་བརྒྱབ་ནས་དབུགས་ཐེངས་གཅིག་གིས་མྱུར་མོར་སླར་ལོག་པར་ད་སྐྱོངས་པ་ཞེས་འབོད། སྤྱིར་བཏང་དུ་ད་ནི་དུས་ད་ལྟ་བ་སྟེ། ད་ལོ་དང་། ད་ཐེངས། ང་ད་ཡོང་བ་ཡིན་ཟེར་བའམ་ཡང་ན་དུས་ཐུང་ངུའི་མིང་སྟེ། དུས་ད་ལྟ་ཡོད་ལ་དུས་ད་ལྟ་མེད་ལྟ་བུ་རེད། ད་ཞེས་པའི་གོ་དོན་ནི་སྐབས་འདིར་དུས་ད་ལྟའམ་དུས་སྐད་ཅིག་ཏུ་ད་ཞེས་ངག་ནས་སྐད་བསྲིངས་ཏེ་དབུགས་ཀྱི་རྒྱུ་བ་ཆད་དུ་མི་འཇུག་པར་མགྱོགས་པོར་བགྲོད་པའི་ལུས་ངག་གཉིས་ཀའི་བྱ་སྤྱོད་ཅིག་ཡིན། གལ་ཏེ་ད་ཞེས་པའི་སྐད་ཀྱི་ངག་སྒོ་གང་ནས་ཆད་ཚེ་རྒྱལ་བའི་མི་དེ་ཁུར་ནས་ཕྱིར་སྔོན་གྱི་གནས་སུ་ཐོན་དགོས་ཀྱི་ཡོད། རྡེའུ་ནི་ཅུང་སྲབ་པའི་རྡོ་ལེབ་ཆུང་ཆུང་སྒོར་དབྱིབས་སམ་ནར་མོ་ཅན་ཞིག་ཡིན་ཞིང་། དེ་ནི་རྩེད་མོ་རིགས་འདིའི་མགོ་རྔ་བར་གསུམ་གང་དུའང་ཁ་བྲལ་ཐབས་མེད་པའི་ལག་ཆ་ཞིག་ཡིན། མདོར་ན་ད་ནི་ཆད་པ་གཅོད་པའི་སྐབས་ཀྱི་ངག་གི་བྱེད་སྒོ་ཞིག་ཡིན་པ་དང་། རྡེའུ་ནི་རྩེད་པའི་གོ་རིམ་ཁྲོད་དུ་ལུས་ཀྱི་འགུལ་སྐྱོད་བྱེད་སྐབས་ཀྱི་ཡོ་བྱད་ཅིག་ཡིན་པ་དེ་གཉིས་བསྡུས་ན་ད་རྡོའམ་ད་རྡེའུ་ཞེས་འབོད་ཀྱིན་ཡོད། ཡང་ན་ད་ཞེས་ཟེར་པ་ནི་རྒྱའི་ཡི་གེར(打)ཞེས་པ་རྒྱོབ་ཅེས་པའི་དོན་ཡིན་པ་འདྲ། རྒྱུ་མཚན་ནི་ད་རྡེའུ་རྩེད་པའི་གོ་རིམ་གྱི་ཁྲོད་དུ་ད་རྡོས་འབེན་ལ་རྒྱག་པ་གཙོ་བོ་ཡིན་པས་རྒྱའི་སྐད་ཀྱི(打)ཞེས་པ་བོད་སྐད་དུའང་སྒྲ་སོར་བཞག་བྱས་ཏེ། ད་ཞེས་བརྗོད་པ་ཡིན་ནམ་སྙམ།
རྒྱའི་ཡི་གེ‘日'ཅན་གྱི་དབྱིབས་དང་འདྲ་བའི་ད་རྡེའུ་རྩེད་སའི་རྟགས།
གཅིག ད་རྡེའུ་རྩེད་འཇོའི་གྲུབ་ཆའི་སྐོར།
ད་རྡེའུ་རྩེད་འཇོ་ནི་བྱིས་པའི་རོལ་རྩེད་ཅིག་ཡིན་སྟབས། དེ་ལ་དུས་ཚོད་ཀྱི་གཏན་འཁེལ་དང་རྩེད་སའི་ཁོར་ཡུག་གི་ཆེ་ཆུང་སོགས་ལ་མཐའ་གཅིག་ཏུ་གཏན་འཁེལ་མེད་པར་མི་གཉིས་ནས་གསུམ་འཛོམས་ཏེ་གོ་རིམ་ཁ་ཚང་བར་བརྒྱུད་ནས་རྩེད་བཞིན་ཡོད།
དང་པོ། རྩེད་སའི་ཁོར་ཡུག
རྩེད་སའི་ཁོར་ཡུག་གི་ས་ངོས་སྙོམས་ཤིང་ཅུང་ཙམ་རྒྱ་ཆེ་བར་ཡོད་དགོས། དེའི་རྒྱུ་མཚན་ནི་ས་ངོས་སྙོམས་ཚེ་རྩེད་པའི་གོ་རིམ་དེ་དག་ལེགས་པོར་རྩེད་ཐུབ་པ་དང་། ཁོར་ཡུག་རྒྱ་ཆེ་ན་ད་སྐྱོངས་པའམ་ཆད་པ་ནན་མོར་གཅོད་ཐུབ་ཀྱི་ཡོད། སྤྱིར་བཏང་དུ་ཞིང་སྡེ་རུ་ལས་བགོས་ཀྱི་དབང་གིས་ཁྱིམ་རེ་ལ་གཡུལ་ཁ་གཞིས་ཀའི་ཆེ་ཆུང་དང་འདྲ་བ་ཞིག་ཡོད་ལ། དགུན་དུས་སུ་མི་རྣམས་ཁོམ་ཡོད་པས་གཡུལ་ཁའི་ནང་དུ་འཛོམས་ནས་རྩེ་བཞིན་ཡོད། དེ་མིན་གཞན་ཡང་སྲང་བར་ཧ་ཅང་ཁོད་ཡངས་པའམ་བདེ་འཇགས་ཡིན་པ་ཞིག་ངེས་པར་དུ་ཡིན་དགོས།
ད་རྡེའུ་རྩེད་རྒྱུར་མགོ་བརྩམས་པ།
གཉིས་པ། རྟགས་འབྲི་བ།
ས་ངོས་མཉམ་པོ་ཞིག་ཏུ། སྲིད་ལ་ཕལ་ཆེར་གོམ་པ་ལྔ་དང་། རིང་ཚད་ལ་གོམ་པ་བརྒྱད་ཡས་མས་ཙམ་གྱི་གྲུ་བཞི་ནར་མོའི་དབྱིབས་ཅན་གྱི་རྟགས་ཤིག་བྲིས་ཤིང་། རྟགས་ནང་གི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱག་པ་དེ་ལ་ཆུ་རྟགས་སམ་ཡུལ་སྐད་ལ་ལར་དོམ་རྟགས་ཀྱང་ཟེར། རྟགས་དེ་ནི་རྩེད་མཁན་རང་ཉིད་ཀྱིས་ད་རྡེའུ་ལག་ཏུ་བཟུང་སྟེ་སར་བཙུགས་ཏེ་དྲང་མོར་འབྲི་བཞིན་ཡོད། དབྱིབས་གཟུགས་ནི་ཕལ་ཆེར‘日'ལྟར་ཡོད། རྟགས་དེ་ལ་བརྟེན་ནས་རྩེ་བའི་གོ་རིམ་ཡོངས་སུ་ཚོད་འཛིན་དང་ཐག་གཅོད་བྱེད་བཞིན་ཡོད།
ལག་རྡེའུ་སྔ་མ་རྒྱག་པ།
གསུམ་པ། བྱིས་པ།
ད་རྡེའུ་ནི་ལོ་ཆུང་བྱིས་པ་རྣམས་ཀྱི་རོལ་རྩེད་ཅིག་ཡིན་པར་མ་ཟད། དེ་ལ་ཕོ་མོའི་དབྱེ་བ་མེད་པར་རང་དབང་གིས་ཞུགས་ཆོག་ཅིང་། སྤྱིར་བཏང་དུ་ལོ་ཚད་ནི་ལོ་དྲུག་ནས་བཅོ་ལྔའི་བར་ཡིན་དགོས། དེ་ལ་སྔ་རྒོལ་དང་ཕྱི་རྒོལ་དུ་ཕྱེས་ཡོད་པས་ཆེས་ཉུང་ཡང་མི་གཉིས་ཡོད་དགོས། ཕོ་རྣམས་འགྲན་ཡ་གཅིག་དང་། མོ་རྣམས་འགྲན་ཡ་གཅིག་ཀྱང་བྱེད། གང་ལྟར་ཡང་ཆ་ཆ་བྱས་ཏེ་མི་བཞིའམ་དྲུག་དང་། བརྒྱད་བྱས་ནས་མི་རེ་རེ་འགྲན་ཡ་ཟུང་རེ་བྱེད་པ་ནི་རྒྱུགས་ཆེ། མཚམས་ལ་ལར་འགྲན་ཞུགས་བྱིས་པ་རྣམས་ཀྱི་ལོ་ཡི་ཆེ་ཆུང་སྤྱི་ལ་བསྡོམས་ཏེ་ཆ་སྙོམས་ཀྱིས་བགོས་ཏེ་འགྲན་ཡ་ཕན་ཚུན་དགར་བའང་ཡོད། ཡང་མཚམས་ལ་ལར་འགྲན་ཞུགས་བྱིས་པ་གསུམ་རྩེ་བ་ལ་མི་གཅིག་གིས་མི་གཉིས་ཀྱི་ཚབ་ཀྱང་བྱས་ཆོག་མོད། འོན་ཀྱང་འདི་ལྟར་བྱེད་པ་ནི་ཤིན་ཏུ་ཉུང་།
སྔུན་རྡེའུ་རྒྱག་པ།
བཞི་པ། ད་རྡེའུ།
ད་རྡེའུ་ནི་རྡོ་ལེབ་ཆུང་ཆུང་ཅུང་ཙམ་སྲབ་ལ། བྱིས་པ་རང་གི་ལག་པའི་ཆེ་ཆུང་ཙམ་ཞིག་ཡིན་དགོས་ཤིང་། དབྱིབས་ནི་གོར་གོར་རམ་ནར་མོ་ཡིན་པ་ལས་ཟླུམ་པོ་བྱེད་མི་རུང་། རྒྱུ་མཚན་ནི་ཟླུམ་པོ་ཡིན་ཚེ་རྩེ་བའི་གོ་རིམ་གྱི་ཁྲོད་དུ། རྐང་པ་གཉིས་ཀྱི་བར་དུ་འཛིན་མི་བདེ་བ་དང་། རྐང་པའི་སྦ་ཐོག་ཏུ་བཞག་ན་མི་འདུག་པ་བཅས་ཀྱི་གནད་དོན་འབྱུང་སླ་བས་ཡིན། ད་རྡེའུ་དེར་མཚམས་ལ་ལར་བརྩེངས་མ་ཟེར་ནས་འགྲན་ཡ་རང་གཞན་སུ་ཡིན་ཡང་འབེན་དུ་རྡོ་ལེབ་ཅུང་ཆེན་པོ་ཞིག་བསླངས་བའང་ཡོད་ལ། འབེན་ལ་རྒྱག་པའི་ད་རྡེའུ་ནི་རང་རང་ལ་རེ་རེ་ཡོད་པ་རེད། སྤྱིར་བཏང་གི་འབེན་ལ་བརྩེང་མ་མི་བསླངས་པར་རང་གི་ད་རྡེའུ་བསླངས་པ་ནི་རྒྱུགས་ཆེ།
གཞུག་རྡེའུ་རྒྱག་པ།
གཉིས།ད་རྡེའུ་རྩེད་འཇོའི་གོ་རིམ་དངོས།
དང་པོ། ད་རྡེའུ་རྩེད་འཇོའི་མིང་དང་དབྱེ་བ།
བྱ་བ་གང་ཞིག་ཡིན་ཡང་མགོ་རྔ་བར་གསུམ་གྱི་གོ་རིམ་ལེགས་པོ་ཞིག་ཡོད་ཚེ། དེར་སྒྲིག་གཞི་ཚགས་དམ་པར་ཡོད་ལ། སྒྲིག་གཞི་ཚགས་དམ་ཚེ་བྱ་བ་དེ་བདེ་ལེགས་ངང་འགྲུབ་པའི་རྨང་གཞི་བརྟན་པོ་ཞིག་ཆགས་ཐུབ། དེ་བས་གཅན་ཚའི་ད་རྡེའུ་རྩེ་བའི་གོ་རིམ་ལ་རང་ཉིད་ཀྱི་སྒྲིག་གཞི་དང་། ལམ་གྱི་རིམ་པ་ལྟར་རེ་རེ་བཞིན་བགྲོད་པ་མ་གཏོགས་གང་འདོད་ལྟར་སྒྲིག་ལམ་མེད་པར་རྩེ་བ་ནི་ཡེ་ནས་མི་ཆོག་པས་དེའི་མིང་དང་རིམ་པའི་དབྱེ་བ་ནི་འདི་ལྟར་ཡིན་ཏེ། ལག་རྩོད་དང་། ལག་རྡེའུ།(སྔ་མ) སྔུན་རྡེའུ། གཞུག་རྡེའུ། ཆུ་རྡེའུ། ལྡིང་རྡེའུ། རྐང་རྡེའུ། ལག་རྡེའུ།(ཕྱི་མ) ཟུར་རྡེའུ། ལེབ་རྡེའུ། ད་སྐྱོངས་པ་བཅས་རིམ་པ་བཅུ་གཅིག་རྩེད་དགོས་ལ། དེ་ལས་ཟུར་རྡེའུ་དང་ལེབ་རྡེའུ་གཉིས་ནི་རྩེད་ཀྱང་ཆོག་ལ་མ་རྩེད་ནའང་ཆོག་སྟེ། རང་དབང་གིས་གདམ་ཀ་བྱས་ཆོག་པ་ཞིག་རེད། དེའི་རྒྱུ་མཚན་ཟུར་རྡེའུ་དང་ལེབ་རྡེའུ་གཉིས་ལ་འཁེལ་རྒྱུ་ནི་ད་རྡེའུ་གོ་རིམ་ཧྲིལ་བོའི་ནང་ནས་ཧ་ཅང་དཀའ་བས་འགྲན་ཡ་རྗེས་སུ་ལུས་པའི་མིས་འགྲན་ཡ་སྔོན་དུ་སླེབས་ཡོད་པ་ལ་རེ་ཞིག་བཀག་འགོག་གམ་རང་ཉིད་རྗེས་ཆོད་པར་བྱ་རྒྱུ་གོ་སྐབས་ཤིག་བཙལ་བ་དང་ཡང་ན་འགྲན་ཡ་མྱུར་དུ་རྒྱལ་བར་ཁས་ལེན་སྟེར་འདོད་མེད་པའི་ཆེད་དུ་དཀའ་ཚེགས་ལ་གཏོད་པ་ཞིག་ཀྱང་ཡིན། གལ་ཏེ་དེ་གཉིས་རྩེད་མ་དགོས་ཚེ་གོ་རིམ་དགུ་མ་གཏོགས་བརྒྱུད་མི་དགོས་པ་རེད།
ཆུ་རྡེའུ་རྒྱག་པ།
གཉིས་པ། ད་རྡེའུ་རྩེད་སྟངས་ཀྱི་གོ་རིམ།
གོ་རིམ་དང་པོ་ལག་རྩོད་ནི། འགྲན་ཞུགས་མི་སྣ་རྣམས་ཀྱིས་ཐེངས་དང་པོར་སུས་སྔོན་མའམ་ཐེངས་དང་པོ་རྩེ་བའི་ལག་གི་སྔ་གཞུག་རྩོད་པ་དེ་ཡིན། རྩོད་སྟངས་ནི་རྟགས་ཀྱི་དབྱིབས་གཟུགས‘日'འདྲ་བའི་ས་ངོས་མཉམ་པོ་ཞིག་ཏུ། སྲིད་ལ་ཕལ་ཆེར་གོམ་པ་ལྔ་དང་། རིང་ཚད་ལ་ཕལ་ཆེར་གོམ་པ་བརྒྱད་ཡས་མས་ཅན་གྱི་གྲུ་བཞི་ནར་མོའི་རྟགས་ཤིག་བྲིས་ཤིང་། རྟགས་ནང་གི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར། དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་སུ་བགོས་ཏེ། མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན། ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་། དམའ་སར་ཡོད་པའི་སྐོར་དེས་རང་རང་གི་ད་རྡེའུ་འབེན་དུ་སློང་དགོས། གོ་རིམ་གཉིས་པ་ལག་རྡོའམ་ལག་རྡེའུ་(སྔ་མ) ནི། ལག་ཏུ་ད་རྡེའུ་བཟུང་བ་དེ་ལག་པ་ཡར་སྐོར་ནས་ལུས་མདུན་དུ་བསྲིངས་ནས་ཡང་མོར་འབེན་བསླངས་ཡོད་པ་དེར་འཁེལ་དགོས། གོ་རིམ་གསུམ་པ་སྔུན་རྡེའུ་ནི། རང་གི་ད་རྡེའུ་དེ་འབེན་གྱི་མདུན་སར་འཕངས་ནས་རྐང་པ་ཡ་གཅིག་ཡར་བཅག་སྟེ་རྐང་སྣེ་གནམ་ལྡིང་གིས་འབེན་ལ་རྒྱག་དགོས། གོ་རིམ་བཞི་པ་གཞུག་རྡེའུ་ནི། ད་རྡེའུ་འབེན་གྱི་གཞུག་ལྟག་ལ་འཕངས་ཏེ་རྒྱག་མཁན་གྱིས་རང་གི་རྐང་བ་གཡས་པའི་སྔུན་རྟིང་གིས་ཁ་ཕྱིར་མི་འཁོར་བའམ་མི་ལྟ་བར་གཞུག་གི་འབེན་རྡོར་བརྒྱབ་ནས་འཁེལ་དགོས། གོ་རིམ་ལྔ་པ་ཆུ་རྡེའུ་ནི། འཕྲེད་དུ་ཆུ་རྟགས་བརྒྱབ་ཡོད་པའི་ནང་དུ་རྐང་པ་གཡོན་པ་བཞག་ནས་རྐང་པ་གཡས་པ་མདུན་དུ་ཅུང་བསྲིངས་ནས་ཡར་བཏགས་པའི་བར་ནས་ད་རྡེའུ་འབེན་ལ་འཁེལ་དགོས་པར་མ་ཟད། ད་དུང་ངག་ནས་འཁོར་ཆ་ཞེས་སྐད་མཐོན་པོར་སྒྲོག་དགོས་པས་ཡུལ་སྐད་ལ་ལར་འཁོར་ཆ་ཞེས་བརྗོད། གོ་རིམ་དྲུག་པ་ལྡིང་རྡེའུ་ནི། རྟགས་ཀྱི་ཕྱི་རོལ་ནས་ཤུགས་ཆེན་པོས་རྒྱུགས་ཡོང་སྟེ་རྟགས་འོག་མའི་ནང་དུ་རྐང་པ་གཅིག་གི་རྗེས་འབབ་ཏུ་བཅུག་ནས་བར་གྱི་ཆུ་རྟགས་ཀྱི་འདབས་སུ་ལྡིང་རྗེས། ད་རྡེའུ་རྐང་བ་གཉིས་ཀྱི་བར་དུ་བཙིར་ནས་ལྡིང་ཐེངས་གཅིག་གམ་གཉིས་ཀྱིས་འབེན་ལ་འཁེལ་དགོས་ཀྱི་ཡོད་ལ་ཡུལ་སྐད་འགར་གང་ཙི་དོ་ཙིའང་ཟེར། གོ་རིམ་བདུན་པ་རྐང་རྡེའུ་ནི། ད་རྡེའུ་རང་གི་རྐང་བ་གཡས་མའི་སྦ་ཐོག་ཏུ་བཞག་སྟེ། རྐང་བ་གཡས་མ་མདུན་ལ་གོམ་གང་སྤོས་པ་དང་དེ་ནས་གཡོན་མ་གོམ་གང་སྤོས་པ་དང་མཉམ་དུ་གཡས་མའི་འབེན་ལ་བརྒྱབ་ནས་འཁེལ་དགོས་པ་དེར་གོམ་པ་སྐྱ་རེངས་ཀྱང་ཟེར། ཡུལ་སྐད་ལ་ལར་སྲ་མ་སྲ་ཁེ་ཡང་ཟེར་ལ་རྐང་པ་མདུན་དུ་ཡང་མོར་བསྲིངས་པའི་དོན་རེད། གོ་རིམ་བརྒྱད་པ་ལག་རྡོའམ་ལག་རྡེའུ་(ཕྱི་མ)ནི། ལག་པའི་ནང་དུ་ད་རྡེའུ་བཟུང་བ་དེ་ལག་པ་ཡར་མགོར་བཀྱགས་ནས་སྟོབས་ཤུགས་ཆེན་པོས་རྒྱག་དགོས་པར་མིང་ལ་ལག་རྡེའུ་ཟེར་བ་འདྲ་ཡང་རྒྱག་སྟངས་ཀྱིས་ཤུགས་བཀོལ་བ་མི་འདྲ་བས་འདིར་ལག་རྡེའུ་སྔ་ཕྱི་རུ་ཕྱེ་བ་ཡིན། གོ་རིམ་དགུ་པ་ཟུར་རྡེའུ་ནི། འབེན་རྡོ་ཟུར་ཁར་བསྐོར་ནས་བསླངས་ཡོད་པ་དེ་ལ་བརྒྱབ་ནས་འཁེལ་དགོས། གོ་རིམ་བཅུ་པ་ལེབ་རྡེའུ་ནི། འབེན་དུ་བསླངས་པའི་ད་རྡེའུ་དེ་མར་ས་ངོས་སུ་ལེབ་མོར་བསྒྱེལ་བ་དེ་ལ་བརྒྱབ་ནས་འཁེལ་དགོས། གོ་རིམ་བཅུ་གཅིག་པ་ད་སྐྱོངས་པ་ནི། རིམ་པ་བཅུ་གཅིག་པོ་སྐོར་ཁག་གང་གིས་སྔོན་དུ་ལེགས་འགྲུབ་བྱུང་བ་དེས་ད་རྡེའུ་རྐང་པའི་སྦ་ཐོག་ཏུ་བཞག་སྟེ་ཤུགས་ཆེན་པོས་རྒྱང་དུ་གཡུགས་ཚེ། རྗེས་སུ་ལུས་པ་དེས་ད་ཞེས་ངག་ནས་སྐད་མཐོན་པོས་དབྱངས་ལ་གྱེར་ནས་རྒྱུགས་ཏེ། དབུགས་ཐེངས་གཅིག་གིས་ད་རྡེའུ་དེ་ལག་ཏུ་བླངས་ནས་ཕྱིར་ཁྱེར་ཡོང་ཐུབ་ཚེ་ཡོངས་འགྲུབ་བྱུང་བར་མཚོན་པ་དང་། ད་ཞེས་པའི་ངག་སྒོའམ་སྐད་མཚམས་ཆད་སོང་ན་ས་མཚམས་དེ་ནས་འཕེན་མཁན་འགྲན་ཡ་རྒྱལ་བ་དེ་རྒྱབ་ལ་འཁུར་ནས་ཐོན་དགོས། གཞན་ཡང་ཆད་པ་གཅོད་སྟངས་གཅིག་ནི་རྐང་པ་ཡ་གཅིག་གི་སྟེང་ནས་ལྡིང་སྟེ་འགྲོ་བ་དེར་གླག་རྒོད་གྱོལ་བོ་འགྲོ་བ་དང་མཚུངས་བས་གླག་གྱོལ་ཡང་ཟེར་ཞིང་ཡུལ་སྐད་ལ་ལར་སེལ་ཡས་ནད་ཡས་གོ་ཡང་ཟེར་སྲོལ་ཡོད། དེ་ལྟར་རིམ་པ་བཅུ་གཅིག་པོ་སོང་བ་ལ་ད་སྐོར་གཅིག་རྫོགས་པ་རེད། ད་རྡེའུ་འཕེན་པ་ལ་ཕོ་མོ་དབྱེ་བ་མེད་ཅིང་འདྲ་མཉམ་དུ་རྩེ་བ་ཡིན་ཞིང་། སྐབས་འགར་དར་མ་ཚོ་ཡང་དེ་ལ་རྩེ་དགའ་ཆེ་བས་ཞུགས་མཁན་ཡོད།
ལྡིང་རྡེའུ་རྒྱག་པ།
གསུམ། ད་རྡེའུ་རིག་གནས་ཀྱི་ཁྱད་ཆོས།
དང་པོ།བདག་གཞན་མཉམ་བརྗེའི་ཚུལ་དུ་འདྲ་མཉམ་གྱི་བསམ་བློ་ཤུགས་ཆེར་བསྐྱེད་པ།
ད་རྡེའུ་རྩེ་བའི་གོ་རིམ་ནི་ཐེངས་བཅུ་གཅིག་ལྷག་ཡོད་པ་དེ་རེ་རེར་ཕལ་ཆེར་རྩེད་སྟངས་གཉིས་རེ་ཡོད་ལ། གཅིག་ནི་བརྩེ་ན་དཀའ་ཚེགས་ཆེར་མྱང་མི་དགོས་པར་ལས་སླ་བོར་འབེན་ལ་འཁེལ་ཐུབ་པས་འགན་ཁུར་མྱུར་དུ་འགྲུབ་ཐུབ་པ་དང་། གཅིག་ནི་ཤིན་ཏུ་དཀའ་ཚེགས་ཆེ་བས་འབེན་ལ་འཁེལ་ཐུབ་པར་ཧ་ཅང་ཁག་པོ་ཡོད། དེར་བརྟེན། རྩེད་བའི་གོ་རིམ་ཁྲོད་དུ་འགྲན་ཡ་སུ་ཞིག་རྗེས་སུ་ལུས་པ་དེ་ལ་དབང་ཆ་བྱིན་ནས་འབེན་ལ་འཁེལ་དཀའ་བ་ལྟར་བརྩེ་རྒྱུ་ཡིན་ནམ། ཡང་ན་འབེན་ལ་འཁེལ་སླ་བ་ལྟར་རྩེད་བའི་དབང་ཆ་སྤྲོད་ཀྱི་ཡོད། དེའི་རྐྱེན་གྱིས་འགྲན་ཡ་གཉིས་ལས་སྔོན་དུ་བརྒལ་བ་དེས་ལས་སླ་བོར་མྱུར་དུ་རྒྱལ་ཁ་ལེན་ཐུབ་པའི་ངེས་པ་མེད་པ་དང་། ཕོ་རྣམས་ཚོགས་པ་གཅིག་དང་མོ་རྣམས་ཚོགས་པ་གཅིག་བྱས་ཏེ་ཚོགས་པ་གཉིས་གྲུབ་སྟེ་རྩེད་བ་དང་། ཡང་ན་ཕོ་མོ་སྡེབ་ནས་ཚོགས་པ་གཉིས་ཀྱི་ནང་དུ་ཕོ་མོའི་གྲངས་ཀ་དོ་མཉམ་པར་བྱེད། དེ་ལྟར་བྱས་ན་གཅིག་ནས་ཕོ་མོའི་བརྩེ་བའང་ཆེས་ཆེར་བསྐྱེད་ནས་འཇིག་རྟེན་གྱི་འཚོ་བར་དུངས་ཞེན་ཡོད་པ་དང་། གཉིས་ནས་ཚོགས་པ་དེ་གཉིས་ཀྱི་ནང་དུ་ཕོ་མོ་དོ་མཉམ་པར་བསྡེབས་ནས་སྟོབས་ཤུགས་དོ་མཉམ་དུ་བཏང་བ་དང་། ད་རྡེའུ་རྩེ་སྐབས་མི་བཞི་ནས་དྲུག་བརྩེ་དགོས་པ་དེ་དག་གི་ལོ་ཚོད་རྣམས་སྤྱི་ལ་བསྡོམས་ཏེ་(ལོ་ཚོད་སྤྱི་ལ་བསྡོམས་པ་ནི་དཔེར་ན་མི་བཞི་ཡོད་པ་ཚོགས་པ་གཉིས་སུ་བགོས་ནས་རྩེ་སྐབས། ལོ་ཆེ་བ་དང་ཆུང་བ་གཉིས་ཚོགས་པ་གཅིག་བྱེད་པ་དང་། བར་གྱི་མི་གཉིས་ཚོགས་པ་གཅིག་བྱས་ཏེ་ལོ་ཚོད་ཀྱི་ཆ་ནས་རགས་རྩིས་བྱས་ན་ཕལ་ཆེར་དོ་མཉམ་པ་དེ་ཡིན།)ཅུང་ཙམ་དོ་མཉམ་གྱི་ཚུལ་དུ་སྐོར་ཁག་གཉིས་སུ་བགོས་པ་འདི་དག་ལས་དོ་མཉམ་གྱི་འགྲན་ཤུགས་དེ་ཤུགས་ཆེར་སྟོན་པ་མཚོན་ཐུབ།
རྐང་རྡེའུ་རྒྱག་པ།
གཉིས་པ། རོགས་རེས་བྱེད་པར་རྩལ་ཤུགས་ཆེས་ཆེར་མངོན་དུ་འཇུག་པ།
ད་རྡེའུ་རྩེ་བའི་གོ་རིམ་དུ་རྒྱལ་བའི་མཚོན་རྟགས་ནི་འབེན་ལ་འཁེལ་དགོས་པ་དེ་ཡིན། དེ་ལྟར་འབེན་ལ་རྒྱག་སྟངས་ཐེངས་བཅུ་གཅིག་ཡོད་པ་ཚང་མར་བརྒྱབ་ནས་འཁེལ་བའི་རྨང་གཞིའི་སྟེང་དུ་རིམ་པ་བཞིན་བརྒལ་དགོས། དེ་ལ་ཚོགས་པ་གཅིག་གི་ནང་དུ་མི་གཉིས་ནས་གསུམ་ཡོད་པས་ཚང་མས་འབེན་ལ་འཁེལ་ཚེ་རིམ་པ་གཅིག་བརྒལ་བ་ལས་འབེན་ལ་མ་འཁེལ་ཚེ་རིམ་པ་ཕྱི་མ་བརྒལ་མི་ཐུབ། དེར་བརྟེན། རང་ཉིད་ཀྱི་ཚོགས་པའི་ནང་དུ་སུས་སྔོན་ལ་འབེན་དུ་འཁེལ་ན། དེས་མ་འཁེལ་བའི་མི་ལ་རོགས་རམ་ཐེངས་གཅིག་བྱེད་པའི་གོ་སྐབས་ཡོད་པས་ཕན་ཚུན་ལ་རོགས་རམ་བྱེད་པའི་འདུན་པ་ཤུགས་དྲག་པོ་ཡོད་པ་དང་། ད་རྡེའུ་དེར་འབེན་ལ་འཁེལ་དགོས་པ་གཙོ་བོ་ཡིན་ལ། དེ་དང་ཆབས་ཅིག་ཏུ། ལུས་ཀྱི་རྩལ་ཤུགས་དྲག་ཏུ་ངོམ་དགོས་པའང་ཞོར་ལ་གྲུབ་ཡོད། དེ་ནི་དཔེར་ན། ལྡིང་རྡེའུ་རྩེ་པའི་སྐབས་སུ། བར་ཐག་གོམ་པ་བདུན་ནས་བརྒྱད་ཡོད་པའི་རྟགས་འོག་མ་ནང་ནས་ད་རྡེའུ་རྐང་པ་གཉིས་ཀྱི་བར་དུ་བཙིར་ནས་ལྡིང་ཐེངས་གཅིག་གིས་འབེན་ལ་འཁེལ་དགོས་པས་དེ་ནི་ཧ་ཅང་ལས་སླ་བོ་ཞིག་མིན་པས་ལུས་ཤུགས་ཡོད་རྒུ་རྩལ་དུ་སྤྲུགས་ནས་ཐེངས་གསུམ་ནས་བཞི་ལ་རེས་མོས་སུ་འཁོར་བའི་གོ་རིམ་གྱི་ཁྲོད་ནས་ད་གཟོད་འཁེལ་གྱིན་ཡོད། དེ་དང་ཆ་འདྲ་བར་རྐང་རྡེའུ་ལའང་ད་རྡེའུ་རྐང་པ་གཡས་པའི་སྦ་ཐོག་ཏུ་བཞག་ནས་སེམས་ཆུང་སྒོས་ཡང་མོར་ཡར་བསྲིངས་ཐུབ་ཚད་ལ་བསྲིངས་པའི་རྗེས་སུ། རྐང་པ་གཡོན་མའང་གཡས་པ་དང་མཉམ་པོར་བྱས་ཏེ་ད་གཟོད་གཡོན་པ་གོམ་པ་གང་སྔོན་དུ་སྤོ་མི་ཆོག་པར་གཡས་པ་གཅིག་པུ་ཡར་འདེགས་ནས་འབེན་ལ་འཁེལ་དགོས་པས་དཀའ་ཚེགས་ཤིན་ཏུ་ཆེན་པོ་ཡོད། གང་ལྟར་འགྲན་ཡ་སུ་ཡིན་ཡང་ཕམ་ཁ་ཉོ་མི་འདོད་པས། རྩེ་བའི་གོ་རིམ་དཀའ་མོ་ལྟར་བརྩེ་དགོས་པའི་བླང་བྱ་བཏོན་ནས་ལུས་ངག་གཉིས་ཀྱི་རྩལ་ཤུགས་ཆེས་ཆེར་བསྐྱེད་དུ་འཇུག་བཞིན་ཡོད།
ལག་རྡེའུ་ཕྱི་མ་རྒྱག་པ།
གསུམ་པ། ཤན་འབྱེད་མཁན་མེད་ཅིང་འགྲན་རྩོད་ཚགས་དམ་པ།
ད་རྡེའུ་རྩེ་བའི་སྐབས་སུ། རང་རང་གི་ལས་གནས་ཀྱི་ཁོར་ཡུག་དེར་རང་གིས་འབེན་ལ་བརྒྱབ་ནས་འཁེལ་བ་ན་རེ་རེ་བཞིན་ཡར་འཕེལ་ནས་གོ་རིམ་དེ་ཡོངས་སུ་བརྒྱུད་དགོས་ཀྱིན་ཡོད། གལ་ཏེ་རང་གིས་འབེན་ལ་འཁེལ་ཞིང་རོགས་པས་འབེན་ལ་མ་འཁེལ་ཚེ་རོགས་པར་ཐེངས་གཅིག་ལ་རོགས་སྐྱོར་བྱེད་པའི་གོ་སྐབས་ཡོད་པ་དང་། གོ་རིམ་བཅུ་གཅིག་པོ་དེ་རིམ་བཞིན་སུ་སྔོན་དུ་སླེབས་ཡོད་ན་རྗེས་སུ་ལུས་པ་དེས་ཆ་རྐྱེན་བཏོན་ནས་ཅུང་ཙམ་དཀའ་མོ་ལྟར་རྩེ་བའི་དབང་ཆ་ཡོད་པ་བཅས་ཀྱི་དྲང་བདེན་གསལ་བོ་ཡིན་རྐྱེན་རྩོད་རྙོག་མེད་པས་ཤན་འབྱེད་པ་མི་དགོས་པར་ཆགས་ཡོད། སྤྱིར་བཏང་དུ་འགྲན་རྩོད་ནི་རང་ཉིད་ལས་ཞུགས་ཀྱི་སྐབས་དེར་ནན་ཏན་གྱིས་འབེན་ལ་འཁེལ་དུ་འཇུག་རྒྱུ་དེ་གཙོ་ཆེ་བ་ཡིན། དེ་འཁེལ་བའི་གོ་རིམ་དུ་རྩལ་ཤུགས་སོགས་ཇི་དགར་ངོམ་ཆོག་པས་ཧ་ཅང་ཞིབ་ཚགས་ཡིན། དཔེར་ན་དང་ཐོག་སུས་སྔོན་དུ་རྒྱག་དགོས་པའི་སྐབས་སུ། རྟགས་གྲུ་བཞི་ནར་མོ་དབྱིབས་ཅན་གྱི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར། དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་བགོས་ཏེ། མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན། ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་། དམའ་སར་ཡོད་པའི་སྐོར་དེས་རང་གི་ད་རྡེའུ་འབེན་དུ་སློང་དགོས་མོད། ཡིན་ནའང་སྐབས་དེར་ཚོགས་པ་རེ་ལ་མི་གཉིས་ནས་གསུམ་ཡོད་པས། གལ་ཏེ་ཚོགས་པ་དང་པོའི་མིས་རྟགས་ཀྱི་མགོ་སྟོད་དུ་འཕངས་ཡོད་པའི་ད་རྡེའུ་ལ་ཚོགས་པ་གཉིས་པའི་མིས་སྣེ་མོར་བརྒྱབ་ནས་རྟགས་ཀྱི་ཕྱི་རུ་དེད་ནས་རང་ཉིད་ཀྱི་ད་རྡེའུ་རྟགས་ཀྱི་ནང་ནས་ཕྱི་རུ་བུད་མེད་ཚེ་དང་པོར་གྱུར་ཡོད་པས་ཐོག་མར་ཚོགས་པ་གང་གིས་མགོ་བརྩམས་པའི་ལག་གི་སྔ་གཞུག་རྩོད་པའི་གོ་རིམ་དེ་ལྟ་བུ་སོགས་ནི་ཧ་ཅང་ཞིབ་ཚགས་ལྡན་པའི་འགྲན་རྩོད་ཅིག་རེད།
ཟུར་རྡེའུ་རྒྱག་པ།
བཞི་པ། རང་འཐད་ཀྱིས་ཞུགས་པའི་བྱིས་མང་རང་བཞིན་གྱི་འགྲན་བསྡུར་བྱ་འགུལ་ཞིག་ཡིན།
ད་རྡེའུ་རྩེད་འཇོ་ལ་ཞུགས་པའི་བྱིས་པའི་ལོ་ཚད་ནི་ཆུང་བ་ལོ་དྲུག་ནས་ཆེ་བ་ལོ་བཅོ་ལྔའི་མན་ཆད་ཡིན་མོད། འོན་ཀྱང་བཅོ་ལྔའི་ཡན་ཆད་དུ་བུད་ཚེ་གཏན་ནས་ཞུགས་མི་ཆོག་པ་ཞིག་མིན་པར་རྩེད་མོའི་འདུ་འཛི་ཆེ་བའི་སྐབས་སུའམ་མི་མི་འདང་བ་ལ་སོགས་པའི་རྐྱེན་གྱིས་རྩེད་འཇོའི་ནང་ཞུགས་པའང་ཡོད། སྤྱིར་བཏང་དུ་ད་རྡེའུ་རྩེ་བའི་ཁོར་ཡུག་ནི་མི་ཚོགས་འདུ་འཛི་ཆེ་ཞིང་ཁོམ་པའི་སྐབས་སུ་རྩེ་བ་ཡིན་པས་དེར་ཆེད་དུ་རྩ་འཛུགས་རང་བཞིན་མེད་ལ་རང་དབང་རང་འཐད་ཀྱིས་ཞུགས་ནས་རྩེ་བཞིན་ཡོད། དེའི་ནང་དུ་ཞུགས་ནས་རྩེ་བའི་གོ་རིམ་ཡོངས་སུ་སྔོན་ནས་བྱང་ཆ་ཡོད་རྐྱེན་ལྷག་བསམ་ཟོལ་མེད་ཀྱིས་སྒྲིག་ལམ་བརྩི་སྲུང་བྱེད་པར་གོམས་ཡོད་པས་ཕན་ཚུན་བར་དུ་འགལ་བ་གཏན་ནས་བྱུང་གིན་མེད། རྩེད་འཇོ་འདིའི་ནང་དུ་ཚོགས་པ་གཉིས་ཡོད་ལ་དེ་རེ་རེར་མི་མང་དུས་ལྔ་ནས་དྲུག་ཡོད་པས་ཚོགས་པ་གཉིས་ལ་བསྡོམས་པས་མི་བཅུ་ནས་བཅུ་གཉིས་ཡོད་པ་དང་། ཉུང་དུས་མ་མཐའ་ཡང་མི་གཉིས་ངེས་པར་དུ་ཞུགས་དགོས་ལ་མི་མེད་པའམ་མི་འདང་བའི་ཆ་རྐྱེན་གྱི་འོག་ཏུ་མི་གཅིག་གིས་མི་གཉིས་ཀྱི་ཚབ་བྱེད་པའང་ཡོད། གང་ལྟར་མི་འདི་དག་ཐམས་ཅད་རང་འཐད་ཀྱིས་རྩེད་འཇོ་འདིར་ཞུགས་པས་བྱིས་པ་མང་པོ་མཉམ་དུ་རྩེ་བའི་རོལ་རྩེད་ཅིག་རེད།
ལེབ་རྡེའུ་རྒྱག་པ།
ལྔ་པ། དུས་ཚིགས་རང་བཞིན་གྱིས་རྩེད་བའི་སྲོལ་རྒྱུན་ཞིག་ཆགས་པ།
ད་རྡེའུ་རྩེད་འཇོ་འདི་ནི་ལོ་འཁོར་བསྟུད་མར་ཟམ་མི་ཆད་པར་རྩེ་བ་ལས་ལོ་གཅིག་ལ་བྱ་འགུལ་སྤེལ་ཞིང་། ལོ་རྗེས་མར་མི་སྤེལ་བ་ཞིག་མིན་པར་ལོ་འཁོར་མོ་ཡུག་ཏུ་རྩེ་བཞིན་ཡོད་པར་མ་ཟད། དེར་དབྱར་དགུན་གཉིས་ལས་དགུན་ཁར་རྩེ་བ་རྒྱུགས་ཆེ། དེའི་རྒྱུ་མཚན་ནི་དཔྱིད་ཀ་ནས་སྟོན་ཁའི་བར་དུ་ཞིང་བཏབ་ནས་ལོ་ཏོག་བསྡུ་ལེན་གྱིས་ལས་ཀར་བྲེལ་ཟིང་ཆེ་བས་བརྩེ་རྒྱུའི་དུས་ཚོད་ཤིན་ཏུ་ཉུང་། དགུན་ཁར་ལས་ཀའི་བྲེལ་ཟིང་མི་ཆེ་བ་དང་། ལྷག་པར་དུ་ལོ་གསར་གྱི་སྔོན་དང་ལོ་གསར་གྱི་བར་དུ་ད་རྡེའུ་བརྩེ་རྒྱུ་ཧ་ཅང་རྒྱུགས་ཆེ་བ་ཡིན། ད་རྡེའུ་རྩེད་བར་ཁྱིམ་ཚང་དང་། ཚོ་བ། སྡེ་བའི་ནང་དུ་མི་ཤི་སོགས་བྱུང་ཡང་དེར་མྱ་ངན་ཞུ་བའི་ཆེད་དུ་ལོ་གཅིག་ལ་གླུ་ལེན་གར་རྩེད་སོགས་བྱེད་མི་ཉན་པའི་ལོ་གཅིག་གི་དུས་བཀག་གི་ཚོད་འཛིན་སོགས་གཏན་ནས་མེད་པར་དུས་ཚིགས་བར་མེད་དུ་མཚམས་མི་ཆད་པར་རྩེད་ཆོག་པའི་སྲོལ་རྒྱུན་གྱི་ལུགས་སྲོལ་ཞིག་ཏུ་གྱུར་ཡོད།
ད་སྐྱོངས་པ།
བཞི། ད་རྡེའུ་རིག་གནས་ཀྱི་དགེ་མཚན།
དང་པོ།བྱིས་པའི་ཐུན་མོང་གི་བསམ་བློ་བསྐྱེད་པ།
ད་རྡེའུ་རྩེད་འཇོ་ནི་མ་མཐའ་ཡང་མི་གཉིས་ཞུགས་ནས་གྲུབ་པའི་ཚོགས་པ་ཞིག་ཡིན། དེར་སྔ་རྒོལ་དང་། ཕྱི་རྒོལ་གྱི་ཁྱད་པར་ཕྱེས་ཡོད་པས་སྔ་རྒོལ་ལ་མི་གསུམ་ཡོད་ན་ཕྱི་རྒོལ་ལའང་མི་གསུམ་ཡོད་དགོས་པས་ཕན་ཚུན་དོ་ཡ་མཉམ་པར་བྱས་ཏེ་རྩལ་ཤུགས་འགྲན་པའི་ཐུན་མོང་གི་བྱ་འགུལ་ཞིག་ཡིན། ཐུན་མོང་གི་ཚོགས་པ་དེར་མ་ཞུགས་པར་རང་ཉིད་གཅིག་པུར་རྩེ་ཐུབ་པ་ཞིག་མ་ཡིན། དེ་ལྟར་ཐུན་མོང་གི་བྱ་འགུལ་དེར་རང་ཉིད་ལ་ལྡན་པའི་སྒྲིག་སྲོལ་ཞིག་ཡོད་པ་དེ་བརྩི་སྲུང་བྱེད་དགོས། གལ་ཏེ་ཐུན་མོང་གི་སྒྲིག་སྲོལ་དེ་བརྩི་སྲུང་མ་བྱས་ཚེ་ཚོགས་པར་འགལ་བ་དང་། ཚོགས་པ་དང་འགལ་ཚེ། ཚོགས་པའི་ཁེ་ཕན་དང་ཚོགས་མི་མང་པོར་བརྩི་བཀུར་མ་བྱས་པས་ཚོགས་པའི་གྲས་སུ་ཚུད་ཀྱི་མེད། དེར་བརྟེན། ད་རྡེའུ་རོལ་རྩེད་ལ་རང་གི་ཚོགས་པ་དང་མཐུན་སྒྲིལ་དམ་པོར་བྱས་ན་འགྲན་རྩོད་ལས་རྒྱལ་བའི་སྟོབས་ཤུགས་མངོན་ཐུབ། ད་རྡེའུ་རྩེད་འཇོ་ནི་འགྲན་རྩོད་ཅན་གྱི་ཐུན་མོང་གི་སྤྱི་ཚོགས་ཁོར་ཡུག་ཆུང་ཆུང་ཞིག་ཡིན་ཕྱིར། དེའི་ནང་དུ་བྱིས་པ་ལ་ལ་ནི་ལྷན་སྐྱེས་ཀྱི་ནུས་རྩལ་ཆེ་བ་དང་། ལ་ལ་ནི་ལྷན་སྐྱེས་ཀྱི་ནུས་རྩལ་ཞན་ཡང་ཐབས་ཤེས་སྣ་མང་བཀོལ་ཤེས་མིན་གྱིས་ཕན་ཚུན་བར་གྱི་ཡོན་ཏན་ལ་སློབ་སྦྱོང་བྱ་རྒྱུ་ཡོད་པས། ཆུང་བྱིས་པའི་དུས་ནས་བཟུང་ཐུན་མོང་གི་འདུ་ཤེས་དང་འགྲན་རྩོད་ཀྱི་འདུ་ཤེས་སྐྱེད་བཞིན་པའང་ཤེས་ཐུབ།
ད་སྐྱོངས་ཚུལ་ལས་ཕམ་མཁན་གྱིས་འགྲན་ཡ་རྒྱབ་ཏུ་འཁུར་པ།
གཉིས་པ།བྱིས་པའི་སེམས་ཁམས་གསོ་སྐྱོང་བྱེད་ཐུབ་པ།
ད་རྡེའུ་རྩེད་འཇོ་ནི་བྱིས་པའི་རོལ་རྩེད་ཅིག་ཡིན་ཡང་། མགོ་རྔ་བར་གསུམ་ཀུན་ཏུ་ཁྱོད་ཕམ་ང་རྒྱལ་གྱི་བསམ་བློས་ཁེངས་ཡོད། དེའི་ནང་དུ་རང་དང་མཉམ་པའམ་རང་ལས་ཆུང་བའི་སྔོན་དུ་རང་ཉིད་ལ་ནུས་རྩལ་ལམ་འཇོན་ཐང་ཡོད་པ་དེ་ངོམས་ནས་མཛུབ་སྟོན་ཡང་གནང་བཞིན་ཡོད། གང་ལྟར་ལྟད་མོ་ལྟ་མཁན་མང་དུས་དང་ཛ་དྲག་ཆེ་བའི་འགྲན་རྩོད་ཁྲོད་རྒྱལ་ཁ་ཐོབ་མ་ཐུབ་ཚེ་སེམས་སུ་གནོན་ཤུགས་ཆེ་བས་དེར་སེམས་ཤུགས་ཡོད་རྒུ་འདོན་བཞིན་ཡོད། དེ་བས་ད་རྡེའུ་རིག་རྩལ་འདི་ལ་བརྟེན་ནས་རྒྱལ་ཁ་ཐོབ་པའི་སྐབས་སུ། ང་རྒྱལ་གྱི་མགོ་འཕང་མཐོ་བར་མི་བྱེད་པ་དང་། ཕམ་པའི་སྐབས་སུ་སེམས་ཁྲལ་དང་ཁོང་ཁྲོ་སྐྱེས་པར་མི་འགྱུར་བའི་སེམས་ཁམས་ཀྱང་སྔ་མོ་ནས་བཙོ་སྦྱངས་བྱེད་བཞིན་ཡོད་དེ། རྗེས་ཕྱོགས་ནར་སོན་ཏེ་སྤྱི་ཚོགས་ཐོག་གི་བྱ་བ་ཆེ་མ་ཆུང་གསུམ་གང་དུ་ཞུགས་ཀྱང་རྒྱལ་བས་ང་རྒྱལ་མི་སྐྱེས་ཤིང་ཕམ་པས་མགོ་བོ་མི་སྒུར་བའི་སྙིང་སྟོབས་བརྟན་པོ་ཞིག་གི་རྨང་གཞི་ཡང་བཏང་དང་གཏོང་བཞིན་ཡོད།
ད་སྐྱོངས་ཚུལ་ལས་ཕམ་མཁན་གྱོལ་ལྡིང་དུ་འགྲོ་བ།
མདོར་ན། ད་རྡེའུ་རིག་གནས་འདིར་བྱིས་པ་རྣམས་ཀྱིས་དར་མའི་འཚོ་བ་དང་ཐོན་སྐྱེད་བྱེད་ཚུལ་ལ་ལད་ཟློས་བྱེད་པ་དང་མཉམ་དུ། འཚོ་བའི་ལམ་ཕྱོགས་གང་ཐད་ནས་མི་བུ་ཕན་ཚུན་བར་གྱི་ལག་རྩལ་དང་། མཐུ་ནུས་བླ་ན་མེད་པའི་ཉམས་མྱོང་མང་པོ་ཞིག་རྒྱུད་ལ་བླངས་དང་ལེན་བཞིན་ཡོད་དོ། །
རྩོམ་སྒྲིག་པ། རྡོ་རྗེ་བསམ་འགྲུབ།


text:
ནེ་ཇི་རེ་ཡའི་ནང་སླར་ཡང་སློབ་ཕྲུག་བུ་མོ་ ༡༡༠ འཛིན་བཟུང་བཙན་འཁྲིད་བྱས་ཏེ་གར་སོང་ཆ་མེད་དུ་གྱུར་ཡོད་པ་དང་། གཞུང་གིས་ནང་ཁུལ་དུ་ནོར་འཁྲུལ་གྱི་འོས་འགན་སུ་ལ་ཡོད་མེད་བརྩད་དེ་ས་ཁུལ་དེར་ད་དུང་ཡང་སྲུང་སྐྱོབ་ལྷོད་ཡངས་སུ་བཞག་ཡོད་འདུག
རྒྱལ་སྤྱིའི་བརྒྱུད་ལམ་ཁག་གིས་གནས་ཚུལ་སྤེལ་བ་ལྟར་ན། ཁ་སང་ནུབ་ཨ་ཧྥི་རི་ཁའི་རྒྱལ་ཁབ་ནེ་ཇི་རེ་ཡའི་དྲིལ་བསྒྲགས་ལྷན་ཁང་གིས། ཉེ་སྔོན་བྷོ་ཁོ་ཧ་རམ་(Boko Haram)ཁ་ཆེ་འཇིགས་སྐུལ་དྲག་སྤྱོད་པས་བྱང་ཤར་མངའ་སྡེ་ཡོ་བྷེ་(Yobe)ཞེས་པར་གཞུང་གི་བུ་མོའི་མཐོ་སློབ་ཞིག་ཏུ་དྲག་རྒོལ་བྱས་རྗེས། སློབ་ཕྲུག་བུ་མོ་ ༡༡༠ འཛིན་བཟུང་བཙན་ཁྲིད་བྱས་ཏེ་གར་སོང་ཆ་མེད་དུ་གྱུར་ཡོད་སྐོར་བསྒྲགས་ཡོད་སྟབས། ད་ལྟ་སློབ་ཕྲུག་ཚོའི་ཕ་མ་རྣམས་ཀྱིས་གཞུང་ངོས་ནས་མགྱོགས་མྱུར་ངང་སྐྱོབ་ཐབས་མ་བྱས་ཚེ་སློབ་ཕྲུག་ཚོའི་གནས་སྟངས་བདེ་འཇགས་མིན་སྐོར་བཤད་དེ་ངོ་རྒོལ་བྱེད་བཞིན་ཡོད་འདུག
ནེ་ཇི་རེ་ཡའི་སྲིད་འཛིན་མོ་ཧ་མ་ཌོ་བྷོ་ཧ་རེ་(Muhammadu Buhari)ལགས་ཀྱིས། སློབ་ཕྲུག་འཛིན་བཟུང་བཙན་འཁྲིད་བྱེད་པ་ནི་རྒྱལ་ཁབ་ཀྱི་དཀའ་ངལ་ཞིག་ཡིན་པར་བརྟེན། ང་ཚོས་དཀའ་ངལ་དེ་རང་སོར་འཇོག་གི་མིན་པ་མ་ཟད། སློབ་ཕྲུག་ཚོའི་ཕ་མ་རྣམས་ལའང་བཟོད་བསྲན་གནང་རོགས་ཞུ་རྒྱུ་ཡིན། ཞེས་བརྗོད་ཡོད་པ་དང་། བཙན་འཁྲིད་འོག་ཡོད་པའི་ལོ་ན་ ༡༤ ཅན་གྱི་སློབ་ཕྲུག་ཞིག་གི་ཕ་ག་ཅ་ལ་བྷོ་ཁར་(Kachalla Bukar)ཟེར་བ་ཞིག་གིས། ང་ཚོའི་བྱིས་པ་ཚོ་འཇིགས་སྐུལ་དྲག་སྤྱོད་པའི་ལག་ཏུ་ཡུན་རིང་བཞག་ཚེ། ཁོ་ཚོར་གནས་ཚུལ་གང་ཡང་འབྱུང་སྲིད་སྟབས། གཞུང་ངོས་ནས་མགྱོགས་མྱུར་སྐྱོབ་ཐབས་བྱེད་དགོས་ཡོད། ཅེས་རེ་སྐུལ་བཏོན་ཡོད་འདུག
ཐེངས་འདིའི་སློབ་ཕྲུག་བཙན་འཁྲིད་ཀྱི་གནད་དོན་དེ། མི་མང་པོ་ཞིག་གིས་ད་ལྟ་ད་དུང་ཡང་ས་ཁུལ་དེར་སྲུང་སྐྱོབ་ལྷོད་ཡངས་སུ་བཞག་ཡོད་པའི་རྒྱུ་མཚན་གཞིར་བཟུང་ཐོག་ཆབ་སྲིད་ཀྱི་རྒྱབ་ལྗོངས་ཡོད་པར་ངོས་འཛིན་བྱེད་ཀྱིན་ཡོད་ཀྱང་། ནེ་ཇི་རེ་ཡའི་དམག་གི་སྤྱི་ཁྱབ་ལས་ཁུངས་ཀྱིས།མངའ་སྡེའི་སྤྱི་ཁྱབ་ཨ་བྷེ་རམ་གྷ་ཌམ་(Ibrahim Gaidam)ལགས་ནས་མངའ་སྡེ་དེའི་མཐའ་ཁུལ་འགོག་སྲུང་ཚང་མ་ཕྱིར་འཐེན་གྱིས་བཀའ་ཁྱབ་བཏང་བ་ལ་བརྟེན་ནས་བྱུང་ཡོད་སྐོར་སོགས་བརྗོད་འདུག
ཕྱི་ལོ་ ༢༠༡༤ ལོར་བྷོ་ཁོ་ཧ་རམ་འཇིགས་སྐུལ་དྲག་སྤྱོད་ཕྱོགས་ཁག་གིས་ནེ་ཇི་རེ་ཡའི་སློབ་ཕྲུག་བུ་མོ་ ༢༧༦ འཛིན་བཟུང་བཙན་འཁྲིད་བྱས་ཡོད་པ་དང་། སྐབས་དེར་རྒྱལ་སྤྱིའི་བུད་མེད་ཐོབ་ཐང་འཐབ་རྩོད་པ་དང་སློབ་གསོ་དོན་གཉེར་བའི་ཚོགས་སྡེ་ཁག་གིས་སློབ་ཕྲུག་ཚོ་ཀློད་གྲོལ་གཏོང་དགོས་པའི་གནོན་ཤུགས་སྤྲད་ཡོད་སྟབས། འཇིགས་སྐུལ་དྲག་སྤྱོད་ཕྱོགས་ཁག་དེས་རྒྱལ་སྤྱིའི་རྒྱ་གྲམ་དམར་པོའི་གོ་སྒྲིག་འོག་ནེ་ཇེ་རི་ཡའི་གཞུང་དང་ཞི་འགྲིག་བྱས་ཏེ། བཙན་འཁྲིད་འོག་གི་སློབ་ཕྲུག་ ༢༧༦ གཞུང་གི་བཙོན་རྭར་ཡོད་པའི་སོ་སོའི་དམག་མི་ ༡༠༠ ལ་བརྗེ་རེས་བྱས་ཡོད་འདུག
བྷོ་ཁོ་ཧ་རམ་འཇིགས་སྐུལ་དྲག་སྤྱོད་ཕྱོགས་ཁག་དེས་ནེ་ཇི་རེ་ཡའི་གཞུང་ལ་བྱང་ཤར་ཁུལ་དུ་ཁ་ཆེ་མངའ་སྡེ་ཞིག་འཛུགས་དགོས་པའི་དགོས་འདུན་བཏོན་ཏེ། ཕྱི་ལོ་ ༢༠༠༩ ནས་ད་བར་ནེ་ཇེ་རི་ཡའི་མི་མང་ཁྲི་ ༢ ལྷག་བསད་ཡོད་པ་དང་། མི་ས་ཡ་ ༢ ལྷག་དྲག་གནོན་འོག་རང་ཁྱིམ་བཞག་སྟེ་བྲོས་འགྲོ་དགོས་བྱུང་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
“མར་ཁེ་སི་རིང་ལུགས་ཀྱི་འཇོན་ཐང་ཡག་ཤོས་བྱང་ཆུབ་པར་སྦྱོང་བ་དང་། གསལ་པོ་རྟོགས་པ། ཡག་པོ་སྤྱོད་དགོས”ཞེས་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་ཡོངས་ལ་འབོད་སྐུལ་འདི་ལྟ་བུ་གནང་བར་རིགས་པའི་གཞུང་ལུགས་དང་ལག་ལེན་གྱི་དོན་སྙིང་ཧ་ཅང་ཆེན་པོ་ལྡན་ཡོད།
མར་ཁེ་སི་རིང་ལུགས་ཀྱི་འཇོན་ཐང་ཆེ་ཤོས་བྱང་ཆུབ་པར་སྦྱོང་བ་དང་། གསལ་པོ་རྟོགས་པ། ཡག་པོ་སྤྱོད་དགོས་པར་དང་ཐོག“སློབ་སྦྱོང”གི་རྨང་གཞི་བརྟན་པོ་འདིང་དགོས།
མར་ཁེ་སི་རིང་ལུགས་ཀྱི་གཞི་རྩའི་རིགས་པའི་གཞུང་ལུགས་སློབ་སྦྱོང་བྱ་རྒྱུ་ནི་གུང་ཁྲན་ཏང་མིའི་སྦྱོང་དགོས་ངེས་ཀྱི་སློབ་ཚན་ཞིག་རེད། ཏང་ཡོན་ལས་བྱེད་པས་རིགས་པའི་གཞུང་ལུགས་ཀྱི་སློབ་སྦྱོང་ལ་ཤུགས་སྣོན་རྒྱག་རྒྱུ་དེ་གཞི་རྩའི་ནུས་རྩལ་ལ་བརྩི་དགོས། མར་ཁེ་སི་རིང་ལུགས་ཀྱི་གསུང་རྩོམ་གྲགས་ཅན་ཞིབ་ཚགས་ངང་ཀློག་པ་དང་བསམ་གཞིགས་བྱེད་པ་དང་། གཏིང་ཟབ་དང་གསལ་པོ་རྟོགས་པ། ག་དུས་སྦྱངས་ཀྱང་ཤེས་བྱ་གསར་པ་ཤེས་པར་བྱེད་པ། དེའི་ཁྲོད་ཁྱབ་པའི་ལངས་ཕྱོགས་དང་། ལྟ་སྟངས། ཐབས་ཤེས་བཅས་བྱང་ཆུབ་པར་ཤེས་པ་བཅས་བྱས་ཏེ། བསམ་བློའི་སྨུག་སྤྲིན་ལས་བརྒལ་ཐུབ་པ་དང་སོམ་ཉིའི་དྲ་བ་ལས་ཐར་བར་བྱེད་དགོས། “སློབ་སྦྱོང”བརྒྱུད“གཅུས་སྒོ་ཨ་མ”དམ་དུ་དང“གདེང་ཚོད་བཞི”ཆེ་རུ་གཏོང་དགོས།
འཇོན་ཐང་ཆེ་ཤོས་བྱང་ཆུབ་པར་སྦྱོང་བ་དང་། གསལ་པོ་རྟོགས་པ། ཡག་པོ་སྤྱོད་པར་འགག་རྩ་ནི“བེད་སྤྱོད”ཐད་ཤུགས་སྣོན་རྒྱག་དགོས་པ་དེ་རེད།
མར་ཁེ་སིས“མཚན་ཉིད་པ་མཁས་ཅན་ཚོས་ཐབས་ཤེས་མི་འདྲ་བའི་སྒོ་ནས་འཛམ་གླིང་ལ་འགྲེལ་བཤད་རྒྱག་པ་དང་། དེའི་གནད་འགག་ནི་འཛམ་གླིང་ལ་འགྱུར་ལྡོག་གཏོང་རྒྱུ་དེ་རེད”ཅེས་གསུངས་ཡོད། མར་ཁེ་སི་རིང་ལུགས་ནི་དཔེ་དེབ་ཐོག་བཀོད་པ་ཙམ་གྱི་ཤེས་བྱ་མིན་པར། དེའི་ལག་ལེན་རང་བཞིན་ནི་རིགས་པའི་གཞུང་ལུགས་གཞན་དང་མི་འདྲ་བའི་ཁྱད་ཆོས་མངོན་གསལ་དོད་ཤོས་དེ་རེད། སློབ་སྦྱོང་ཡག་པོ་བྱེད་པ་ནི་བེད་སྤྱོད་ཡག་པོ་ཡོང་བའི་ཆེད་དུ་རེད། འཇོན་ཐང་ཆེ་ཤོས་ལ་བརྟེན་ནས་འཛམ་གླིང་གི་ངོས་འཛིན་དང་འཛམ་གླིང་ལ་སྒྱུར་བཀོད་བཏང་སྟེ་སྦྱངས་པ་གོ་ཆོད་དང་། སྦྱངས་པར་སྐུལ་འདེད་གཏོང་ཐུབ་པ་བྱེད་དགོས། མིག་སྔར་སྒྱུར་འཕེལ་བརྟན་གསུམ་གྱི་ལས་འགན་ལྕི་བ་དང་། འགལ་ཟླ་དང་། ཉེན་ཁ། འགྲན་སློང་བཅས་མང་བ། རྒྱལ་སྲིད་སྐྱོང་ལུགས་ལ་འཕྲད་པའི་ཚོད་བགམ་ཧ་ཅང་ཆེ་བ་བཅས་ནི་སྔར་བྱུང་མ་མྱོང་བ་ཞིག་རེད། འཇོན་ཐང་ཆེ་ཤོས་སློབ་སྦྱོང་དང་ཁོང་དུ་ཆུད་པར་བྱ་རྒྱུ་ནི་གནད་དོན་ལ་ལྟ་བའི་མིག་རྒྱང་ཡངས་པོ་དང་། གནད་དོན་དབྱེ་ཞིབ་བྱེད་པའི་རྩོད་སྒྲུབ་ཀྱི་བསམ་བློ། གནད་དོན་ཐག་གཅོད་བྱེད་པའི་འཇོན་ཐང་ཆེན་པོ་བཅས་ལ་འགྱུར་བར་བྱེད་དགོས།
དུས་རབས་གསར་པར་འཇོན་ཐང་བྱང་ཆུབ་པར་སྦྱོང་བ་དང་། གསལ་པོ་རྟོགས་པ། ཡག་པོ་སྤྱོད་པའི་དོན་གྱི་སྙིང་པོ་ནི་དེང་རབས་ཀྲུང་གོའི་མར་ཁེ་སི་རིང་ལུགས་དང་དུས་རབས་21པའི་མར་ཁེ་སི་རིང་ལུགས་ཡིན་པའི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ཡག་པོ་དང་ཡག་པོ་སྤྱད་དེ། ངེས་ཤུགས་དང་། གདེང་ཚོད། བློ་གྲོས་བཅས་དེ་བས་ལྡན་པའི་སྒོ་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་དགོས།(ཤིན་ཧྭ་གསར་འགྱུར་ཁང་པེ་ཅིང་ནས་འབྱོར་བའི་གློག་འཕྲིན)


text:
པེ་ཅིང་དུས་ཚོད་ཟླ་5ཚེས་14ཉིན་གྱི་སྔ་དྲོའི་ཆུ་ཚོད་10དང་སྐར་མ་41ཙམ་ལ་ལོ་བདུན་བཅུར་སླེབས་ལ་ཉེ་བའི་པེ་ཅིང་གི“རྐང་མ་རྫུས་མ་བསྒར་བའི་བགྲེས་སོང”ཞ་པོ་ཡུས་ཀྱིས་ཉིན་བདུན་ནང་ཇོ་མོ་གླང་མར་འཛེགས་ཏེ་ཁོང་གིས་ལོ་43རིང་། སེམས་དབུས་སུ་བཅངས་པའི་ཕུགས་འདུན་མངོན་འགྱུར་བྱུང་ཁར། འཛམ་གླིང་ཐོག་ལོ་ན་མཐོ་ཤོས་ཀྱི་དབང་པོ་སྐྱོན་ཅན་ཇོ་མོ་གླང་མར་འཛེགས་མཁན་དང་པོར་གྱུར་ཡོད།
ཤེས་རྟོགས་བྱུང་བར་གཞིགས་ན། འདི་ནི་ཞ་པོ་ཡུས་ཀྱིས་ཇོ་མོ་གླང་མར་འཛེགས་ཐེངས་ལྔ་པ་ཡིན་པ་དང་། 1975ལོར་ཀྲུང་གོའི་རི་འཛེག་རུ་མི་ཞིག་ཡིན་པའི་ལོ་26ལ་སླེབས་པའི་ཞ་པོ་ཡུས་ཀྱིས་ཇོ་མོ་གླང་མར་འཛེགས་པ་རེད། ཁོང་གིས“སྐབས་དེ་དུས་རི་རྩེར་སྨི་200ཙམ་ལས་མི་འདུག ངའི་བསམ་པར་རི་རྩེར་འཛེགས་ཐུབ་ཀྱི་རེད་སྙམ་བྱུང་། གློ་བུར་དུ་དྲག་རླུང་ལྡང་ནས་ཡར་ལངས་ཐབས་བྲལ་བས་མི་ལོག་ཀ་མེད་བྱུང”ཞེས་བཤད། སྨི་7600ཡི་སྒར་ཁུལ་དུ་བོད་རིགས་རུ་མི་ཞིག་གི་ཉལ་ཁུག་བརླགས་པ་དང་། ཞ་པོ་ཡུས་ཀྱིས་རང་ཉིད་ཀྱི་ཉལ་ཁུག་དེ་ཁོང་ལ་སྤྲད་པས་རང་ཉིད་ཀྱི་རྐང་པ་གཉིས་འཁྱགས་སྦོས་ཐེབས་ནས་གཅོད་དགོས་འཁེལ་བ་རེད། སྐབས་དེ་དུས་ཞ་པོ་ཡུས་དང་མཉམ་དུ་ཇོ་མོ་གླང་མར་འཛེགས་མཁན་རུ་མིའི་ཁྲོད་ནས་མི་9རི་རྩེར་འཛེགས་ཐུབ་ཡོད། སྨན་ཁང་དུ་སྨན་བཅོས་བྱེད་བཞིན་པའི་ཞ་པོ་ཡུས་ལ་སྒྲ་སྡུད་འཕྲུལ་འཁོར་ནས་གནས་ཚུལ་དེ་ཐོས་རྗེས་དགའ་སྐྱོ་གཉིས་ལྡན་གྱི་བསམ་བློ་ཅིག་ཅར་དུ་འཆར། “ལོ་40ཡི་རིང་། སླར་ཡང་ཇོ་རིར་འཛེག་རྒྱུ་ནི་ངའི་འབད་འཐབ་ཀྱི་དམིགས་ཡུལ་ཡིན་པས། ངས་བློས་གཏོང་གཏན་ནས་བྱེད་མྱོང་མེད”1975ལོ་ནས་2018ལོ་བར། རྐང་པ་རྫུས་མ་བསྒར་བའི་ཞ་པོ་ཡུས་ཀྱིས་སླར་ཡང་ཇོ་རིར་ཐེངས་མང་འཛེགས་པས་མཐར་ཁོང་གི་བསམ་འདུན་གྲུབ་པ་རེད།


text:
ནང་ཆོས་དང་དུས་རབས་ཉེར་གཅིག་པའི་ནང་པ།
___༧གོང་ས་༧རྒྱལ་བ་རིན་པོ་ཆེ་མཆོག
" སངས་རྒྱས་པའི་ཆོས་ཟེར་བ་ནི་གཙོ་བོ་ལྟ་གྲུབ་ཇི་འདྲ་ཡིན་མིན་སློབ་སྦྱོང་བྱེད་རྒྱུ་ཧ་ཅང་གལ་ཆེན་པོ་རེད། དུས་རབས་ཉེར་གཅིག་པའི་ནང་པ་ཟེར་དུས་སངས་རྒྱས་པའི་ཆོས་ཀྱི་ལྟ་གྲུབ་ཡག་པོ་ཤེས་པའི་ཐོག་ནས་དད་པ་སླེབས་དགོས་པ་རེད། སངས་རྒྱས་བཅོམ་ལྡན་འདས་རང་གིས། དགེ་སློང་དག་གམ་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།། ལེགས་པར་བརྟག་ལ་ང་ཡི་བཀའ།། བླངས་བར་བྱ་ཡི་གུས་ཕྱིར་མིན།།ཞེས་གསུངས་ཡོད། བཅོམ་ལྡན་འདས་ཀྱི་ཆོས་ལུགས་ནི་བརྟག་དཔྱད་བྱེད་རྒྱུ་ཧ་ཅང་གལ་ཆེན་པོ་རེད། སངས་རྒྱས་ཀྱིས་གསུངས་ཡོད་པ་རེད་ཅེས་རྩ་ཆེན་པོ་བརྩིས་ནས་ཡིད་ཆེས་བྱེད་པ་གཅིག་པུས་འགྲིག་གི་ཡོད་པ་མ་རེད། མགོན་པོ་ཀླུ་སྒྲུབ་ལྟ་བུར་མཚོན་ན་བཅོམ་ལྡན་འདས་ཀྱི་བཀའ་ལ་བརྟག་དཔྱད་བཏང་ནས་རིག་པས་རྩད་གཅོད་བྱས་ཏེ་བཀའ་གང་ཞིག་སྒྲ་ཇི་བཞིན་པར་ཁས་བླངས་རུང་གི་རེད། བཀའ་གང་ཞིག་སྒྲ་ཇི་བཞིན་པར་ཁས་བླངས་རུང་གི་མ་རེད། གང་ཡིན་ཟེར་ན་རིག་པས་སྒྲུབ་བྱེད་མེད་པར་རིག་པས་གནོད་ཀྱི་འདུག་ཅེས་སྒྲ་ཇི་བཞིིན་པ་ཡིན་མིན་དྲང་ངེས་ཕྱེས་ཡོང་གི་ཡོད་པ་རེད། དེར་བརྟེན་སངས་རྒྱས་པའི་ཆོས་ནི་ཆོས་ལེགས་པར་རྣམ་འབྱེད་ཀྱི་ཐོག་ནས་བརྟག་དཔྱད་བྱས་ནས་སེམས་ལ་ངེས་པ་ཐོབ་དགོས་ཀྱི་ཡོད་པ་རེད། དེས་དྲངས་པའི་དད་པ་དང་སྙིང་རྗེ་ཧ་ཅང་གལ་ཆེན་པོ་རེད། འཛམ་བུ་གླིང་འདིའི་སྟེང་ལྟ་གྲུབ་ཡོད་པའི་ཆོས་ལུགས་ཚང་མ་ཧ་ཅང་ཡག་པོ་ཡོད་པ་རེད། བྱམས་པ་དང་བཟོད་པ། བརྩེ་བ། ཆོག་ཤེས་བཅས་ཚང་མས་གསུངས་ཀྱིན་འདུག མི་ལ་ཕན་གྱི་ཡོད་པས་ཧ་ཅང་ཡག་པོ་རེད། སངས་རྒྱས་པའི་ཆོས་ལ་གཙོ་བོ་ཤེས་རབ་ལ་ནན་ཏན་གནང་གི་ཡོད་པ་རེད། "
རས་པས་བསྡུ་བསྒྲིགས་བྱས།
2014-4-9 ཉི་ཧོང་།


text:
རྒྱ་ནག་ནང་ཕོ་མང་མོ་ཉུང་གི་དཀའ་ངལ་ཆེན་པོ་ཡོད་པས་འགྱིག་གི་བུད་མེད་བཟོ་མཁན་ཚོང་གཉེར་ཁང་དག་ལ་ལོ་རེ་བཞིན་ཚོང་བྲིན་རྒྱུག་ཆེ་རུ་འགྲོ་བཞིན་ཡོད་འདུག
རྒྱ་ནག་གཞུང་གིས་ལོ་ངོ་ ༤༠ མ་ཟིན་ཙམ་རིང་འཆར་ལྡན་བུ་སྐྱེས་ཀྱི་སྲིད་བྱུས་ལག་བསྟར་བྱས་པ་དང་། ཁྱིམ་ཚང་གཅིག་ལ་ངེས་པར་དུ་བུ་གཅིག་སྐྱེས་དགོས་པའི་ཁྱིམ་རྒྱུད་སྲོལ་རྒྱུན་གྱིས་མངལ་གྱི་ཕྲུ་གུ་བུ་མོ་རྣམས་མེད་པ་བཟོས་པར་བརྟེན། འདི་ལོའི་བསྡོམས་རྩིས་ལྟར་ན། རྒྱ་ནག་ནང་སྐྱེས་པ་ ༧༢༤༡༣༧༩༣༠ ཡོད་པ་དང་། བུད་མེད་༦༧༠༦༢༨༤༨༣ ལས་མེད་སྟབས། སྐྱེས་པ་མང་པོར་བཟའ་ཟླ་མ་རག་པའི་དཀའ་ངལ་འཕྲད་དེ་འགྱིག་གིས་བཟོས་པའི་བུད་མེད་ལ་འཁྲིག་སྤྱོད་བྱེད་པ་སོགས་ཁེར་རྐྱང་གི་དཀའ་སྡུག་སེལ་ཐབས་བྱེད་ཀྱི་ཡོད་འདུག
ན་ནིང་ད་ལོར་རྒྱ་ནག་གི་བཟོ་གྲྭ་མང་པོས་འཁྲིག་སྤྱོད་ཡོ་ཆས་(Smart Sex Doll) ཞེས་པ་ཡོངས་ཁྱབ་ཀྱིས་ཚོང་འགྲེམས་ཤུགས་ཆེན་བྱེད་ཀྱི་ཡོད་པ་དང་། ཧ་ཅང་ཚོང་བྲིན་ཆེན་པོ་ཆགས་པའི་འགྱིག་བཟོས་བུད་མེད་ཀྱིས་སྐད་ཆ་བཤད་པ་དང་། གླུ་གཞས་གཏོང་ཐུབ་པ་མ་ཟད། ཕར་ལ་སྐད་ཆ་དྲིས་ན་ལན་རྒྱག་ཐུབ་པ་དང་། མིའི་ཤ་མདོག་དང་འདྲ་ཞིང་འཇམ་མཉེན་ལྡན་པ། གཟུགས་བྱད་ཧ་ཅང་ལེགས་པ་སོགས་འགྲོ་བ་མིར་ལྷན་སྐྱེས་ཀྱིས་ཚང་དཀའ་བའི་ཁྱད་ཆོས་མང་པོ་ཞིག་ལྡན་ཡོད་པ་དང་། གོང་ཚད་ཨ་སྒོར་ ༢༠༠༠ ཡས་མས་ཡིན་འདུག
ད་ལོ་ནས་(EXDOLL)ཞེས་པའི་མིའི་སྐྱེས་གཟུགས་ཐོན་སྐྱེད་བཟོ་གྲྭ་ཁང་ཞིག་གིས་(3D)གློག་ཆས་ཀྱི་མ་ལག་བཀོལ་ཏེ་སྔར་ལས་འཐུས་སྒོ་ཚང་བའི་མི་གཟུགས་ཤིག་བཟོ་ཐབས་བྱེད་ཀྱི་ཡོད་པ་དང་། གལ་ཏེ་ལེགས་འགྲུབ་བྱུང་བ་ཡིན་ན་ཀུ་ཤུ་ཁ་པར་གྱི་(Siri)མ་ལག་བཀོལ་བ་ལྟར་སྐད་ཆ་དྲིས་པར་ལན་རྒྱག་པ་དང་སྒྲ་གཏོང་བ་ཙམ་མ་ཡིན་པར། འཁྲིག་སྤྱོད་སྐབས་སུ་ཚོར་བ་སྟོན་ཐུབ་པ་དང་ལུས་ལ་འགུལ་སྐྱོད་ལྡན་པ། མིག་གིས་འགུལ་སྐྱོད་ཀྱི་རྗེས་སུ་སྙེག་ཐུབ་པ་དང་། བཀོལ་སྤྱོད་པའི་སྐད་སྒྲ་ངོས་འཛིན་ཐུབ་ཀྱི་ཡོད་འདུག
ཨེག་སི་ཌོལ་ (EXDOLL)བཟོ་གྲྭ་ཁང་ལ་ཟླ་རེར་འགྱིག་བཟོས་མི་ཉོ་མཁན་ ༤༠༠ ལྷག་ཡོང་གི་ཡོད་པ་དང་། ཕྱི་ལོ་ ༢༠༠༩ ལོ་ནས་ཚོང་འགྲེམས་མགོ་བཙུགས་ཡོད་པ་དང་། ཕྱི་ལོ་ ༢༠༡༦ ལོ་ནས་ཉོ་མཁན་གྱི་གྲངས་འབོར་སྔར་ལས་མང་དུ་ཕྱིན་ཡོད་འདུག ཚོང་གཉེར་ཁང་དེར་སྲོལ་རྒྱུན་འཁྲིག་སྤྱོད་ཡོ་ཆས་དང་དེང་རབས་འཁྲིག་སྤྱོད་ཡོ་ཆས་ཚང་མ་འཚོང་རྒྱུ་ཡོད་པ་དང་། བཟོ་གྲྭ་དེའི་སྦྱིན་བདག་ཆའོ་ཝུའུ་ཡིས་ང་ཚོས་ཤེས་གསལ་ལ་འཛད་སྤྱོད་པ་མང་ཆེ་བས་མི་གཟུགས་དེ་དག་གི་གཟུགས་པོའི་རིང་ཚད་དང་ནུ་མའི་ཆེ་ཆུང་། མིག་མདོག་དང་ལུས་ཀྱི་སྤུའི་མང་ཉུང་། སྐྲ་མདོག་སོགས་ལ་བལྟས་ཏེ་གདམ་གསེས་བྱེད་ཀྱི་འདུག་མོད། མི་ཚང་མ་དགའ་སའི་རིགས་དེ་ཤ་མདོག་སྐྱ་མདངས་ཅན་དང་ནུ་མའི་ཆེ་ཆུང་ཚད་གཞི་མི་ཊར་( ༡.༥༨ ནས་ ༡.༧༠ )་བར་ཡིན་པའི་སྐྱེས་གཟུགས་ལ་དགའ་མོས་བྱེད་ཀྱི་འདུག ཅེས་བརྗོད་ཡོད་པ་རེད།
རྒྱ་ནག་ནང་འཁྲིག་སྤྱོད་ཡོ་ཆས་སྐོར་ལ་དམིགས་བསལ་ཁྲིམས་སྒྲིག་གཏན་འབེབས་མེད་པར་བརྟེན། དེང་སང་རྒྱ་ནག་ནང་དུ་འཁྲིག་སྤྱོད་གཡོ་ཆས་རིགས་བེད་སྤྱོད་གཏོང་མཁན་མང་དུ་འགྲོ་བཞིན་ཡོད་པ་དང་བསྟུན། སྤྱི་ཚོགས་དྲ་རྒྱ་ཁག་ཏུ་འཛད་སྤྱོད་པས་རང་ཉིད་ཀྱི་ཚོར་སྣང་དང་བེད་སྤྱོད་བདེ་མིན་སོགས་ཡོངས་ཁྱབ་ཀྱིས་བཤད་དེ་བགྲོ་གླེང་ཡང་ཡང་ཡོང་གི་ཡོད་པ་དང་། མི་ཞིག་གིས་པོད་འཕྲིན་དྲ་བའི་སྟེང་མི་ཁ་ཤས་ཀྱིས་མི་གཟུགས་འཁྲིག་སྤྱོད་ཡོ་ཆས་དེ་དག་ཡག་པོ་མེད་པར་བརྗོད་ཀྱི་ཡོད་ན་ཡང་། དེ་ནི་ཧ་ཅང་སྐྱིད་པོ་དང་ལུས་ལ་ཐུག་ན་འཇམ་ཞིང་ཧ་ཅང་བདེ་བའི་ཚོར་བ་ཞིག་སྟེར་ཐུབ་ཀྱི་འདུག ཅེས་བྲིས་འདུག
རྒྱ་ནག་གི་བུད་མེད་ཐོབ་ཐང་འཐབ་རྩོད་པ་ཞའོ་མེ་ལི་(XiaoMeili)ཡིས་སྐྱེས་པ་མང་པོས་བུད་མེད་ནི་མི་ཞིག་ཏུ་མི་སེམས་པར་འཁྲིག་སྤྱོད་ཀྱི་གཡོ་ཆས་དང་། ཁྱིམ་ལས་གཉེར་ཞིང་བྱིས་པ་སྐྱེས་མཁན་ཁོ་ན་ཞིག་ཏུ་ངོས་འཛིན་བྱེད་པ་ལྟར། མི་གཟུགས་འཁྲིག་སྤྱོད་གཡོ་ཆས་བེད་སྤྱོད་བྱེད་བཞིན་པ་དེས་བུད་མེད་མང་པོའི་ཁུར་བོ་ཇེ་ཡང་དུ་འགྲོ་བར་ཕན་སྲིད་པ་རེད། ཅེས་བརྗོད་ཡོད་འདུག
རྒྱ་ནག་གི་ཁྲོམ་རའི་དོ་དམ་འགན་འཛིན་ཝུ་ཤིན་ཉིང་(Wu Xingliang)གིས། རྒྱ་ནག་ནི་བུད་མེད་ཧ་ཅང་ཉུང་བའི་རྒྱལ་ཁབ་ཅིག་ཡིན་སྟབས། འགྱིག་བཟོས་བུད་མེད་ནི་ཚོང་རའི་ཅ་དངོས་བྲིན་ཤོས་ཤིག་ཆགས་ཀྱི་ཡོད་པ་རེད། ཡིན་ན་ཡང་། དེ་དག་ནི་འཁྲིག་སྤྱོད་གཅིག་པུ་ཙམ་ཞིག་གི་ཆེད་དུ་མིན་པས་ཉོ་མཁན་ནང་ན་གཞོན་དང་རྒན་འཁོགས་གཉིས་ཀ་ཡོད་པ་མ་ཟད། གཉེན་སྒྲིག་བྱས་ཟིན་པའི་མི་ཡང་མང་པོ་འདུག ཚོང་གཉེར་ཁང་དེ་དག་གིས་སྤྱི་ཚོགས་ཀྱི་སྟོང་ཆ་ཆེན་པོ་ཞིག་སྐོང་ཐུབ་ཀྱི་ཡོད་སྟབས། ང་ཚོས་མུ་མཐུད་མི་གཟུགས་དེ་དག་གི་བྱེད་ནུས་ཡར་རྒྱས་གཏང་སྟེ་མི་དང་མཉམ་དུ་ཕན་ཚུན་སྐད་ཆ་བཤད་ཐུབ་པ་དང་ཁྱིམ་ལས་སོགས་ལས་ཐུབ་པ་ཞིག་བྱ་རྒྱུ་ཡིན། ཞེས་བརྗོད་འདུགཧོང་ཀོང་རང་དབང་གསར་ཁང་གིས་བརྗོད་པ་ལྟར་ན། དེང་སང་རྒྱ་ནག་ནི་འཛམ་གླིང་ཐོག་མིའི་སྐྱེས་གཟུགས་ཐོན་སྐྱེད་ཀྱི་བཟོ་གྲྭ་ཆེས་མང་པའི་རྒྱལ་ཁབ་ཅིག་ཆགས་ཡོད་པ་མ་ཟད། འཛམ་གླིང་གི་འཁྲིག་སྤྱོད་ཡོ་ཆས་བརྒྱ་ཆ་ ༨༠ རྒྱ་ནག་ནས་བཟོ་བཞིན་ཡོད་པས། བཟོ་གྲྭ་དེ་ཚོས་བཟོ་ལས་ཡོང་འབབ་ཨ་སྒོར་དུང་ཕྱུར་ ༦༦ ལ་ལས་མི་ས་ཡ་གཅིག་ལྷག་གླས་ཡོད་འདུག
ཕྱི་ལོ་༢༠༡༧ ལོར་རྒྱལ་སྤྱིའི་ཐོག་འཁྲིག་སྤྱོད་གཡོ་ཆས་སྐོར་ལ་ཞིབ་འཇུག་བྱས་པ་ལྟར་ན། མིའི་བདེ་ཐང་དང་ཕན་གནོད་སོགས་ཀྱི་སྐོར་ལ་ཉམས་ཞིབ་བྱེད་མཁན་ཆེས་ཡག་ཤོས་ཀྱི་རྒྱལ་ཁབ་ ༡༠ གདམ་པ་ལས་ཨང་དང་པོ་དེ་ཌན་མག་(Denmark)དང་ཨང་གཉིས་པ་སི་ཝེ་ཌན(Sweden)། ཨང་གསུམ་པ་གྷུ་རིན་ལན་(Greenland)བཅས་ཆགས་ཡོད་པ་དང་། རྒྱ་ནག་ཨང་རིམ་ ༨༨ པ་དེ་ཡིན་འདུག
གསར་འགོད་པ་སངས་རྒྱས་དཀོན་མཆོག


text:
གོད་ཆག་ཀློང་གི་སྐད་དང་ལོ་རྒྱུས།
དམུ་དགེ་བསམ་གཏན།
“བདག་རབ་བྱུང་བཅོ་ལྔ་བའི་ཤིང་ཕོ་སྟག་གི་ལོ་ (ཕྱི་ལོ་ ༡༩༡༤) ཧོར་ཟླ་བཅུ་གཅིག་པའི་ཡར་ངོ་ཞིག་ལ་ཁྱིམ་དེར་བཙས་ཟེར། དེ་སྐབས་ཨ་ལགས་བར་ཞིང་ཚང་ཟེར་བའི་བླ་མ་བགྲེས་པ། ལུང་བསྟན་ལ་ཐོགས་པ་མེད་པ་དགོན་གྲོང་ཀུན་གྱིས་ཚད་མར་འཛིན་པ་ཞིག་ཡོད། ཁོང་གིས་ང་རང་མ་སྐྱེས་པའི་སྐབས་ཁྱེད་ཚང་གི་ཁྱིམ་དུ་གོས་ཆེན་གྱི་འབོལ་གདན་སེར་བོ་ཞིག་བཏིང་། ཡོལ་བ་སེར་བོ་ཞིག་ཀྱང་བརྒྱབ་འདུག་པ་རྨིས་གསུངས་ཐལ་ཟེར། བདེན་པ་ཡིན་མིན་མི་ཤེས” །
“བདག་བྱིས་པ་ཡིན་དུས། གཟུགས་པོ་བདེ་མོ་ཞིག་ཡིན་སྟབས་ཁྱིམ་མཚེས་དང་བཟའ་མི་ཉེ་འབྲེལ་སོགས་ཀྱིས་གཅེས་ཤིང་པང་ནས་འཁུར་བ་ལས་གྱོས་ཀོ་སོགས་ཀྱི་ནང་དུ་ཉལ་མ་དགོས་འདུག མ་རྒན་གྱིས་ཁུར་ནས་མགོན་ཁང་ལ་སྐོར་བ་མང་བོ་བྱས། བྱིས་པའི་རྩེད་མོའི་སྐབས། འཆད་ཉན་སྒོམ་སྒྲུབ་བྱེད་པ་ཤ་སྟག་བརྩེས་པ་དྲན་འདུག ཅུང་ཟད་ནར་སོན་ནས་ཕྱུགས་འཚོ་བ་དང་། ཞིང་འདེབས་དུས་མཛོ་སྣ་འཁྲིད་པ། སྟོན་ཞིང་བརྔ་དུས་བམ་པོ་འགེལ་བ་སོགས་ཁྱིམ་ལས་གང་ཐུབ་བྱས། ལོ་བརྒྱད་དགུ་ཞིག་ལོན་དུས། མའི་ཕ་རྒན་ཨ་མྱེ་བསོད་དར་དང་། མའི་མྱིང་བོ་དཀོན་མཆོག་བདེ་ཆེན་གཉིས་ཀྱིས་བླ་མ་རྣམས་ལ་གསུང་བརྟག་ཞུས་པར་བུ་ཆུང་འདི་གྲྭ་བ་བྱེད་དགོས་གསུངས་ཟེར་ནས་གྲྭ་བ་བྱེད་རྒྱུ་བྱས”།
“ང་རང་ཚོགས་སུ་ཞུགས་སྐབས་གྲྭ་བ་ལྔ་བརྒྱ་ལྷག་ཡོད། དགེ་བཤེས་བཟང་བོ་དུ་མ་དང་། སྐད་གྲྭ་བ་འདོན་རྟ་དབྱངས་ལ་མཁས་པ་དུ་མ་ཡོད། ཕྱག་སྐོར་དང་སྒོམ་སྒྲུབ་ཉམས་ལེན་ལ་འབད་མཁན་མི་ཉུང་བ་རེ་བཞུགས་འདུག ཁ་ཏི་སྐྱ་ཏི་སྤྱོད་ངན་ཅན་ཡང་འགའ་ཞིག་འདུག”
“ཨ་ཁུ་བློ་བཟང་བཀྲ་ཤིས་ཞེས་ཞུ་པའི་མཁས་པ་ཞིག་ཡོད། ཁོང་གི་མདུན་དུ་རྒྱུན་པར་སོང་ནས། ཡི་གེ་དཀར་ནག་དང་དག་ཡིག་སོགས་ཅུང་ཟད་སྦྱངས། ཁོང་ངན་སྔགས་དང་མཐུ་བྱད་སོགས་ལ་མཁས་པས་ཅུང་ཟད་རེ་བསླབས། གཏེ་བོ་འགའ་རེས་བདག་ལ་བརྙས་གཙེ་བྱས་པར། ཨ་ཁུ་བློ་བཟང་བཀྲ་ཤིས་ཀྱི་ངག་བཀོད་ལྟར་དམ་ཅན་བསྐུལ་བས་རྟགས་མཚན་མྱུར་དུ་ཐོན་ཏེ་ཁོ་རང་ཚོ་གྲྭ་ཚང་འདི་དང་ཁ་འབྲལ་དགོས་བྱུང”་།
“བླ་བྲང་གླིང་ནས་འཁྱམ་ར་སྟེ་འདུག་ས་ཁང་ཆུང་རེ་རྙེད་མོད། ཁང་བདག་ལ་གཡོག་བྱེད་དགོས་པས་དཔེ་ཆ་ལྟ་རྒྱུར་གནོད། དེའི་སྟབས་ཞང་བོ་བདེ་ཆེན་གྱིས་བདག་ལ་ཁང་ངན་ཞིག་ཉོས། དེར་བསྡད”།
“དེ་ནས་བླ་བྲང་བཀྲ་ཤིས་འཁྱིལ་དེར་རིགས་པ་སྨྲ་བའི་གྲས་སུ་ཆུད་ཙམ་ན། དམུ་དགེ་བསམ་གཏན་ཞེས་པའི་མིང་དེ། གྲྭ་ས་དེར་གྲགས་ཙམ་བྱུང་། ཕྱིས་སུ་ས་གཞན་དག་ཏུའང་མིང་དེ་ལྟར་འབོད་པ་བྱུང་ངོ”་།
“དེ་རྗེས་སྨོན་ལམ་ཆེན་མོའི་སྐབས། ཕ་ཡུལ་ནས་ཕ་རྒན་སླེབས་ཏེ་ད་ལན་ངེས་ཅན་དུ་ཕ་ཡུལ་ལ་ལན་ཅིག་འགྲོ་དགོས། ལོ་ངོ་དགུ་ལ་ཕ་ཡུལ་དུ་མ་སླེབས། མ་རྒན་གྱིས་ཁྱོད་དྲན་ནས་རྟག་པར་གདོང་མཆི་མས་གང་འདུག་ཟེར། ངེད་ཀྱིས་སློབ་གཉེར་གྱི་འཕྲོ་བསྐྱུར་ནས་འགྲོ་མི་འདོད། འོན་ཀྱང་ཡུལ་ཕྱོགས་དང་ཉེ་འབྲེལ་སོགས་ཀྱིས་ཁ་ཏ་བྱེད་པས་ཅི་བྱ་གཏོལ་མེད་དུ་གྱུར། ཨ་ཁུ་སྨོན་ལམ་ཚང་གི་མདུན་དུ་སོང་ནས་དེ་ལུགས་ཞུས་པས། རེ་ཞིག་ཅང་མི་གསུང་བར་གཟིགས་ནས་བཞུགས། དེའི་འཕྲོར་ཨ་ཧ་བོ་ངས་ཁྱོད་ལ་བར་ཆད་ཅིག་ཐོན་ཡོང་བསམ་གསུངས། དེ་ནས་ཕ་ཡུལ་དུ་མི་འགྲོ་ཀ་མེད་བྱུང་ནས་ལམ་བར་དུ་ཞག་ཉི་ཤུ་རྩ་གྲངས་འགོར”།
“དེ་ནས་སྙན་ངག་ཞིག་བསླབ་ན་རྩོམ་ཨེ་ཡོང་སྙམ་ནས། དབྱངས་ཅན་མའི་བསྟོད་པ་ཞིག་བརྩམས། གཞན་གྱིས་རྩོམ་ཡག་པོ་འདུག་ཟེར། ཡང་འཇམ་དབྱངས་དཀར་བོའི་བསྟོད་པ་ལེའུ་གསུམ་ཅན་ཞིག་བརྩམས། རྩོམ་ལ་དྲས་རྒྱག་མཁན་ངོ་ཤེས་ཤིག་ཡོད་པ་ལ་བསྟན་པས། ཡིག་སྐྱོན་འགའ་ཞིག་ཕུད་པ་ལས་རྩོམ་ལ་དྲས་རྒྱག་རྒྱུ་མ་རྙེད་འདུག དེ་ནས་ཀུ་རེའི་ཚུལ་གྱིས་རྩོམ་འབྲི་བ་དང་། ཡིག་བསྐུར་སོགས་ཚིགས་བཅད་དུ་སྡེབ་པ་མང་བོ་བྲིས་པས། རྩོམ་ཤར་ཤར་ཐོན་པ་ཞིག་བྱུང”་།
“བདག་གཞན་གྱི་ཁྱམས་ར་ཞིག་ཏུ་སྤོར་ཏེ་རིག་གནས་ལ་སྦྱངས་དགོས་ཤར་ནས། ཉིན་ཤིག་པྲ་ཕབ་མཁན་དེ་གདན་དྲངས་ནས། ངེད་ཀྱིས་མིག་འཕྲུལ་སོགས་སྒྱུ་མ་སྣ་ཚོགས་ཤིག་སློབ་འདོད་པས་ཇི་འདྲ་ཞེས་དྲིས་པས། ཟམ་པ་སྐེད་ཆད་ཅིག་བབ་འདུག་མི་བཟང་ཟེར། འོ་ན་རིག་གནས་ཤིག་བསླབ་ན་ཞེས་དྲིས་པས། རལ་གྲི་འོད་འཚེར་བ་ཞིག་བབ། ཤིན་ཏུ་ལེགས། འོན་ཀྱང་རལ་གྲིའི་རྩེ་ལ་སེར་ཁ་ཕྲ་མོ་ཞིག་འདུག་མོད། འཇམ་དབྱངས་ཆོས་རྗེའི་གསོལ་འདེབས་ཡོན་ཏན་དཀྱིལ་འཁོར་མ་བཏོན་ན་སྐྱོན་མེད་པ་ཤར་འདུག་ཟེར། ཡང་ངས་རིག་གནས་བསླབ་ན་ལས་འབྲེལ་ཡོད་སའི་སློབ་དཔོན་དེ་གང་ན་འདུག་དྲིས། ཚོགས་ཆེན་འདུ་ཁང་གི་ཤར་ཕྱོགས་སུ་ཡོད་ལ། དགུང་གྲངས་ལྔ་བཅུ་དྲུག་ཅུ་ཡར་མར་ཞིག་རེད། རྟོགས་པ་མཐོན་པོ་ཞིག་ཡིན་ཀྱང་། མཛད་འཕྲིན་ཆེས་ཆེར་རྒྱས་པར་སྟོན་གྱི་མེད་པ་འདྲ་སྟེ་པདྨ་ཆེན་པོ་ཞིག་གི་ནང་དུ། ཤེལ་གྱི་མཆོད་རྟེན་ཞིག་འདུག་སྟེ། པདྨའི་འདབ་མ་རྣམས་ཀྱིས་མཆོད་རྟེན་ཅུང་ཟད་བཏུམ་སྟེ་འདུག་ཟེར།”
“རྗེས་སོར་ངེད་ཀྱི་བསམ་པར། པཎྜི་ཏ་ཆེན་པོ་ལྷ་མོའི་ཚུལ་ཁྲིམས་རིན་པོ་ཆེ་གྲགས་ཆེའང་། དགུང་གྲངས་ཐོད་ཐུག་ཀྱང་གཟིམ་ཁང་ཚོགས་ཆེན་འདུ་ཁང་གི་ཤར་ཕྱོགས་སུ་མེད་པར་ཐོད་མི་ཐུག ཁོང་ཨ་ལགས་རྒྱ་ཞབས་དྲུང་རིན་པོ་ཆེ། དགུང་གྲངས་དང་ཚོགས་ཆེན་འདུ་ཁང་གི་ཤར་ཕྱོགས་སུ་ཡོད་པས་དེ་གཉིས་ཐོད་ཐུག་ཀྱང་མཛད་འཕྲིན་ཆེས་ཆེར་རྒྱས་པར་སྟོན་བཞིན་པ་ཡིན་ཏེ། ཚོགས་ཆེན་ཁྲིར་བཞུགས་ཡོད། དབང་བཀའ་ཆོས་རྒྱ་ཆེར་སྟོན་བཞིན་པས། ཐོད་མི་ཐུག་བསམ་ནས་གང་ཡིན་ངེས་པ་མ་རྙེད་ཕྱིས་ཚོགས་ལ་སོང་ནས་དུས་འཁོར་སྲིབ་གྲལ་ཞིག་ནས་དུས་འཁོར་བ་འགའི་གྲལ་མཐར་བསྡད། དེའི་ཉིན་གྲལ་གྱི་གྲལ་འགོར། གྲྭ་རྒན་དབུ་ཆེ་ཞིང་དབུ་སྐྲ་ཅུང་ཟད་དཀར་བ་ཞིག དེ་མཐོང་བ་ན་སེམས་དགའ་ཞིང་ཡིད་དང་བ་ཞིག་བྱུང་། མཉམ་དུ་ཡོད་པའི་དུས་འཁོར་བ་དེ་ལ། གྲལ་འགོའི་ཨ་ཁུ་དེ་སུ་རེད་ཅེས་དྲིས་པས་འོ་དེ་ཨ་ཁུ་ཨོཾ་འཁྱིམ་ཚང་ཟེར་བའི་མཁས་ཆེན་དེ་རེད”།
“རྗེས་སོར་བདག་སློབ་གྲྭ་དེའི་དགེ་རྒན་དུ་བསྐོས། དཔེ་ཆ་སློབ་གཉེར་བྱེད་རྒྱུ་ལ་གནོད་སྙམ་དུ་སེམས་སྡུག་ཆེན་པོ་བྱུང་། ཕྱག་མཛོད་དབལ་མང་ཚང་ལ་ཞུས་ནས་དགོངས་པ་ཞུས་ཀྱང་དགོངས་པ་མ་ལོན། ད་རྗེས་སྐྱབས་མགོན་ཐམས་ཅད་མཁྱེན་པ་ཁོང་གི་ཞལ་ནས། ཚོགས་འདུའི་ཐོག་གསུང་གནང་སྟེ། དེང་དུས་གསར་བརྗེ་ཟེར་བ་དེ་འཛམ་གླིང་འདིར་ཆུའི་རླབས་བཞིན་ཡོང་གིན་ཡོད། མི་རང་རང་འདྲ་བ་སྔོན་ལས་ཀྱི་དབང་གིས་ཁྲི་ཁ་གདན་ཁ་འདི་འདྲར་སྐྱེས་ན། ཡུལ་ཁམས་སྤྱི་བློས་གཏོང་ཉན་རྒྱུ་མ་རེད་བསམ་ནས། བསམ་པ་ཡར་བསམ། སྐུད་པ་ཡར་འཁེལ་བྱས་པ་ཡིན་ཡང་། ཐང་ན་གཉའ་ལ་རྐ་བརྐོས་དང་ཁ་འདྲ་འདྲ། མགོར་ཆུ་དྲངས་དང་ཁ་འདྲ་འདྲ་བཤད་ཀི་ཡོད་ནི་རེད། ཁྱེད་རྣམ་པ་སློབ་མ་ཚོ་ཡིན་ན་ཡང་། ངས་བརྒྱ་བོའི་གྱབ་ཀི་བསལ། བརྒྱད་པོའི་གྱབ་ཀི་བདམས་ནས། རིག་གནས་ཡག་པོ་རེ་ཨེ་སློབ་སྙམ་དུ་རེ་བ་བྱས་པ་ཡིན་པས། རེ་བ་ཅན་ལ་རེ་ཐག་ཅིག་མ་གཅོད། ཁོང་ཨ་ཁུ་བསམ་གཏན་ཡང་། ཆོས་འཇིག་རྟེན་གཉིས་ཀར་རྣམ་དཔྱོད་ཆེ་བ་ཡིན་གཤིས་དགེ་རྒན་དུ་བསྐོ་བཞག་བྱས་པ་ཡིན། ཁྱེད་རྣམས་ཀྱིས་ཀྱང་བརྩི་བཀུར་དང་གསུང་བརྩི་དགོས། ཞེས་སོགས་གསུངས”།
“བདག་ཆབ་སྲིད་ཀྱི་ཕྱོགས་ལ་རྒྱུས་མེད་ལ། ཡིག་ཚང་སོགས་དང་མི་ཆེན་དཔོན་ཆེན་ལ་སྐྲག་ཉམས་གུས་ཟོལ་སོགས་ཆེར་མི་ཤེས་མོད། ཁོང་ཐམས་ཅད་མཁྱེན་པ་བདག་ལ་ཐུག་ཤིན་ཏུ་དགྱེས་པས་གོང་འོག་གང་གི་ཡང་བཀའ་བཀྱོན་སོགས་བྱུང་མ་མྱོང”་།
“བདག་བླ་བྲང་དུ་ཟིང་ཆ་ཆེ་བས་འདུག་མི་འདོད་པ་བྱུང་། དགོན་པའི་ཚོགས་ཆེན་ཁྲི་རིན་པོ་ཆེ་སོགས་ལས་སྣེ་འགའ་ཞིག་དང་། རྫོང་གི་དཔོན་ཆེན་འགའ་ཞིག་གིས་ཀྱང་ཁྱོད་ལན་གྲུར་སོང་ནས་བྱ་བ་རེ་སྒྲུབ་ན་ཟེར་བ་བྱུང་། བདག་ཀྱང་རྣམ་གཡེང་ལ་གོམས་པའི་དབང་གིས་གྲོང་ཁྱེར་ཆེ་ས་རྣམས་སུ་ལྟད་མོར་འགྲོ་འདོད་སྐྱེས”།
“དེའི་ཤུལ་དུ་བདག་གི་རྩ་བའི་བླ་མ་རྣམས་ཀྱི་ནང་ནས། པཎ་ཆེན་ཤཱི་ལའི་མཚན་ཅན་ཏེ་ཨ་ཁུ་ལྷ་མོའི་ཚུལ་ཁྲིམས་ཚང་གཅིག་པུ་བཞུགས་ཡོད་སྟབས་ཁོང་ལ་ཞུ་དགོས་པ་བྱུང་སྟེ། བླ་མས་བཀའ་མ་གྲོལ་ན་བྱ་བཞག་འགྲོ་འདུག་གང་ཡང་ལམ་འགྲོ་མི་འོང་བས་ཕོ་ཚོད་བསྐྱེད་དེ་ཞུས་པ་ན། ཞལ་ནས་འགྲིག་གི་ཁྱོད་རྒྱ་ནང་དུ་སོང་ན་ཕན་ཙ་གེ་ཙིག་གེ་ཐོགས་ཡོང་གསུངས་ནས་བཀའ་གྲོལ། རྗེས་སོར་སྐུ་མདུན་དུ་བཅར་སྐབས། ཡང་ཞལ་ནས་ཁྱོད་རྒྱ་ནང་དུ་སོང་ན་དགེ་བཤེས་ཤེས་རབ་རྒྱ་མཚོའི་མདུན་ནས་སྔགས་ཤིག་ཁྲིད་ཨེ་ཐུབ་ལྟོས། ཁོང་ནི་བསམ་གྱིས་མི་ཁྱབ་པ་ཞིག་ཡིན་ཞེས་ཡོན་ཏན་མང་བོ་བརྗོད་པ་དང་། ཚེ་རབས་དྲན་པའི་མངོན་ཤེས་ཡོད་ཚུལ་རྒྱས་པར་གསུངས། ཁོང་གིས་དགེ་བཤེས་རིན་པོ་ཆེ་ཤེས་རབ་རྒྱ་མཚོ་ལ་བཅོལ་དམ་གྱིས་ཕྱག་ཡིག་ཀྱང་བསྐུར”།
“དེ་ནས་རླངས་འཁོར་ལ་བསྡད་ནས་ལན་གྲུར་སླེབས། དགེ་བཤེས་རིན་པོ་ཆེ་ཤེས་རབ་རྒྱ་མཚོ་ཡང་དེ་གར་ཕེབས་འདུག་པས་ཞལ་མཇལ། ཚུལ་ཁྲིམས་ཀྱི་ཡི་གེ་བསྐུར་ཏེ་སློབ་མ་ཞིག་བཅོལ་དམ་བྱས་ཡོད་པ་དེ་ཁྱོད་ཨེ་རེད་གསུངས། རེད་ལགས་ཞུས་པས་དེ་ནས་བཟུང་ནང་མི་ལྟ་བུར་གྱུར”།
“རབ་རྒྱལ་ལྕགས་སྟག (ཕྱི་ལོ ༡༩༥༠) ལོ་རང་ལོ་སོ་བདུན་ཐོག་དགེ་བཤེས་རིན་པོ་ཆེ་དང་ཞིན་ཅང་གི་དཔོན་ཁ་ཤས་དང་མཉམ་དུ་གནམ་གྲུར་བཞུགས་ནས་པེ་ཅིན་དུ་སོང་། ཐོག་མར་དགེ་བཤེས་རིན་པོ་ཆེ་སོགས་དང་། ངེད་ཀྱང་མགྲོན་ཁང་སྣེ་ལེན་ཁང་དུ་བསྡད”།
“བདག་རིག་གནས་ལ་དགའ་བས་སློབ་གྲྭ་ཞིག་ཏུ་སོང་ནས་རྒྱ་ཡིག་དང་དབྱིན་ཡིག་ཅིག་སློབ་སྙིང་འདོད། འོན་ཀྱང་དབྱང་ཅིན་རིན་གྱིས། ཁྱོད་ལས་བྱེད་པ་བྱས་ན་ངེད་ཅག་ལ་མཁོ། ད་དུང་སི་ཁྲོན། ཤས་ཁམས། བོད་ལྗོངས་རྣམས་བཅིངས་འགྲོལ་མ་བཏང་། བོད་ཡིག་གི་ལས་དོན་གལ་ཆེ་ཟེར་བྱུང་། དགེ་བཤེས་རིན་པོ་ཆེས་ངེས་པར་ཁས་ལོངས། ལས་བྱེད་པ་བྱས་ནས་བསྟན་འགྲོའི་དོན་ཅི་ནུས་རེ་བྱེད་དགོས་གསུང་སྟབས་ཁས་བླངས་ནས། མི་རིགས་དོན་བྱེད་ཨུ་ཡོན་ལྷན་ཁང་གི་སི་བཞི་ཡོད་པའི་གསུམ་པའི་ནང་དུ་སྤོར། དེ་གར་རྡོ་རྗེ་ཚེ་བརྟན། ཕུན་བཀྲ་སོགས་ཡོད་པས་སྟབས་བདེ་བྱུང་། དེ་གར་ཡིག་བསྒྱུར་བ་ཕུན་བཀྲ་དང་། རྒྱ་མི་ཁ་ཤས་ཡོད། ཧང་མེན་ཤན་བསོད་ནམས་རྒྱ་མཚོ་ཡང་ངེད་ཀྱིས་གོང་ལ་ཞུས་ནས་ལས་ཁུངས་དེ་གར་བཀོད་སྒྲིག་བྱས། དེར་མི་དམངས་བརྙན་པར་སོགས་ཡི་གེ་བསྒྱུར་བ་དག་ལ་ཞུས་དག་བྱས་ནས་བསྡད”།
“ང་ཕོད་སོགས་བོད་ཀྱི་འཐུས་མི་རྣམས་རྒྱ་གར་ནས་ཆུ་ཐོག་བརྒྱུད་པེ་ཅིན་དུ་འབྱོར་ཏེ་བོད་ཞི་བའི་བཅིངས་འགྲོལ་གྱི་ཆིངས་ཡིག་དོན་ཚན་བཅུ་བདུན་པ་ཐག་བཅད། ཆིངས་ཡིག་པར་ཞུས་ཀྱི་ལས་དོན་ལའང་ཞུགས་དགོས་བྱུང”་།
“རབ་རྒྱལ་མེ་མོ་བྱ (ཕྱི་ལོ ༡༩༥༧) ལོ་རང་ལོ་ཞེ་བཞིའི་ཐོག་ཁྲིན་ཏུའུ་རུ་གཡས་ལྷུང་པར་ངོ་རྒོལ་བྱེད་པའི་ཚོགས་འདུར་ཞུགས་དགོས་བྱུང་། འོན་ཀྱང་ཆོས་ལུགས་བཅོས་བསྒྱུར་མ་བྱས་སྟབས་གཟན་ཤམ་གྱོན་ནས་བཙུན་ཚུགས་བཟུང་ཞིང་རྒྱ་སྐད་མི་གོ་བའི་རྣམ་པ་བསྟན་པས། རང་གཞན་གང་ལའང་ངན་སྨྲས་བྱེད་མ་དགོས”།
“རང་རྒྱལ་ས་ཕོ་ཁྱི (ཕྱི་ལོ ༡༩༥༨) ལོ་རང་ལོ་ཞེ་ལྔའི་ཐོག་སླར་ལྷ་རྒྱལ་གླིང་དུ་འོང་། ལོ་དེའི་ཟླ་བརྒྱད་པའི་ནང་རང་སྐྱོང་སྲིད་གཞུང་འབར་ཁམས་སུ་སྤོས་སྟབས་བདག་ཀྱང་འབར་ཁམས་སུ་སྤོས། དེ་སྐབས་ཤིག་རྨི་ལམ་དུ་དུག་སྦྲུལ་ཆེན་པོ་ཕུ་ཐུང་ཙམ་ཞིག་ཡོད་པ་སྒེའུ་ཁུང་ནང་ནས་ཡོང་སྟེ། ངའི་མགོ་ཁ་ནང་དུ་བཅུག ངའི་ལག་ཏུ་གྲི་གུག་ཅིག་ཡོད་པས་དེས་ཁོའི་ཁ་ཤ་སོགས་གཤགས་ཏེ་མགོ་ནས་བཀོག ཁོ་གར་སོང་ཆ་མེད་དུ་གྱུར། ནུབ་ཅིག་ཡང་སྦྲུལ་ཆེན་པོ་འདོམ་གསུམ་བཞི་ཙམ་ཡོད་པ་ཞིག་འོང་བར། ངའི་ལག་ཏུ་གྲི་ཐུང་ཞིག་དང་ཐོ་བ་ཞིག་ཡོད་པས་གྲི་ཐུང་སྐེར་བཞག་ནས་ཐོ་བས་བརྒྱབ་པ་སྐེ་བཅད་ནས་ས་ལ་ལྷུང་། བལྟས་པས་ཤིང་གིས་བཟོས་པ་ཞིག་ཡིན་འདུག་པ་རྨིས། དེ་ཕྱིན་ཀླུ་སྐྱོན་སོགས་ཀྱིས་མི་ཐུབ་པ་ཞིག་བྱུང་སོང་སྙམ། དགོན་པ་ཐམས་ཅད་བཅོས་བསྒྱུར་བྱས་པའི་གཏམ་དག་ཐོས་ཤིང་། གསར་འགྱུར་ཐོག་ནས་ཀྱང་མཐོང་ཐུབ། ཟླ་བཅུ་བ་ནས་བཀས་བཀོད་རྒྱུད་འཛིན་ཀྱི་རྔ་མ་གཅོད་དགོས་ཞེས་པའི་ལས་འགུལ་ལངས། ཟླ་ངོ་གསུམ་ལ་ལས་འགུལ་བྱས། གཟན་ཤམ་གྱོན་བཞིན་ཚོགས་འདུར་ཞུགས་མོད། ལས་ཀའི་བསྒྱུར་བཀོད་པའི་གྲངས་སུ་འགྲོ་མ་དགོས”།
“རབ་རྒྱལ་ས་མོ་ཕག (ཕྱི་ལོ ༡༩༥༩) ལོ་རང་ལོ་ཞེ་དྲུག་ཐོག་ལུགས་རྙིང་གི་ལོ་སར་ནས་གཟན་ཤམ་མི་འཕུད་ཀ་མེད་བྱུང་། ལོ་དེའི་སྤྱི་ཟླ་ལྔ་བར་པེ་ཅིན་དུ་རྒྱ་བོད་ཤན་སྦྱར་ཚིག་མཛོད་དང་མའོ་ཙེ་ཏུང་གི་གསུང་རྩོམ་གཅེས་བསྡུས་དེབ་དང་བོ་བསྒྱུར་བར་ཞུས་དག་བྱེད་དུ་ཤོག་ཟེར་དེར་སོང་། རྗེས་སུ་ཚེ་ཏན་ཞབས་དྲུང་ཚང་ཕེབས། ཁང་མིག་གཅིག་གི་ནང་དུ་མཉམ་དུ་བསྡད། ཁོང་ཐུགས་རྒྱུད་འཇམ་ཞིང་བོད་རང་གི་རིག་གནས་ལ་ཤ་ཞེན་ཆེ་བས་ངེད་གཉིས་ཡིད་མཐུན་པོ་བྱུང་སྟེ། ཟ་མ་ཟ་བ་དང་། འཁྱམས་འཁྱམས་ལ་འགྲོ་བ་སོགས་མཉམ་འགྲོ་མཉམ་འདུག་བྱས་པས་སྐྱིད་པོ་བྱུང”།
“རབ་རྒྱལ་ལྕགས་མོ་གླང་( ༡༩༦༡) ལོ་དང་། ཆུ་ཕོ་སྟག་ (ཕྱི་ལོ ༡༩༦༢) ལོ་རང་ལོ་ཞེ་དགུའི་ཐོག་སུའུ་ལེན་བཟོ་བཅོས་རིང་ལུགས་ལ་དགག་གཏོང་གི་ལས་འགུལ་ཆེན་པོ་ལངས། ཉིན་བཞིན་དགག་གཏོང་ཚོགས་འདུ་འཚོགས། མི་རྣམས་ལ་མུ་གེའི་སྐྲང་ནད་བྱུང་། ལྟོགས་གྲིར་ཤི་བའང་ཡོད” །
“སྤྱི་ཟླ་བཅུ་བར་དམར་སྲུང་དམག་ཅེས་པས་ཁུལ་སྲིད་གྲོས་ཁང་ནས་ངེད་ཅག་མི་ལྔ་བཟུང་ནས་བཅའ་ལག་ཡོ་བྱད་ཐམས་ཅད་འཕྲོགས། ཁྲོམ་སྐོར་ལ་ཁྲིད་འཐབ་རྩོད་བྱས་མོད། སེམས་ལ་སྡུག་བསྔལ་མ་མྱོང་། འཁོར་པའི་ཉེས་དམིགས་ཅུང་ཟད་རེ་སྒོམ་ཁུལ་བྱས། སྔར་ལམ་རིམ་བློ་སྦྱོང་སོགས་ལ་བལྟས་པ་ཅུང་ཟད་ངོ་འཕྲོད་པ་བྱུང”་།
“ཁྲོམ་སྐོར་ལ་འགྲོ་བའི་སྐབས། ཆོས་གོས་སྣམ་སྦྱར་གྱོན་དུ་བཅུག རི་ཁྲོད་ཞྭ་ཅིག་ཅིག་མགོ་ལ་བསྐོན། རྒྱབ་ཏུ་འཇམ་སྡུད་བཟང་གསུམ་གྱི་དཔེ་ཁུར་དུ་བཅུག ཕྲག་པ་གཡས་གཡོན་དུ་བཀའ་གདམས་གླེགས་བམ་ཀྱི་ཤོག་གྲངས་ཁ་ཤས་རེ་བཏགས། ལག་ཏུ་འཕྲེང་བ་ཞིག་དང་ཇོ་བོའི་རྣམ་ཐར་ཆེན་པོའི་དུམ་བུ་ཞིག་བཞག་ནས། ཁ་འབོད་སྣ་ཚོགས་འུར་དིར་གྱི་ངང་དུ་དེད། ངེད་ཀྱི་སེམས་ལ་དགའ་སྣང་ཞིག་སྐྱེས་ཏེ། མགུར་ཞིག་འཐེན་འདོད་ནས། ལུས་ལ་ངུར་སྨྲིག་གི་གོས་ཤིག་གསོལ། །བཀའ་གདམས་གདམས་ངག་གི་རྒྱན་ཞིག་གསོལ། ། ལག་ཏུ་བཀའ་གདམས་ཀྱི་གླེགས་བམ་གཏད། ། མགོ་ལ་སྣེ་རིང་གི་ཞྭ་ཞིག་བསྐོན། །ཨེ་མ་དེ་རིང་གི་སྐྱིད་པ་ལ། ། ཞེས་སོགས་གང་ཤར་ཐོལ་བྱུང་དུ་སྨྲས་པ་དང་། མར་གྱུར་འགྲོ་བའི་སྡིག་སྒྲིབ་སྡུག་བསྔལ་ཀུན། །མ་ལུས་ད་ལྟ་བདག་ལ་སྨིན་པ་དང་། །བདག་གི་བདེ་དག་གཞན་ལ་བཏང་བ་ཡིས། འགྲོ་ཀུན་བདེ་དང་ལྡན་པར་བྱིན་གྱིས་རློབས། །ཞེས་ཁོ་ཚོའི་ཁ་འབོད་དང་སྦྲགས་ནས་སྐད་གསང་མཐོན་པོས་བསྒྲགས་པས། སྐབས་འགར་ཁོ་ཚོས་མི་ཐོས། སྐབས་འགར་ཐོས་ཀྱང་རྒྱ་མི་ཚོས་དོན་མི་གོ་བར། འདིས་ལོག་སྤྱོད་ཀྱི་ཁ་འབོད་བྱེད་ཀི་ཡོད་པ་འདྲ་ཟེར་ནས། བོད་ཕྲུག་ཀླད་མེད་རེ་ཁྲིད་འོང་ནས། འདིས་ཅི་ཟེར་ཉོན་ཟེར་མོད་དེ་དག་ཀྱང་རྒྱ་མི་དང་འདྲ་བར་ཅི་ཟེར་ཧ་གོ་གི་མི་འདུག”
“ཟླ་གཅིག་ཙམ་ནས། རྫི་འགག་འབོ་གྱོའི་ཁོག་ཏུ་དམ་པོ་ཏོས་ཟེར་བའི་རུ་ཁག་སྔོན་ཐོན་གྱི་ནང་དུ་ཞིང་ལས་ལ་དེད། དེ་གར་ལས་ཀ་ལྕི་ཞིང་ཐོག་མར་ཟས་ཀྱིས་མི་འདང་བས་དཀའ་ངལ་བྱུང་། རྟ་ཤ་སོགས་ལག་ཏུ་གང་བྱུང་ཟ་དགོས་བྱུང་། ཕ་ཡུལ་ནས་སྲིང་མོ་ཆེ་བས་སྒོར་ཉི་ཤུ་བསྐུར་བ་འཕྲོད་པས་སྲོག་འཚོའི་གསོས་སྨན་དུ་གྱུར”།
“ཡང་འགའ་ཞིག་གིས་བདག་ལ་གླེང་འགེལ་གྱི་བསམ་འཆར་མང་བོ་ཞིག་བཤད། འགོ་ཁྲིད་པ་འགས་ཁྱོད་ཀྱིས་ཁས་ལེན་དགོས། མ་བླངས་ན་ནག་ཉེས་ཇེ་ཆེ་ཡིན་ཟེར། བདག་ལ་སེམས་དཀར་བ་འགའ་ཞིག་གིས་ཀྱང་ཁས་ལེན་དགོས་མ་བླངས་ན་མི་བཟང་རྒྱུ་རེད་ཟེར། ཅི་བྱ་གཏོལ་མེད་དུ་གྱུར་ཡོད་སྐབས། ནུབ་ཅིག་རྨི་ལམ་དུ་དགེ་རྒན་རིན་པོ་ཆེ་ཡོངས་འཛིན་ཐམས་ཅད་མཁྱེན་པ་ཕེབས་ནས། གཞན་གྱིས་ཅི་བཤད་ཐམས་ཅད་ཁས་མ་ལེན། ལིན་ཙོང་མེན་གྱིས་ཀྱང་ཅི་བཤད་ཁས་བླངས་པས་གཡས་ཕྱོགས་པའི་ཞྭ་གྱོན་དགོས་བྱུང་གསུངས་པ་རྨིས། ཡི་གེ་བྲིས་ཏེ་དེ་དང་དེ་ངས་མི་དྲན་ཞེས་ཕུལ་བས་སྐྱོན་མ་བྱུང”་།
“རབ་རྒྱལ་ཆུ་མོ་གླང་ (ཕྱི་ལོ ༡༩༧༣) ལོའི་ཧོར་ཟླ་གསུམ་པ་རང་ལོ་དྲུག་ཅུའི་ཐོག་བཅིངས་གྲོལ་ཐོབ་སྟེ། སྔར་གྱི་ཕོག་སྐལ་བཀག་བསྡམས་བྱས་པ་དང་། སྔར་བཅའ་ལག་འཕྲོག་ལེན་བྱས་པའི་རིན་འབབ་བཅས་ཁྱོན་བསྡོམས་སྒོར་ཁྲི་གཅིག་དང་སྟོང་གསུམ་བྱིན་པ་དང་ལག་འདོགས་ཆུ་ཚོད་སོགས་དངོས་རྫས་ཁ་ཤས་ཕྱིར་སློག”
“སྔར་ཕྱི་ལོ ༡༩༥༩ ལོར་ཀྲུང་དབྱང་མི་རིགས་དཔེ་སྐྲུན་ཁང་གི་ནང་དུ་མའོ་ཙེ་ཏུང་གསུང་རྩོམ་སློབ་སྦྱོང་འཛིན་གྲྭ་ཟེར་བ་ཞིག་བཙུགས་ནས་བོད་ཡིག་བཅོས་བསྒྱུར་བྱེད་དགོས་ཟེར་ནས། བོད་ཀྱི་བརྡ་སྤྲོད་པའི་གཞུང་ལུགས་དཀྲུགས་ཏེ་ཅི་མིན་འདི་མིན་ཞིག་བཟོས། “གནད་བསྡུས”ཟེར་བ་ཞིག་བསྒྲིགས་ཏེ་རྒྱལ་ཡོངས་ཀྱི་བོད་ས་ཁུལ་ཡོད་དོ་ཅོག་ཏུ་བཀྲམ། བོད་ཡིག་གི་ཚགས་པར་དང་དུས་དེབ་ཐམས་ཅད་རྒྱ་སྐད་དང་བོད་སྐད་གང་ཡིན་མི་ཤེས་པ་ཞིག་ཏུ་གྱུར་། “གནད་བསྡུས”དེའི་རྗེས་སུ་འབྲངས་ནས་སུམ་རྟགས་ཤིག་ཀྱང་བརྩམས་ནས་སི་ཁྲོན་མི་རིགས་དཔེ་སྐྲུན་ཁང་གིས་དཔར་ཡང་བཏབ། དེ་ལ་དགག་པ་ཞིག་བརྩམས་ཡོད་པ་མཇུག་ཅུང་ཟད་མ་གྲུབ་ཀྱང་གང་ཚར་བ་དེ་ཁོ་ཚོ་ལ་བསྟན་ནས། ལན་ཁྱེར་ཤོག་ཅེས་དགག་ཡིག་ཁོ་ཚོའི་ལག་ཏུ་བཞག འོན་ཀྱང་ལན་ཚིག་གཅིག་ཀྱང་མ་འོང”་།
“བསམ་འགྲུབ་དང་སྨོན་ལམ་གཉིས་ཁྲིད་ནས། ངེད་ཅག་གི་རང་སྐྱོང་ཁུལ་བརྒྱུད་དེ་ཁྲིན་ཏུའུ་རུ་སོང་། བོད་རྒྱ་ཚིག་མཛོད་ཆེན་མོ་བཟོ་རོགས་བྱས། ཆོས་ཀྱི་ཐ་སྙད་སྟོང་དྲུག་ཙམ་ཞིག་བཟོས་མོད། རྗེས་སོར་ཆ་ཚང་མ་བཞག་ལ་བཞག་པའང་འགྲེལ་ལོག་ཁ་ཤས་ཀྱང་ཡོད་ཚོད་འདུག”
“རབ་རྒྱལ་ལྕགས་ཕོ་སྤྲེལ (ཕྱི་ལོ ༡༩༨༠ )ལོ་རང་ལོ་རེ་བདུན་ཐོག་ཕྱི་ཟླ་དང་བོར་པེ་ཅིན་དུ་མི་རིགས་གྲངས་ཉུང་སྐད་ཡིག་གི་ཚན་རིག་གྲོས་བསྡུར་དུ་ཞུགས། ཉིན་བཅུ་གཉིས་རིང་ལ་རྩོད་གླེང་བགྱིས་མཐར”གནད་བསྡུས”ཟེར་བ་ཡིག་ལོག་ཡིན་པར་ཐག་བཅད། དེ་ནས་རིམ་གྱིས་གསར་འགྱུར་དང་དུས་དེབ་ཐམས་ཅད་བོད་རང་གི་རིགས་པའི་གཞུང་ལུགས་ཐོག་ཏུ་བབ། བོད་རང་གི་རིག་གནས་ཀྱི་རྨང་གཞི་ལ་གནོད་སྐྱོན་ཆེན་པོ་བྱུང་གིན་ཡོད་པ་ལེགས་པར་བསལ་བས་ཕན་པ་ཆེན་པོ་བྱུང་ངོ”་།།
“གནད་བསྡུས’ ཀྱི་དགག་ཡིག་མཐའ་དཔྱད་ཟེར་བ་དེ་བོད་རྒྱ་ཚིག་མཛོད་ཁང་གིས་སྣུམ་དཔར་བརྒྱབ་ནས། ཚིག་མཛོད་ཁང་གི་ལས་བྱེད་པ་ཡོངས་ལ་ཚར་གཅིག་ཁྲིད། རྔ་བ་ནས་སྣུམ་དཔར་ཞིག་བརྒྱབ། རྗེས་སོར་ལྷ་ས་ནས་སྣུམ་དཔར་པར་ཐེངས་གཉིས་བརྒྱབ། ཀན་ལྷོ་གསར་འགྱུར་ཁང་ནས་ཀྱང་དཔར་ལེགས་པོ་ཞིག་བརྒྱབ། ས་ཁྱབ་རྡོ་ཁྱབ་བྱུང་། པེ་ཅིན་ནས་དུང་དཀར་བློ་བཟང་འཕྲིན་ལས་ཀྱི་ཡི་གེ་འབྱོར་ཏེ། བསྔགས་བརྗོད་ཀྱི་བསྟོད་ཚིག་སོགས་བྱུང”་།
“དེ་ནས་སྤྱི་ཟླ་བཅུ་བར་འབར་ཁམས་སུ་ལོག དེ་ནས་སླར་བུན་ཅང་ཀྲོང་ཆུས་སུ་སོང་སྟེ་ཀྲུང་གོ་བོད་ཀྱི་ལོ་རྒྱུས་ཀྱི་གཞུང་ལུགས་གྲོས་བསྡུར་གྱི་ཚོགས་འདུར་ཞུགས། ཚོགས་ཆེན་ཚོགས་ཆུང་ཐོག་ཏུ་གཏམ་རུས་པ་ཅན་བཤད”།
“ཧོར་ཟླ་བཞི་བའི་ཚེས་ཉེར་དགུ་ཉིན་མིག་གཤག་བཅོས་བྱེད་གྲབས་བྱས་ཀྱང་བཟི་ཁབ་རྒྱག་སྐབས་ཁྲག་བྱུང་ནས་གཤག་བཅོས་བྱེད་མ་ཐུབ། དེ་ནས་རེ་དོགས་མང་བོ་སྐྱེས་ནས། ལྷ་མོའི་ཤོ་མོ་ཁ་ཤས་འཕངས་པ། བཅུ་གསུམ་དང་དགུ་ཤ་སྟག་བབ། འོན་ཀྱང་རྨི་ལམ་གསལ་བོ་རེ་ཨེ་ཐོན་རེ་བ་བྱས། ནུབ་ཅིག་ནམ་ལངས་ཁར་གཉིད་མ་སད་ཀྱི་ངང་ལ། མི་ཞིག་གིས་ཡང་ལ་ཞིག་སྒྲོན་ནས་ང་ལ་བྱིན་པས། ངས་ཉལ་གུར་གྱི་རས་འཚིག་རྒྱུར་དོགས་ནས་མདུན་འཇོག་ཐོག་འཇོག་དགོས་བསམ་པ་རྨིས། ཡང་དམུར་དགོན་གྱི་དགེ་བསྐུལ་དང་མཉམ་དུ་དཔེ་ཆ་ཞིག་ཞུ་དག་བྱེད་ཀྱིན་འདུག་པ་མིག་གིས་གསལ་བོར་མཐོང་བ་རྨིས། ཡང་འགའ་ཞིག་ལ་དཔེ་ཁྲིད་བྱེད་པ་ལ། དཔེ་དེ་ཉིད་རྒྱུག་བྲིས་ཆུང་ཆུང་ཞིག་ཡིན་ཀྱང་མཐོང་བ་སོགས་རྨིས་པས། གཤག་བཅོས་འགྲུབ་རྒྱུ་རེད་སྙམ། ཧོར་ཟླ་ལྔ་བའི་ཚེས་ཉེར་བདུན་ལ་ཀྲང་ཡན་ཀྲང་གིས་མིག་གཤག་བཅོས་བྱུང་། བདེ་ལེགས་ངང་འགྲུབ་པ་བྱུང་། དེའི་རྗེས་སོ་གཉིས་བཙུགས། ཤེལ་མིག་བཟོས། ཤེལ་མིག་གྱོན་པས་མིག་གིས་གསལ་བར་མཐོང་བ་བྱུང”་།
“བླ་བྲང་དུ་སྡོད་སྐབས་ཟས་མ་འཕྲོད་པ་ལྟ་བུའི་ནད་དྲག་པོ་ཞིག་བྱུང་། རྒྱ་སྨན་བོད་སྨན་གང་གིས་ཀྱང་ཕན་པ་མ་བྱུང་། ཟ་མ་ལ་ཡི་ག་ཆད། དེ་མཚུངས་རྨི་ལམ་དུ་མི་ཞིག་གིས་རྟ་དཀར་བོ་ཞིག་ཁྲིད་འོངས་ནས་ད་འགྲོ་ཞེས་རྟ་གོང་དུ་བསྐྱོན་པ་རྨིས་པ་དང་། གཞན་གཤིན་པོ་ཁ་ཤས་དང་འཕྲད་པ་རྨིས་པ་སོགས་ལ་བརྟེན། སེམས་ལ་ད་ཚེ་ཟད་ཡོད་རྒྱུ་རེད་བསམ་ཞིང་རྗེས་སོར་བླ་བྲང་དགོན་འདིར་ཡོང་ཨེ་ཐུབ་མི་ཤེས་སྙམ་ནས་བཀའ་ཆོས་གང་ཞུས་ཐམས་ཅད་ན་བ་བསྲན་བཟོད་བྱས་ཏེ་ཚང་མ་བཏོན། དེ་མཚུངས་དགེ་སྦྱོར་དཔེ་ལྟས་སོགས་ལ་འབད་ཅི་ཐུབ་བྱས། སྡུག་བསྔལ་མེད་ན་ངེས་འབྱུང་མེད། །ཅེས་གསུངས་པ་ལྟར་ངེས་འབྱུང་སྤུ་སུད་རེ་སྐྱེས་བྱུང་། བླ་བྲང་དགོན་འདིར་བཀའ་ཆོས་སོགས་ཉག་ཕྲ་བར་འདུག་པས། བཀའ་ཆོས་གང་གི་སྐབས་སུ་ནང་སེམས་ལ་བསྐོར་ནས་བཤད་ཅི་ཐུབ་བྱས། ལུས་ཁམས་མ་བདེ་ཡང་བཀའ་ཆོས་དགའ་རབ་ཅིག་འདོན་ཐུབ་སོང་། ཡོང་དོན་ཞོག་སོང་སྙམ་དུ་བློ་བདེ་འབོལ་གྱིས་སོང”་།
“ཚེས་བཅུ་བཞི་ཉིན་གསོལ་བ་ཆུ་ཐིགས་ཙམ་ཡང་མ་བཞེས། ཡང་ཚ་བསླབ་གསུམ་རྒྱ་མཚོར་ང་ལ་སྤྲུལ་སྐུ་བླུ་མི་དགོས་ཞེས་ཨ་ནེ་བདེ་མཆོག་སྐྱིད་ལ་བཤད་ཡག་གྱིས་གསུངས”།
“ཧོར་ཟླ་གསུམ་པ་ཕྱི་མ་ཤོལ་ཟླའི་ཚེས་བཅོ་ལྔ་ (ཕྱི་ལོ ༡༩༩༣ ཟླ ༥ ཚེས ༦ ) སྟེ་ནག་ཟླའི་ཉ་ལ་དཔལ་དུས་ཀྱི་འཁོར་ལོའི་རྒྱུད་དང་ཤེར་མདོ་གསུངས་པའི་དུས་ཆེན་ཉིན། རེས་གཟའ་ཕུར་བུ་རྒྱུ་སྐར་ས་རི། ནམ་ལངས་ཀྱི་དུས་སུ་ད་ལྟའི་དུས་ཚོད་བདུན་དང་སྐར་མ་ཉེར་ལྔའི་ཐོག་སྤྱན་གྱིས་ཧྲིག་གེར་ཅུང་ཟད་གཟིགས། དེ་ནས་བཙུམ་པ་དང་མཉམ་དུ་སེང་གེ་ཉལ་སྟབས་ཀྱིས་དགའ་ལྡན་ཡིད་དགའ་ཆོས་འཛིན་དུ་ཕེབས་པའི་ཚུལ་བསྟན་ནས་བདག་སོགས་རྟག་འཛིན་ཅན་རྣམས་ཆོས་ལ་བཀོད་ཕྱིར་དེ་ལྟར་གནང”།
ཡོང་ཁུངས་བོད་ནང་གི་དྲ་ཚིགས།


text:
ཚེས་10ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་རང་སྐྱོང་ལྗོངས་སྲིད་གཞུང་གི་རྒྱུན་ལས་ཚོཌ་འདུ་གཙོ་སྐྱོང་གནང་ནས་སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་དང་། སྣོད་བཅུད་ཤེས་དཔལ་འཛུགས་སྐྱོང་གི་ལོ་འཁོར་གྱི་གདེང་འཇོག “ལོ་ལྔ་ཚན་བཅུ་གསུམ་པའི”རྣམ་གྲངས་འཆར་འགོད་ཀྱི་དུས་འབྲིང་ལེཌ་སྒྲིག་གྲོས་འགོའི་ཇུས་གཞི་སོགས་ལ་གྲོས་ཞིབ་གནང་བ་རེད།
ཚོགས་འདུའི་ཐོག《སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུའི་སྐོར་གྱི་བསམ་འཆར་འགའ་ཞིག》གི་སྙན་སེང་ཉན་པ་རེད། ཚོགས་འདུའི་ཐོག་བསྟན་དོན། ལྗོངས་ཏང་ཨུད་ཀྱིས་རང་ལྗོངས་ཀྱི་སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་ལ་ཚད་མཐོའི་མཐོང་ཆེན་བྱས་ནས“སྒོ་དབྱེ་ལྔ”དང་། “རྒྱབ་སྐྱོར་དྲུག”“འདུ་འགོད་བརྒྱད”སོགས་སྲིད་ཇུས་བྱེད་ཐབས་བཏོན་ཡོད། འདི་ལོ་ནས་བཟུང་དམངས་ཁྲོད་ཀྱི་མ་འཇོག་བྱེད་ཚད་དུས་མཚུངས་ལས་65.6%འཕར་ནས་ཟླ་གསུམ་པའི་ཟླ་མཇུག་བར་རང་ལྗོངས་ཀྱི་སྤྱི་དབང་མིན་པའི་ལམ་ལུགས་དཔལ་འབྱོར་གྱི་ཁྲོམ་རའི་བྱེད་པོ་དུད་ཚང་ཁྲི་22.61ཟིན་པས། རང་ལྗོངས་ཀྱི་སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་འཕེལ་རྒྱས་མྱུར་པོ་ཕྱིན་ཡོད། ཚོགས་འདུའི་ཐོག་ནན་བཤད་བྱས་དོན། རིམ་པ་ཁག་དང་སྡེ་ཚན་ཁག་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེང་བ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱས་ཏེ། བསམ་བློ་གཅིག་གྱུར་དང་། ངོས་འཛིན་མཐོར་གཏོང་། རང་འགན་གཙང་སྒྲུབ། རྣམ་འགྱུར་ཡག་པོ། བྱེད་ཐབས་ནུས་ལྡན་བཅས་ཀྱི་ཐོག་ནས་འཕེལ་རྒྱས་ཀྱི་ཚོང་གཉེར་ཁོར་ཡུག་ཟམ་མི་ཆད་པར་ལེགས་སུ་གཏོང་བ་དང་སྒོ་མོ་འབྱེད་རྒྱ་ཆེ་རུ་བཏང་སྟེ། སྐབས་བཞི་པའི་བོད་ལྗོངས་འགྲེམས་ཚོགས་གཉེར་རྒྱུའི་གྲ་སྒྲིག་ལས་དོན་སོགས་གོ་སྐབས་སུ་བྱེད་པ་དང་། “གདན་དྲངས་བ”དང“ཕྱིར་སྐྱོད་པའི”ལས་དོན་སྤེལ་ཤུགས་ཆེ་རུ་གཏོང་བ། སྤྱི་ཚོགས་ཀྱི་མ་དངུལ་དེ་བས་མང་བ་བོད་དུ་མ་འཇོག་དང་བྱ་གཞག་གཏོད་རྒྱུའི་ཡིད་དབང་འགུགས་པ་བཅས་བྱས་ཏེ་ལྗོངས་ཡོངས་ཀྱི་སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་རྒྱུན་མཐུད་དང་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས།
རྒྱལ་ཁབ་སྣོད་བཅུད་ཤེས་དཔལ་འཛུགས་སྐྱོང་ལོ་འཁོར་གྱི་གདེང་འཇོག་ལས་ཀའི་བླང་བྱར་གཞིགས་པ་དང་། 《རང་སྐྱོང་ལྗོངས་སྣོད་བཅུད་ཤེས་དཔལ་འཛུགས་སྐྱོང་གི་དམིགས་ཚད་གདེང་འཇོག་དང་དཔྱད་ཞིབ་བྱེད་ཐབས(ཚོད་ལྟའི་ལག་བསྟར)》གཞིར་བཟུང་། རང་ལྗོངས་ཀྱིས་གྲོང་ཁྱེར་དང་ས་ཁུལ་བདུན་གྱི་2016ལོའི་སྣོད་བཅུད་ཤེས་དཔལ་འཛུགས་སྐྱོང་ལོ་འཁོར་གྱི་གདེང་འཇོག་ལས་དོན་ལེགས་གྲུབ་བྱུང་བ་དང་གདེང་འཇོག་འབྲས་བུ་སྤྱི་ཚོགས་སུ་ཡོངས་བསྒྲགས་བྱ་རྒྱུ་རེད། ཚོགས་འདུའི་ཐོག་བླང་བྱ་བཏོན་དོན། ས་ཁུལ་ཁག་དང་སྡེ་ཚན་ཁག་གིས“སྔོ་ཞིང་དྭངས་པའི་རི་ཆུ་གསེར་རི་དངུལ་རི་ཡིན་ལ། གངས་ཁྱགས་ཀྱིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི”འདུ་ཤེས་བརྟན་པོ་འཛུགས་པ་དང་། གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས། ལས་སྒོའི་སློབ་སྦྱོང་ལ་ཤུགས་སྣོན། ལས་ཀའི་ཞན་ཆ་རང་བཤེར། ལས་དོན་དོན་འཁྱོལ་ལ་ལྡོག་སྐུལ་བཅས་བྱས་ཏེ་སྦགས་བཙོག་འགོག་བཅོས་ཀྱི་འགག་སྒྲོལ་དམག་འཐབ་ཡག་པོ་རྒྱག་པ་དང་རྒྱལ་ཁ་ལེན་ཐུབ་པ་བྱས་ནས། མི་དམངས་ཀྱི་ཉིན་བཞིན་ཆེ་རུ་འགྲོ་བའི་སྣོད་བཅུད་ཁོར་ཡུག་བཟང་པོའི་དགོས་མཁོ་སྐོང་བ་དང་འཛམ་གླིང་ཐོག་གི་དག་ཞིང་མཐའ་མ་སྲུང་སྐྱོང་ཡག་པོ་བྱེད་དགོས།
ཚོགས་འདུའི་ཐོག་ད་དུང་དོན་དག་གཞན་ལ་ཞིབ་འཇུག་བྱས་པ་རེད།